މޮޔަ ހިތް މަގޭ…5– Esfiya – Dhivehi Vaahaka Site\n- by gurlll - 88- October 25, 2019\nއަހަރެންގެ ލޮލުން ކަރުނަ ތައް ފައިބައިގަތީ އިހުތިޔާރަކާނުލައެވެ…އެއީ އީޝާގެ ޕޮޓޯ ގަނޑެކެވެ. އީޝާއަކީވެސް މާވަށު ކުއްޖެކެވެ. އަދި އަހަރެންގެ ކުރީގެ ކްލާސްމޭޓެއްވެސް މެއެވެ. އެހެންކަމުން އީޝާއާއި އަހަރެން މަދުންނަމަވެސް ވާހަކަ ދައްކާހަދަމެވެ. ނަމަވެސް އީޝާގެ ފޮޓޯގަނޑެއް ރައިހާންގެ ވޮލެޓްތެރެއިން ފެންނަންވީ ކީއްވެތޯ؟ އަހަރެން ދެން ބަލާލީ ޖެހިގެން ހުރި ޖޯލީގައި އިން ލަޔާގެ މޫނަށެވެ. އެ ފޮޓޯ ގަނޑަށް އިޝާރާތް ކުރަމުން މީ ކޮންކަމެއްތޯ އަހަރެން ލަޔާއާއި ސުވާލު ކުރީމެވެ. “މައީ.. އައި އެމް ސޮރީ ކުރިން ނުބުނެވުނީމަ.. އަސްލު.. ރައިހާން ތިއްތި އާއި އީޝާ…” އަހަރެންނަށް ކެއްކޮއްލެވުނީ އެހިސާބަށެވެ. ލަޔާ ބުނަން އުޅުނު ޖުމްލަ ފުރިހަމަ ނުވަނިސް އަހަރެން އަނގަ މަތީގައި އަތް އަޅަމުން ގެއާދިމާލަށް ދުއްވައިގަތީމެވެ. އަހަރެންގެ ލޮލުން ފައިބަމުންދާ ކަރުނަތައް ލަޔާއަށްވެސް ދައްކާކަށް އަހަރެން ބޭނުމެއްނޫނެވެ. މި ވާހަކަ ލަޔާ އަހަރެން ގާތުގައި ކުރިން ނުބުނީތީ.. ލަޔާދެކެވެސް ފާޑަކަށް ރުޅިއާދެވުނެވެ. އައިގޮތަށް އައިސް ކޮޓަރިއަށް ވަދެ އެނދުމަތީގައި ހުރި ބާލީސްތައް އެކި ދިމާދިމާލަށް އުކަން ފެށީމެވެ. ޑްރެސިން ޓޭބަލް މަތީގައި ހުރި ރީތިވާސާމާނުވެސް ޖެހުނު ތާކަށް ވިއްސަމުން ދިޔައީމެވެ. އަހަރެންނަކީ މާބޮޑަށް ދެރަވުމުން …އެކަން ފޮރުވުމަށް އޮޓޯ އިން ރުޅިއާދެވޭމީހެކެވެ. .. އަހަރެންގެ ސިކުނޑި ބުނަމުން ދިޔައެވެ. “ރައިހާން އެއީ މީހެއްގެ ހައްގެއް ….ދެން ރައިހާން އެއް ނުލިބޭނެ …ހަނދާން ނައްތާލާ އޭނަ މަތިން… ” ނަމަވެސް އަހަރެންގެ ހިތް އެކަން ގަބޫލު ކުރާކަށް ބޭނުމެއްނުވެއެވެ. “ރައިހާން އެއީ ހަމައެކަނި މަގޭ މީހެއް އެހެން މީހަކަށް ނުލިބޭނެ..”. އަހަރެން ގެ ހިތަށް ގޯސް ވިސްނުންތައް ވަންނަން ފެށިއެވެ…. “ދަރިފުޅާ.. މައިއްކޯ… ކޮން އަޑުތަކެއްތަ އެއިވެނ؟ީ… ކޯޗެއްތަ މާ ވަރަކަށް ތި އުކަނީ؟” މަންމަ އަހަރެންގެ ކޮޓަރީގެ ދޮރުގައި ޓަކި ޖަހަމުން ބުނެލިއެވެ. އަހަރެން ގޮސް ދޮރު ހުޅުވީމެވެ. ރަތްވެ ދުޅަވެފއިަވާ އަހަރެންގެ ދެލޯ ފެނި މަންމަ ސިހޭގޮތްވިއެވެ. ކަމެއް ގޯސްވެއްޖެކަން އަހަރެންގެ މަންމަ އަށް އެނގުނެވެ. މަންމަ އައިސް އަހަރެންގެ އަތުގައި ހިފައިގެން އެނދުމަތީގައި އިށިންނިއެވެ. “ދަރިފުޅާ… ކިހިނެއްވީ؟ މަންމަ ކާރީ ތިވެގެން އުޅޭގޮތެއް ބުނެބަަލަ؟ މަންމަ އަށް އިނގޭ ދަރިފުޅު މަންމަ ގާތު ދޮގުނުހަދާނެކަން” މަންމަ އަހަރެންގެ ބޮލުގައި ފިރުމާލަމުން ބުނެލިއެވެ. އަހަރެންގެ މަންމަގައި އޮޅުލައިގަތީމެވެ. ހިފަހައްޓައިގެން ހުރި ކަރުނަތަށް ފައިބައިގަތެވެ. އަހަރެން ހިތްފުރޭވަރަށް ރޯލެވުމުން ތެދުވެ ..ރައިހާންގެ ވާހަކައާއި އީޝާގެ ވާހަކަ މަންމަ އަށް ކިޔާދިނީމެވެ. މަންމަ އެކަމާބެހޭގޮތުން އަހަރެންނަށް ވަރަށް ނަސޭހަތްވެސް ދިނެވެ. މަންމައާއި ވާހަކަ ހިއްސާ ކޮއްލެވުމުން ހިތަށް ލިބުނީ ވަރަށްވެސް ބޮޑު ހިތްހަމަ ޖެހުމެކެވެ. މޫނު ދޮވެލައިގެން ކާން އައުމަށް ބުނެފައި މަންމަ ދިޔައެވެ. އަހަރެން ފާހަނައަށް ވަދެ މޫނު ދޮވެލައިގެން ނިކުތްއިރު އެނދުމަތީގައި އިސްޖަހައިގެން ލަޔާ އިނެވެ. އަހަރެން ފެނުމުން ލަޔާއައިސް އަހަރެންގައިގައި ބައްދާލިއެވެ. “މައީ… ލޫކް އަހަރެން މައީކާރީ އެވާހަކަ ބުނަން އުޅުނިން ކުރިންވެސް އެކަމަކު މައީ އެގަޑީ ހުރީ ވަރަށް ހެޕީކޮށް… އަހަރެން ބޭނުންނުވީ މައީގެ މޫނުގައިވައި ހިނިތުންވުން ގެއްލެން… އެންޑް ނައު އައި ޑޯންޓް ހޭވް އަދާ ޗޮއިސް..މިތާ އިޝީންދެބަލަ މިއުޅެނީ ކިޔާދެން” ލަޔާ އަނެއްކާވެސް ވާހަކަ ދައްކަން ފެށިއެވެ. “އިޓް ވޯޒް ލާސްޓް އިޔާރ ގެ ބޮޑު ޗުއްޓީގަ.. މައީ ނާދޭ އެޗުއްޓީއަކު މާވަށަކަށް ….ކޮންމެސް ގޮތަކުން ރައިހާން ތިއްތިއަށް އެނގުނީ އީޝާ ތިއްތިދެކެ ލައިކް ވާކަން ދެން އެހެން އުޅެމުންގޮސް ތިއްތިވެސް އީޝާދެކެ ލައިކްވާން ފެށީ.. އެކަމަކު ޝާނިޔާދައްތަ ގަބޫލެއްނޫން ތިއްތި އީޝާޔާ ގުޅޭކަށް .. ދެން ތިއްތި އެހުންނަނީ 10 ނިމެންދެން.. މީހަކާ ރައްޓެހި ނުވަން…. އެކަމަކު ދޭއާރ ސަމްވަޓް ޑޭޓިންގް އައިޑޯންޓނޯ …އިޓްސް އަބިޓް ކޮންޕްލިކޭޓެޑް…މައީ ހިއްވަރު އެލުވާނުލައްޗޭ… އިޓްސް ނޮޓްލައިކް ތިއްތި އީޝާޔާ މެރީކުރީއޭދޯ…. ސޯ ޔޫ ސްޓިލް ހޭވް އަ ޗާންސް ގާލް….އެނޑް އައިއޭމް ހިއަރ ފޯޔޫ އޭ” ލަޔާ އަހަރެންގެ އަތުގައި ވިކާލަމުން ބުނެލިއެވެ.”ލަޔާ.. އަހަރެން މިހާތަނަށް ލޯބިވީ ހަމައެކަނި މީހަކީ ..ރައިހާން ތިއްތި…އެކަމަކު…. އަހަރެން ކިހާ ނަސީބު ދެރަ އެހެންވީމަ” އަހަރެން ލަޔާގެ އުނގުގައި ބޯއަޅާލަމުން ބުނެލީމެވެ. “ބަލަ މައީ ދުނިޔޭގެ ފިރިހެނުން ހުސްވީކީނޫނެއްނު… ކިހިނެއް އެނގޭނީ.. ތިއްތިއަށް ވުރެ މާ ރަނގަޅު މީހެއް މައީ އަށް ލިބިދާނެ އެންނު ހަމަ.. ތިންކް ޕޮސިޓިވްލީ ..” ލަޔާ އަހަރެން ހިންހަމަ ޖައްސައިދޭން މަސަތްކަތްކުރިއެވެ. “މައީ.. ތިއްތިނޫން އެހެން މީހެއްދެކެ ލޯބިވާކަށް އަހަރެން ބޭނުމެއްނޫން… ދުވަހަކުވެސް ނުވެވޭނެ. ” އަހަރެންގެ ހިތުގައި ވާ ހުރިހާ އުދާސް ތަކެއް ބޭރު ކޮއްލީމެވެ…މަގްރިބް ނަމާދަށް ބަންގި ގޮވުމުން ލަޔާ އޭނާގެ ގެއަށް ދިޔައެވެ. ލަޔާ އަހަރެންނަށް ވަރަށް ނަސޭހަތްދިނެވެ. އަހަރެން ގޮސް ލޯގަނޑު ކުރިމަތީގައި ހުއްޓުނީމެވެ. ލޮލުން ހުއްޓުމެއްނެތި ފައިބަމުން ދިޔަ ކަރުނަތަށް އަހަރެން ފުހެލީމެވެ. އަދި ހިނިތުންވެލީމެވެ. އަހަރެންނަށް ކިތަންމެ އަސަރެއް ކުރިއަސް އަހަރެން ހުންނާނީ ހިނިތުންވެގެނެވެ. އަހަރެންގެ ހިތުގެ ސިއްރު އެހެން މީހުނަކަށް ނުދައްކާނަމެވެ. ކޮންމެ ކަމެއް ވިއަސް ކެއްކުރާނަމެވެ. އަހަރެން ބޭރުފުށުން ހިނިތުންވެގެން ހުއްޓެއްކަމަކު އަހަރެންގެ ނިކަމެތި ހިތަށް ކުޑަކޮއްވެސް ހަމަ ޖެހުމެއް ނުލިބޭނެއެވެ. އަހަރެން އެރޭނިދީ.. ނުވެސް ކައެވެ. މާދަމާ އަކީ ސުކޫލު ފެށޭދުވަހަށްވާތީ އަވަހަށް ނިދީއެވެ.\nގަޑިން6ޖަހާލި ހައިރު ގަޑި އެލާމް ވާން ފެށިއެވެ. އަހަރެން އަވަހަށް ގޮސް ފެންވަރައިލައިގެން އައިސް ޔުނީފޯމް ލީމެވެ. ބުރުގައި އަޅާ ރީތިވެގެން ކޮޑުގައި ދަބަސް އެޅުވުމަށްފަހު އަހަރެން ނިކުތީ ލަޔާ ކޮބާތޯ ބެލުމަށެވެ. އަހަރެން ނިކުތް އިރު ލަޔާވެސް ތައްޔާރުވެގެން އަންނަނީއެވެ. ލަޔާގެ ފަހަތުން ދަބަހެއް އަޅުވައިގެން ނިކުތް ރައިހާން ފެނި އަހަރެންގެ މޫޑު ސަކަރާތްވާ ގޮތްވިއެވެ. ނަމަވެސް އެކަން ނުދައްކާވޭތޯބެލީމެވެ. އަހަރެން ލަޔާގެ އަތުހިފައިގެން ގޮސް ބަސްޓޮޕް ކައިރީ މަޑުކޮއްލީމެވެ. އޭރު ރައިހާން ވެސް އަރާ ހަމަ ވަނީއެވެ. ރައިހާން އާއި ދިމާލަށް ނުބަލައި ވޭތޯ އަހަރެން މަސްތަކަތްކުރީމެވެ. އަހަރެންގެ ދުޅަވެފައިވާ ދެލޯ ރައިހާން އަށް ފެންނާކަށް އަހަރެން ނޭދެމެވެ. ބަސް އައުމުން އަހަރެމެން ތިން މީހުން ބަހަަށް އެރީމެވެ. މާލަސްތަކެއްނުވެ ސްކޫލަށް ދެވުނެވެ. އަހަރެންނާއި ލަޔާ ދިޔައީ ކްލާހަށެވެ. އަހަރެންގެ ރައްޓެހިންނަށް ލަޔާ ތައާރަފް ކޮއްދިނީމެވެ. .. އަހަރެން އެދުވަހު އިނީ ވަރަށްވެސް މަޑުންނެވެ. އިރު އިރު ކޮޅާއަހަރެންނަށް ރޮވެއެވެ، ނަމަވެސް ހިނިތުންވެލާފައި ކަރުނަތައް ފުހެލަނީއެވެ. ލަޔާއަށް މި މަންޒަރު ފެނުމުން އޭނާވެސް ހުރީ ވަރަށް ދެރަވެފައެވެ. ނަމަވެސް ކީއްތޯ ކުރާނީ…ގަޑިން 1 ޖެހުމުން ސްކޫލު ނިމޭ ބެލް ގެ އަޑުއިވުމުން ކޮޑުގައި ދަބަސް އަޅުވައިގެން އަހަރެންނާއި ލަޔާ ބަހާ ދިމާލަށް ދިޔައީމެވެ. އަހަރެމެންގެ އިންތިޒާރުގައި އެތާ ރައިހާން ހުއްޓެވެ. އެތަނުން ދާ އަންހެން ކުދިންގެ ލޯ ރައިހާން އަށް އަމާޒުވަމުން ދިޔައެވެ. އެތަން ފެނުމުން އަހަރެންގެ ހިތަށް ލިބުނީ އިތުރު މާޔޫސްކަމެެވެ. އަހަރެމެން ތިން މީހުން ބަހަށް އަރައިގެން ދިޔައީމެވެ. ބަސް މަޑުކުރުމުން ލަޔާ އާއި ރައިހާން އަށް ބެލުމެއްނެތި އަހަރެން ބާރު ބާރަށް ހިނގާފައި ގެއާ ދިމާލަށް ދިޔައީމެވެ. އަހަރެންނަށް ވީގޮތް ލަޔާއަށް ނަގައިގަނެވުނެވެ. “ލަޔާ.. މައިއްކޮ ހާދަ ފާޑަކަށޭ އެހުންނަނީ މިއަދު.. އަނެއްކާ ކަމެއް ވީތަ؟ އޭނަ ކިތަންމެ ފޮރުވިއަސް… ރޮއެފަ ހުރިކަން އެނގޭ.. ” ރައިހާންގެ މި ސުވާލުން ލަޔާއަށް ލިބުނީ ސިހުމެކެވެ. އޭނާ ދޭނީ ވަކި ކޮން ޖަބާބެއްތޯ “އެ… އެއީ ފެމިލީ މައްސަލައެއް ޖެހިގެން” ލަޔާ ސިކުނޑިއަށް އެންމެ އަވަހަށް އައި އެތި ބުނެލީމެވެ.. “ތިއްތީ ކޮބާ ސްކޫލް ކިހިނެއްތަ؟ ތިއްތި މެން ކްލާހުގައި ހޭންޑްސަމް ބޯއީސް އުޅޭތަ” އަހަރެން އަވަހަށް މައުޟޫ ބަދަލު ކޮއްލީ.. ތިއްތި އަނެއްކާވެސް އިތުރު ސުވާލެއް އަހާފާނެތީއެވެ.\nއަހަރެން ގެއަށް ގޮސް .. ފެންވަރައިގެން ލަޔާމެން ގެއަށް ދިއުމަށް ތައްޔާރު ވެލީމެވެ. އަަހަރެން ގޮސް ގެއިން ނިކުތް ތަނާ ލަޔާއައެވެ. އަހަރެން ކީއްކުރަންތޯ އެހުމުން ..ފިހާރަޔަށް ދާން ހިނގާށޭ ބުނިއެވެ. ރައިހާން ތިއްތި ވެސް ހުރިއެވެ. އަހަރެން ވަގުތުން އެއްބަސް ވީމެވެ. އަހަރެން ޖެހިލުމެއްނެތި ރައިހާން އާވެސް ވާހަކަ ދައްކަމުން ދިޔައީމެވެ. ފިހާރަޔަށް ވަދެވުުމުން ލަޔާ ބޭނުންވާ އެއްޗިސް ނަގަން ދިޔައެވެ. ތިއްތިގެ ފަހަތުން އަހަރެން ދިޔައީމެވެ. އެތާގައި ގަލަމާއި ފަންސުރު ފަދަ އެއްޗިސް ހުންނަ ތަނަށް ދިޔައިީމެވެ. އެތާ ޓެސްޓު ކުރަން އޮންނަ ގަލަމުން ރައިހާން އަމިއްލަ އަތުގައި “އީ” އަކުރެއް ލިއެވެ. އެއީ ކޯޗެއްކަން އަހަރެންނަށް މާ ރީއްޗައްވެސް އެނގެއެވެ. އަހަރެންނަށް ފާޑަކަށް ރުޅިއާދެވުނެވެ. ގަސްތަކުނޫނެވެ. އަހަރެމެން ތިންމީހުން ފިހާރައިން ކުތީމެވެ. “މައިއްކޯ.. މި ހަފްތާ ބްރޭކް ގަ ވީ އާރ ގޮއިން މާވަށަށް ” ރައިހާން އަހަރެންނާ ދިމާލަށް ބަލާކަމުން ބުނެލިއެވެ. “ތިއްތި ކައިރީ ކިތަށް ފަހަރުތަ ބުނަންޖެހޭނީ އަހަރެންނާ ދިމާލަށް މައިއްކޮ ނުކިޔާށޭ… އަހަރެންނަކީ ތިއްތިގެ ކޮއްކޮ އެއްނޫނޭ…އަދި ދުވަހަކުވެސް ނުވާނޭ… އަހަރެންނަށް ވެސް ނަމެއް ކިޔާފަ އޮވެއެވެ. އެނަމުން ގޮވާބަލަ” އަހަރެންނަށް ރުޅިއާދެވުނީ ވީދެރައިންނެވެ. އަހަރެން ބާރުބާރަށް ގޮސް ގެއަށް ވަނީމެވެ. އަހަރެންނަށް ރުޅިއާދެވުނީ ކޫސަނި ކަމަކާކަން އަހަރެންނަށް އެނގުނެވެ. ނަމަވެސް ކީއްތޯ ކުރާނީ.. ..ދުވަހަކަށް ފަހު ދުވަހެއް ފާއިތު ވަމުން ދިޔައެވެ. ކުރިން ވާހަކަ ދައްކާ ގޮތަށް ރައިހާން ތިއްތި އާވެސް ވާހަކަ ދައްކަމެވެ. އަހަރެންގެ ހިތުގަ ވާ ޒަހަމްތަށް ރައިހާން ތިއްތިއަށް ސިއްރު ކުރީމެވެ. ނަމަވެސް އަހަރެން ރައިހާން ތިއްތި ދެކެ ވާލޯބި ދިޔައީ ދުވަހަކަށް ވުރެ ދުވަހެއް އިތުރުވަމުންނެވެ. އަހަރެން ކުރަމުން ދިޔަ ހިތްވަރަށް ލަޔާ އަބަދުވެސް ސާބަސް ދެއެވެ. އަހަރެން ރައިހާންދެކެ ލޯބިވާވާހަކަ ސިއްރު ކުރަން ނިންމީ… އަހަރެމެންގެ ދެމެދުގައި އޮތް ގުޅުން ނެތި ދާނެ ކަމުގެ ބިރު އޮތުމުންނެވެ.\nއެއީ ހުކުރުދުވަހެވެ. އަހަރެން ތައްޔާރުވެލައިގެން ލަޔާ ގެ ގެއަށް ކާން ދިޔައީމެވެ. އޭރު ތިއްތި އާއި ތިއްތި ގެ ކޮއްކޮ ނާދިން އާއި ތިއްތިގެ ދޮންބެ ޖައިލަމް ކާން އިނެވެ. އަހަރެން އައުމުން ނާދިން އަހަރެންނަށް ގޮވާލިއެވެ. 10 އަހަރުގެ ނާދިން އަށް އަހަރެން ހިނިތުންވުމެއް ދިނީމެވެ. އެމީހުން ކައި ނިމުމުން.. އަހަރެންނާއި ލަޔާ ތައްޓަށް ފްރައިޑް ރައިސް އެޅުމައްފަހު އާންމު ކޮށް ދާ ޖޯލިފައްޗަށް ދިޔައީމެވެ. އަހަރެން ތިއްތިގެ ވާހަކަ ދައްކަން ފެއްޓީމެވެ. ލަޔާވެސް އެކަމާ ބެހޭގޮތުން ވާހަކަ ދެއްކިއެވެ. “މައީ… އަސްލު ވަރަށް ކެއްގަދަ… ހުރިހާ ފީލިންގްސް ތަކެއް ހައިޑް ކޮއްގެން …ތިއުޅެނީ.. ލައިކް ނަތިން ހަޕެންޑް..އައި އޭމް ޕްރައުޑް އޮފް ޔޫ” ލަޔާ ބުނެލިއެވެ.. “އައިހޭވް ނޯ އަދާ ޗޮއިސް ދޯ.. ތިއްތިދެކެ ވާ ލޮއެއްބަށް ކުޑަވެސް އުނިކަމެއްނާދޭ… އަދިވެސް ވަރަށް ވަރަށް ބޮޑަށް ލޯބި” އަހަރެންގެ ޖުމްލަ ނުނިމެނީސް.. ފަހަތުން އެއްޗެއް ވެއްޓުނު އަޑު އިވުނެވެ. އަހަރެން ވަގުތުން ފަހަތް ބަލާލީމެވެ. އަހަރެންގެ ގައިން ހީބިހި ނަގައިގަތެވެ. އިސާހިތަކު އަހަރެންގެ ހިތް ބާރުބާރަށް ތެޅެން ފެށިއެވެ…………..\nNice..maa sha allah..when is next part?? waiting for the next part\nthank u yanaa❤ ur first\n* edhemeehunge fahathugaa hureee kaakubaaa? edhemeehun dhekki hurihaa vaaahaka eh emeehaa yah adu ivunu baa?\nWoww… Masha Allah 😘😘😘😘😘😘 v v v Reethi ingyyy 😘😘😘 whn is next part 😉😊😊😊 curiously waiting for it 😘😘😘 I think it will be raihaan ehn nunyy raihaan mom hen 🤔🤔🤔🤔🤔🤔🤔 v Reethi ingyy mi part ves…. LYSM ❤❤❤❤❤❤😘😘😘😘😘😘😘😘\nthank u soo much meekkko❤💖\nWowwww….vvvv reethi….anehkaa fahathuga ehuree kaaku baa?????kai ah heevanee raihaan hen…..\nthank uu… but i dont think raihaan ah ehaa avahah …e secret ingeyne hen😂❤❤\nVvvvv reethi mi part ves…….. 😍😍😍😍😍😍❤❤❤❤❤❤❤💜💜💜💜💜❤💜💜💜❤❤💜💜\nFahathuga Hury raihaan hen heevany.\nthank u..soo much shuha…. fahathuga huri meehaky raihaan heneh hee eh nuvey 😂❤❤❤❤\nWow. Varah reethi mi part ves. Fahathuga huree raihaan kanneynge dhw.\nCuriously waiting for next part.\nEthaa ehury raihaan dhw…..BTW v Reethi mi part vx….. Can’t wait fr nxt….. LYSM gurll….\nraihaan ah ve dhaane…. ekm hama nu ve vxx dhaane ingey….btw thank uuuu lym kylie❤❤\nVvvvvv reethi mi part vessel. Waiting for next part. 🙂🙂🙂🙂🙂🙂🙂🙂.\nVvvvvv reethi mi part ves Waiting for next part. 🙂🙂🙂🙂🙂🙂🙂🙂.\nThank u soooo much Nash❤❤\nOmg!! Emeehun fahathuga eheree kakibaa??? Raihaan ge mom ah nuvehjiyaa rangalhu…. Anehkaa maikkoge dhonbe baa???? Raihaan ah vehjiyya oa!!!????!!!??!?? BTW vvvvvvv salhi😍😍😍😍🥰🥰🥰 vvvv lobs mi prtvx🤗🤗🤗\nMaikko ge nuhunnaaane ..dhonbe eh ehbandu anhen kokkko eh ekani hunnaanu❤❤btw thankx\nEhn noony raihaan ge mom thr…. Or naadhim tha jailam tha…..???\nAs usual v salhi and keep it up… Lyssssm gurll.. 😘😍💛😻💜🖤🖤💙💚❤❤💚💙💙🖤💜😻💛😍😘😍💛💛😻💜🖤🖤💙💙💚❤……. Whn is the next part???\nThank u nayaaa,❤❤\nAlhe kaaku baa ethanuga ehuree… kihinehbbaa vaaan eulhenee….mi part vx vv reethi…can’t waitfnxt part\nAlhey ..thank u Soo much lamkoo❤❤\nLove it vvvvv much 💖💖💖when next part………………………\nI think it is Raihaan’s brother or his mother 😉😉😉waiting for next part😍😍😍😍😍……….\nthank u Soo much Shina ❤❤❤\nYou are welcome 🙂🙂🙂🙂\nWho are those on the back ground of the stry 🤗🤗🤗🤗\nYellow kulaige ehcheh laign eii bae Suzy ..dhn. Eii lee jong suk and han hyo joo\nOMG…..I AM SOOOOOOO CURIOUS🤔🤔🤔!!!…ethaa fahathuga hunnaany raihaan ge brother kanneynge….. And this part is just awsome as other parts👍👍👍👍….and i like the background picture…. And ❤💙💚💛💜 from your biggest fan…..LYSM ❤💙💚💛💜\nAnd who are on the background picture??? Pls reply…\nAnd whn nxt part….avahah up kohladhehchey…\nThank u soooo much girl…lym❤❤❤\nIn the back ground.. picture..the one with yellow dress is bae Suzy and …the other one is lee jong suk and ham hyo joo……..***\nThank you for replying gurlll…….LYSM….. And you new story eh liyanyaamun i request you to put Nam joohyuk or park hyunsik ge pic eh background ah…….❤💙💚💛💜\nKon dhuvahakun up kohlany next part?\nWow mi part vss vrh reethi ….when is next part\nthank u nauly … i have submitted the next part …\nGurll do u use hangouts


STORY | FenvaruOnline\n14:17 - 23 މާޗް 2020 - 1 comment\nއޭގެ ދެދުވަސް ފަހެވެ. ޝިރުހާންއިނީ ގޭގެ ފެންޑާގައި ވާހަކަ ފޮތެއް ކިޔާށެވެ. ވަރަށް ބޯކޮށް ވާރޭވެހެމުން ދެއެވެ. ފޮތަށް ގެއްލިފާ އިން ޝިރުހާންގެ ނަޒަރު ހުއްޓުނީ ވާރެޔާ ތެމިފޯވެގެން ހުރި ހޭޒަލްއަށެވެ.\n" ހޭޒަލް!" ހިތާހިތާ ކިޔާލެވުނެވެ.\nޝިރުހާން ކުޑައެއް ހިފައިގެންގޮސް ހޭޒަލް އެތެރެއަށް ވެއްދިއެވެ.\n" މިއޮތް ވިއްސާރަ ދުވަހު މިތާ ކީއްތިކުރަނީ!" ޝަިރުހާން ހުރީ ހައިރާންވެފައެވެ.\n" އަހަރެން ޝިރޫ އާ މެރީ ކުރަން ތައްޔާރު" ހޭޒަލް ވަރަށް އުދަގުލުން ބަސް ބޭރުކޮއްލިއެވެ.\nޝިރުހާންވީ އުފަލެއްގެ ބޮޑުކަމުން ޤަބޫލުކުރަން ދަތިހާލެއްގައި ހޭޒަލް އޭނަގެ މެޔާ ބޮޑިކޮށްފިއެވެ. މާގިނަ ދުވަހެއްނުވެ ކައިވެނިވެސް ކުރެވިއްޖެއެވެ. ކައިވެންޏަށް ދެއަހަރު ވީތަނާ ހޭޒަލް ޝިރުހާނުއަށް ލޯބިލޯބި އަންހެން ކުއްޖަކު ވިހައިފިއެވެ. މިއަދު ހޭޒަލް އަށްވުރެ އުފަލުގައި އުޅޭ މީހަކު މިދުނިޔޭގަވެސް ހުރިހެނެއް ހިޔެއްނުވެއެވެ.\n" ހޭޒަލް...ހޭޒަލް... ހޭލަބަލަ! މިހާރު އެއޮތް ނުވައެއް ޖަހަނީ. މިއަދު ސްކޫލަށްވެސް ނުދާ ދުވަހަކީތަ" ހޭޒަލް ލޯ ހުޅުވާލިއިރު ކައިރީގައި މަންމަ ހުއްޓެވެ.\n" މަންމާ!" ހޭޒަލް މަޑު މަޑުން ކިޔާލިއެވެ.\n" އަދިވެސް އިންނަނީތަ! މިހާރު އެއޮތް ގަޑި ޖެހެނީ" އެދުގެ ތަންމަތި އަޅަމުން މަންމަ ބުނެލިއެވެ. ތަންމަތި އެޅުމަށްފަހު މަންމަ ނުކުމެގެން ހިގައްޖެއެވެ.\n" މަންމާ! އަނެއްކާ މީ ހުވަފެނެއްތަ ނޫނީ އެއީ އަހަނަށް ފެނުނު ހުވަފެނެއްތަ" ހައިރާންވެ އިދެ ހިތާހިތާ ހޭޒަލް ސުވާލުކޮށްލިއެވެ. އެތަނަށް ޝަމާއާއި ފަލަކް އަތުވެއްޖެއެވެ.\n" އަދިވެސް ކަމަނާފުޅުގެ ލޯ ނުހުޅުވޭދޯ! ދެން ތެދުވެ ބަލަ" ކަންނެތް ގޮތަކަށް ފަލަކް ބުނެލިއެވެ.\n"ކޮންޝާއިނެއް" ހޭޒަލްގެ ދުލުން ބޭރުވި ބަހަކާ ގުޅިގެން ޝަމާ އަހާލިއެވެ.\n" އަހަރެންގެ ފިރިމީހާ....ޖިންނިއެއް..މަރާލީ" ދެއްކޭ ނުދެއްކޭ ވާހަކައެއް ހޭޒަލްއަކަށް ނޭގެއެވެ.\n" ފިރިމީހާއޭ! ބަލަ ކޮންއިރަކުތަ ހޭޒަލް މީހަކާއިނީ. އަހަަަރެމެންނަށް އަންގާވެސް ނުލާ!" ދެކުދިން ބާރަށް ހީގަތެވެ.\n" ހޫ..އެއުޅެނީ ހުވަފެނެއް ފެނިގެން ކަންނޭގެ." ފަލަކް ބުނެލިއެވެ.\n"އާ ޝިރުހާން މިހާރު ހުންނާނެ އިންތިޒާރުގަ.އަވަހަށް ހިގާ ދަމާ!" ލާނެތް ފާޑަކަށް ފަލަކް ބުނެލިއެވެ.\n" އަހަންނަށް މިފެނުނީ ހުވަފެނެއްތާ! އަލްހަމްދުލިﷲ ޝުކުރު" ހިތުގެ އަޑިން ހޭޒަލް ޝުކުރު އަދާކުރިއެވެ.\nހޭޒަލް ފެންވަރައިގެން ނިކުތްތަނުން މީހަކު ހޭޒަލްގެ ހެދުމުގެ ފަސްބައިގައި ހިފިއެވެ.\n"މަންމާ!" ހޭޒަލްގެ ކަންފަތުގައި ތުއްތު ތުއްތު ކުއްޖެއްގެ އަޑުޖެހުނެވެ. އާއެކެވެ. އެއީ ހަމަ އެއަޑެވެ. ހުވަފެނުގަވެސް އިވުނު އަޑެވެ. ރާއީގެ އަޑެވެ. ބިރުންހުރެ ހޭޒަލް ފަސްއެބުރި ބަލާލިއެވެ. ކުރިމަތީގައި އެހުރީ3އަހަރުގެ ކުޑަ ފިރިހެން ކުއްޖެކެވެ. ހަމަ އެމޫނެވެ. އެއީ ޝާއިންގެ މޫނެވެ.\n" މީ ރާއީން! ދަރިފުޅުގެ ތިމާގެ ކުއްޖެއް. މީނަގެ މައިންބަފައިން އެކްސިޑެންޓެއްގަ މަރުވެއްޖެ. މީގެ ފަހުން ރާއީ ހުންނާނީ މިގޭގަ" މަންމަ މިހެން ބުނުމުން ހޭޒަލްގެ ހިތަށް ބިރުވެރިކަން ވެރިވިއެވެ.\n" މަންމާ.." ރާއީ ދުވެފަ އައިސް ހޭޒަލްގެ ގައިގައި ބައްދައިގަތެވެ. މިމަންޒަރު ދެކެން ހުރި ބިޔަބޮޑު ފިރިހެނަކު އެގޭ ދޮރާށިން ނުކުމެގެން ހިގައްޖެއެވެ. ދަމުން ފަސްއެބުރި ބަލާލިއެވެ. މޫނު ސާފުކޮށް ފެންނަވަރުވީ އަދި ކިރިޔާއެވެ. އެއީ ހަމަ ޝާއިންއެެވެ. މޫނުގެ އެއްފަޅިވަނީ އަދާފައެވެ. ވިހަ ހިނިތުންވުމަކާއެކު ޝާއިން ގެއްލިއްޖެއެވެ. ރާއީ ހޭޒަލްގެ ގައިގައި ބައްދައިގެންއޮވެ އޭނަގެ ބައްޕަ ޝާއިންއަށް ހަނާ އަޅާލިއެވެ...........\nތިންކުދިން ސައިބޮއެގެން ދިޔައީ ސްކޫލަށެވެ. ޝިރުހާން ހުރީ އެމީހުންގެ އިންތިޒާރުގައި ސްޓާފްރޫމް ދޮރުމަތީގައެވެ. ޝަމާއާއި ފަލަކް ވަންނަން އައުމުން އެމީހުން ވެއްދިއެވެ.ނަމަވެސް ހޭޒަލް ވަންނަން އުޅުމުން ދޮރުކަނީގައި ދެއަތް ވިއްދާލައިގެން ހުރީއެވެ.\n"ރޭގަ ކީއްވެ އަހަރެން ގުޅީމަ ފޯނުނުނެގީ؟" ޝިރުހާން ކޮށްލީ ސުވާލެކެވެ.\nހޭޒަލް ޝިރުހާންގެ މޫނަށް ބަލާލިއެވެ.\n"އަހަރެންނަށް ނިދުނީ! ސިމްޕަލް" ހޭޒަލްގެ ޖަވާބު ކުރުވެފައި ފޮންޏެވެ.\n"އެހެންތަ؟ އެހެންޏާ ތީ ފަތިސްވާއިރުވެސް ނިދާމީހެއްނޫން. ޤަބޫލްނުކުރެވޭ."\n"އޯކޭ ޤަބޫލުނުކުރިޔަސް. އަހަރެން ގޮސް ޖައްސާލިތަނުން ނިދުނީ. " ހޭޒަލްބުންޏެވެ.\nއެއްޗެކޭ ނުބުނެ ޝިރުހާން ދުރަށް ޖެހިލިއެވެ. ދިޔަގޮތަށް އެބުރި ހޭޒަލްއަށް ބަލާވެސްނުލިއެވެ. ޝިރުހާން ދިޔުމުން ހޭޒަލް ސްޓާފްރޫމަށް ވަނެވެ.\n"ސާބަސް ހޭޒަލްއަށް." ޝަމާ ބުނެލިއެވެ.\n"މިހާރު ކިހިނެއްވީ!" ފާޑަކަށް އިދެ ހޭޒަލް ޝަމާއަށް ކަޅިއެއްލާލިއެވެ.\n" މިހާރުގޮސް ބެލިޔަސް ވަރިހަމަ ޝިރޫ އިންނާނެ ރޯން. ޔޫ ހާޓް ހިމް." ފަލަކް މިހެންބުނެ ޝަމާއާއި ދެކުދިން ހީގަތެވެ.\nއެކުދިން އެހެންބުނުމުން ހޭޒަލް ވަރަށް ދެރަވިއެވެ. ޝިރުހާން އޭނަދެކެ ލޯބިވާކަން ހޭޒަލްއަށް އެގެއެވެ.\nހޭޒަލް ސެޝަން ނިންމާފަ ގެޔަށްދާން ނުކުތުމުގެ ކުރިން ޝިރުހާން ކޮބައިތޯ ބެލިއެވެ. މުޅިސްކޫލް ޗެކްކުރިއިރުވެސް ޝިރުހާން ނުފެނުނެވެ.\n" ހައި! " ހޭޒަލް ސްޓާފްރޫމަށް ވަދެމުން ޝަމާއަށް ހައު ޖަހާލިއެވެ.\n"ހައި. ކޮންކަމަކާ ހާސްވެފަ. ކޮބާ ފަލަކް! އޭނަ އަދި ނުނިމެނީތަ؟" ޝަމާ އަހާލިއެވެ.\n" ދެކުނިނތަ ޝިރުހާން؟" ޝަމާގެ ސުވާލަށް ޖަވާބުދިނުމުގެ ބަދަލުގައި ހޭޒަލްވެސް ކޮށްލީ ސުވާލެކެވެ.\n"ޝިރޫ ދޯ. ހެދުނު ހޭޒަލް އޭނަ ރޮއްވާލީ ވިއްޔާ. އޭނަ ގޮސްސި ގެޔަށް ޝިފްޓް ހަދާފަ. ވަރަށް ދެރަވެފަހުރީ. އޭނަ ހާދަ ލޯބިވޭ ހޭޒަލްދެކެ. އެހެންވީމަ ދޯ ހޭޒަލް އެއްޗެކޭ ބުނާ އިރަށް އޭނައަށް އެވަރު އެވަނީ." ޝަމާގެ ވާހަކަތައް އަޑުއިވިފަ ހޭޒަލްވެސް ދެރަވިއެވެ.\n"ހެއި ދަނީތަ. މަޑުކޮށްބަ އަހަރެމެން އެކީގައި ދާން!" ޝަމާ ގޮވަގޮވާ ހުއްޓާ ހޭޒަލް ދަބަސް ނަގައިގެން ނުކުމުގެން ދިޔައީއެވެ.\nހޭޒަލް ދިޔަގޮތަށް ދިޔައީ ޝިރުހާންމެން ގެޔަށެވެ. ދިޔައިރު ޝިރުހާން ގެޔަކުނެތެވެ. ދަބަހުން ފޯނުނަގައި ގުޅާލިއެވެ. ޝިރުހާން ފޯނުނުނަގައެވެ. ދެތިންފަހަރު ގުޅާފަހުއްޓާ ޝިރުހާންގެ މެސެޖެއްލިބުނެވެ. މެސެޖް ބަލާލުމަށްފަހު ހޭޒަލް ގެޔަށްދާން ހިގައިގަތެވެ.\n"ސޮރީ!" ފަހަތުން މީހަކު ސޮރީ ބުނެލިއަޑަށް ހޭޒަލް އެބުރި ބަލާލިއެވެ.\n"ހޭޒަލްގެ ދިރިއުޅުމަށް ހަމަ އެއްވެސް މީހަކު ނާންނަނީތަ؟" ޝިރުހާން އަހާލިއެވެ.\n"ޝިރޫ!" ޝިރުހާން ފެނުމުން ހޭޒަލް ދުވެފަ އައިސް އޭނަ ގައިގައި ބައްދައިގަތެވެ.\n"ހަމަ ތިވަރަށްވެސް އަހަރެންދެކެ ލޯބިވޭތަ؟" ޝިރުހާން އަހާލިއެވެ.\n"ކީކޭ ތިބުނީ." ހޭޒަލް ޝިރުހާންގެ މޫނަށް ބަލާލިއެވެ.\n"މިބުނީ ހޭޒަލް އަހަރެންދެކެ އެހާވެސް ލޯބިވޭހޭ މިހާގިނަ ދުވަހު އަހަރެންގެ އިންތިޒާރުގައި ތިހުންނަނީ މީހަކާވެސް ނުއިދެ." ހޭޒަލްގެ މޫނުމަތިން ހާސްކަމާއި ނުތަނަވަސްކަން ފެނިފައި ޝިރުހާން މައުޟޫ ބަދަލުކޮށްލިއެވެ.\n" ހޫމް ދެން މިޝިރޫވެސް އުޅޭ ފާޑެއްދޯ! ލޯބިނުވަންޏާ ކީއްކުރަން އަހަރެން މިތާ މިގަޑީގައި ޝިރޫކައިރީ ހުންނަންްވީ."\n"އެވާހަކައެއްނޫނޭ. މިހާރު އެއޮތް ހަތަރެއް ޖަހަނީ ދެންހިގާ ގެޔަށް ދަމާ! ހޭޒަލް މަންމަ ހުންނާނެ މިހާރު ކަންބޮޑުވެފައި ހޭޒަލް ވީތަނެއް ނޭގިފައި. މިރޭ އަދި އެބަޖެހޭ ސްކޫލަށް ދާންވެސް. ޗެކްކޮށްލަންޖެހޭ ފޮތްތަކެއް އެބަހުރި ސްޓާފްރޫމްގައި.މިއަދު ހާފް ސެޝަން ނަގާފަ އަހަރެން އައީ ގެޔަށް ދެރަވި ވަރުން."\n"ސޮރީ. އެގަޑީގައި ރަގަޅަށް މޯނިންގ ނުވެ ހުރީމަ ރޫޑްލީ ވާހަކަ ދެއްކުނީ." ހޭޒަލް ބުނެލިއެވެ.\nބައްދަލުވުމަށްފަހު ހޭޒަލް އާއި ޝިރުހާން ދިޔައީ ގެޔަށެވެ.\nހޭޒަލް ގެޔަށްދިޔައިރު ސަކީނާ ހުރީ އިންތިޒާރުގައެވެ. އެހެންދުވަހަށް ވުރެ ލަސްވީމައި ހޭޒަަަލް ހީކުރީ މަންމަ ހުންނާނީ ރުޅިއައިސްފަ ކަމަށެވެ.\n"ދަރިފުޅާ. ތިއައީތަ. އަވަހަށްދޭ އަސްރު ނަމާދުކޮށްލަން. މަންމަ ހުންނާނެ ސައި ހަދާފަ. ނަމާދުކޮށްލައިގެން އާދޭ ސައިބޯން" ސަކީނާ މިހެން ބުނުމުން ހޭޒަލް އާއެކޭ ބުނުމުގެ ގޮތުން ބޯ ޖަހާލިއެވެ. އަވަހަށް ގޮސް ކޮޓަރިއަށްވަދެ އެދުގައި ޖައްސާލިއެވެ. ދޮރުގައި ޓަކިޖެހި އަޑަށް ހޭޒަލް ދިޔައީ ސިއްސައިގެންނެވެ.\n"ދަރިފުލާ! ނުނިމޭތަ އަދިވެސް؟" ސަކީނާ ގޮވާލި އަޑަށް ހޭޒަލް ތެދުވެ އަތުކުރީ އޮތް ގަޑިޔަށް ބަލާލިއެވެ. 5ޖެހީއެވެ. ހޭޒަލްގެ ދެލޯބޮޑޮވިއެވެ.\n'މިދަނީ މަންމާ!" ބައިގަޑިއިރުވަންދެން ނިދުނީއެވެ. ހޭޒަލް ތެދުވެ ހެދުން ބަދަލުކޮށްގެން ސައިބޯން ނުކުތީއެވެ.\nއިރުއޮއްސި7ޖެހީއެވެ.ހޭޒަލް އިނީ ސިޓިންރޫމްގައި ޓީވީން ދެއްކި ޑްރާމާއެއް ބަލާށެވެ. ޝިރުހާން މަޑުމަޑުން އައިސް ހޭޒަލްގެ ލޯމަތީ އަތްއެޅިއެވެ.\n"ކާކު!..ޝިރޫ!" ޝިރުހާންކަން އެގުނީ އޭނަ ޖަހައިގެން ހުރި ސެންޓަކުންނެވެ.\n"ސާބަސް. ކިހިނެއް އަހަރެންކަން އެގުނީ."\n"ތީ ނޭފަތުން ފިލާނެ ވަހެއްނޫނޭ." ހޭޒަލް ޝިރުހާންގެ އަތުގައިހިފައި ގެނެސް ސޯފާގައި ބޭންދިއެވެ.\n"އަހަ ދަރިފުޅާ! ހާދަ ނުގަޑިޔެއްގައި. ކޮަންވަޑާމެއް؟" ކޮޓަރިން ނުކުމެގެން އައި ސަކީނާއަށް ޝިރުހާން ފެނިފައި އަހާލިއެވެ.\n"އަހަރެން ސްކޫލަށް ދަމުން ހޭޒަލް ކޮބައިތޯ ބަލާލީ" ލަދުރަކިގޮތަކަށް ޝިރުހާން ބުނެލިއެވެ.\n"އެހެންތަ. އެހާ ދަންވަންދެން ބޭރުގައި ނޫޅެއްޗޭ. ހިގާ ދެކުދިން ކާން. މަންމަ ހުންނާނެ ވަރަށް މީރު އެއްޗެއް ހަދާފަ."\n"މަންމާ ކޮބައިތަ ރާއީ މިރޭ." ކާއެތިކޮޅު އަގަޔަށް ލަމުން ހޭޒަލް އަހާލިއެވެ.\n"އޭނަ ވަރަށް ފޯރިދައްކާފަ ނިދައިފި."\nރޭގަނޑުގެ ކެއުމަށް އިންސާފްކުރުމަށްފަހު ޝިރުހާން ނުކުތީ ސްކޫލަށް ދިއުމަށެވެ. ވަކިހިސާބަކަށް ދެވުނުތަނާހެން ފަހަތުން މީހަކު އަންނަހެން ހީވިއެވެ. ޝިރުހާން އެބުރި ބަލާލިއެވެ. އެއްވެސް މީހަކު ފެންނާކަށް ނެތެވެ.\nރައީސް ޔާމީން މާމެންދޫ ނަރުދަމާ ނިޒާމުގެ ޚިދުމަތް ރަސްމީކޮށް ފަށްޓަވައިދެއްވައިފި\nވިލިމާލެ އިން މީކަކު ގެއްލިގެން ހޯދަން ފަށައިފި\n23 މާޗް 2020, 14:54\nEii shaain kanneyge fahathuneannaani ,hee vaa gothun shaain adhi mareh nuveyyyyy.plz mi vaahakaa ga shiruhaan marai nulajcheyyy\nޒިނޭ ކުރިކަން ސާބިތުވި މީހަކު ރަޖަމު ކުރަން ނައިފަރު މެޖިސްޓްރޭޓް ކޯޓުން ހުކުމްކޮށްފި\nމިނިވަން ދުވަހާއި ޢީދު ޗުއްޓީ ދިގުވާ ގޮތަށް ރައީސުލްޖުމްހޫރިއްޔާ ބަންދު ދެ ދުވަސް އިތުރުކޮށްދެއްވައިފި\nފުވައްމުލަކު ގައި ޕެޓްރޯލް ލިޓަރެއް 11.26ރ އަށް\nރޯދައަށް މޯލްޑިވް ގޭސް އަގުހެޔޮ ކޮށްފި


Raeesah kurevey thuhumathuthah, hayyarukoggen balaidheyn idhikolhu iththihaadhun fuluhunnah hushahalhany | Mihaaru\nރައީސް ހައްޔަރުކޮށް، ތުހުމަތުތައް ބަލައިދޭން އިއްތިހާދުން ފުލުހުންނަށް ހުށަހަޅަނީ\n19 ޖޫން 2016 - 17:45 29 comments\nއެމްޑީޕީގެ ޗެއާޕަސަން އަލީ ވަހީދު މިހެން ވިދާޅުވީ، ކުރީގެ ނައިބު ރައީސް އަދި މޯލްޑިވްސް ޔުނައިޓެޑް އޮޕޮޒިޝަންގެ ލީޑަރު މުހައްމަދު ޖަމީލް އަހްމަދާއި ރާއްޖެ ޓީވީގެ ޗެއާމަން އަކްރަމް ކަމާލުއްދީން ޕޮލިހަށް ހާޒިރުކުރުމުގެ މަސައްކަތް ކުރަމުން އަންނަ ކަމަށް ފުލުހުން މިއަދު ބުނެފައި ވަނިކޮށް ކުރެއްވި ޓުވީޓެއްގަ އެވެ. އެ ދެ ބޭފުޅުންގެ މައްޗަށް ތުހުމަތުކުރާ އެއް މައްސަލައަކީ ރައީސް ޔާމީން ހައްޔަރުކުރަން ސައްހަ ނޫން ކޯޓު އަމުރެއް ނެރުމުގައި ބައިވެރިވެވަޑައިގަތުން ކަމަށް ފުލުހުން ބުނެ އެވެ.\nއަލީ ވަހީދު ވިދާޅުވީ އިއްތިހާދުން ފުލުހުންނަށް ހުށަހަޅާނީ ރައީސް ޔާމީނަށް ތުހުމަތުކުރެވޭ މައްސަލަތައް އެ މަނިކުފާނު ހައްޔަރުކޮށްގެން ތަހުގީގު ކޮށްދިނުމަށް ކަމަށެވެ.\nVakkamaa, Hiyaanaathaa Nufoozun Hingi Jareemaa Thakuge Thuhumathugai Raees Yameen Hayyarukoh Thahugeeg Kurumah MUOin Fuluhah Husha'alhaanan.\n— Ali Waheed (@ali20waheed) June 19, 2016\nޖަމީލާއި އަކްރަމަށް ކޮށްފައިވާ ތުހުމަތާ ގުޅިގެން އަލީ ވަހީދު ވިދާޅުވީ އެ ދެ ބޭފުޅުން ހައްޔަރުކުރަން ކުރާ މަސައްކަތުން ހާމަކޮށްދެނީ ރައީސް ޔާމީންގެ ފިނޑިކަން ކަމަށެވެ. އެއީ، ނުވާނެ ކަމެއް ކަމަށް ވެސް އަލީ ވަހީދު ވިދާޅުވި އެވެ.\nMUOge Leader @MJameelAhmed Adhi @Akramkdeen Hayyaru Kuran Kuraa Massaiykathun Haama Kohdhenee RaeesYameenge Findikan. Thikameh Nuves Vaane👌🏻\nރައީސް ހައްޔަރުކުރަން ކޯޓު އަމުރު ނެރުނީ ޖަމީލް ވިދާޅުވެގެން ކަމަށް އެ މައްސަލައިގެ ޝަރީއަތުގައި ސިއްރުން ހެކި ބަސް ދިން ފުލުހުންގެ މީހަކު ކޯޓުގައި ބުނެފައިވެ އެވެ. އެކަމަކު ޖަމީލް ވަނީ އެކަން ދޮގުކުރައްވައިފަ އެވެ.\nއަމުރު ނެރުނު މައްސަލާގައި ކުރީގެ ޕީޖީ މުހުތާޒު މުހުންސިންް އާއި މާމިގިލީ ކޯޓުގެ އިސް މެޖިސްޓްރޭޓް އަހުމަދު ނިހާން ވަނީ 17 އަހަރަށް ޖަލަށް ލާން ހުކުމްކޮށްފަ އެވެ.\nއިތުރު ލިޔުންތައް ފުލުހުން ރައީސް އަބްދުﷲ ޔާމީން އަލީ ވަހީދު، ކުރީގެ ޓޫރިޒަމް މިނިސްޓަރު މޯލްޑިވްސް ޔުނައިޓެޑް އޮޕޮޒިޝަން


ކޮވިޑް-19 ފެތުރެމުންދާ ދުވަސްވަރުގައި ޢީދު – DhiSalafiyyah\nކޮވިޑް-19 ފެތުރެމުންދާ ދުވަސްވަރުގައި ޢީދު\n24/05/2020 ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\nالحمد لله رب العالمين أن جعل لنا في ديننا سدادا لكل أمر وحلا لكل إشكال وباب تيسير كلما ضاقت الأمور أو تعسرت .\nوصلى الله على سيد الأنبياء وإمام الأصفياء والحنفاء ما علم خيرا إلا بلغه وما علم شرا إلا حذر منه وما علم باب تيسير يرفع الحرج إلا ندب إليه وحرض عليه فصلى الله عليه وسلم أكمل صلاة وأزكاها وأتمها وأعلاها، وبعد :\nފަހެ، މި ދުވަސްވަރު ކުރިމަތިވެފައިވާ އެންމެ ބޮޑު އެއް މުޞީބާތަކީ ބިމުގައި ފެތުރިފައި މިވާ ކޮރޯނާގެ ބަލިމަޑުކަމެވެ. މިނުރައްކާތެރި ވަބާއަކީ ގައިންގަޔަށް އަރާ ބައްޔެކެވެ. އެގޮތުން މިބަލި ފެތުރެނީ މީސްތަކުން އެއްވެ، އެކަކު އަނެކާ ބައްދަލުވެ އުޅުމުގެ ތެރޭގައެވެ. ޤައުމުތަކުން މިވަނީ މިބަލި ފެތުރުން ހުއްޓުވުމުގެ ގޮތުން ރައްކާތެރިކަމުގެ ފިޔަވަޅުތައް އަޅަން ފަށާފައެވެ. އެގޮތުގެ މަތިން މީސްތަކުން އެއްވެ އުޅޭ އެއްވުންތައް މަނާކުރުމުގެ ތެރެއިން މިސްކިތްތަކުގައި ޖަމާޢަތުގެ ނަމާދުކުރުމާއި ހުކުރު ނަމާދުވެސް މިވަނީ މަނާކުރެވިފައެވެ. އެއްވެސް ޝައްކެއް ނެތް ގޮތުގައި މިކަމުގެ ތެރެއަށް ޢީދު ނަމާދުވެސް ވަންނާނެއެވެ. މިޙާލަތުގައި ޢީދު ނަމާދަށްވާނީ ކިހިނެތް ހެއްޔެވެ؟\nޚުލާޞާ ގޮތެއްގައި ނުކުތާތަކަކުން މިކަން ބަޔާން ކޮށްލާނަމެވެ.\nފުރަތަމައީ: ޢީދު ނަމާދުގެ ޙުކުމް\nޢީދު ނަމާދުގެ ޙުކުމާމެދު ޢިލްމުވެރިންގެ މެދުގައި ތަފާތު ބަސްފުޅުތަކެއް ވެއެވެ.\nއެގޮތުން މާލިކީ މަޛްހަބުގައި އެންމެ މަޝްހޫރު ގޮތަކީ އެއީ ސުންނަތެކެވެ. \nއަދި ޝާފިޢީ މަޛްހަބުގައި އެންމެ މަޝްހޫރު ގޮތަކީ އެއީ ގަދަވެގެންވާ ސުންނަތެކެވެ. \nއަދި ޙަނަފީ މަޛްހަބުގައި އެންމެ މަޝްހޫރު ގޮތަކީ އެއީ ވާޖިބެކެވެ. \nއަދި ޢިލްމުވެރިންގެ ތެރެއިން ބައެއް ބޭކަލުން ވިދާޅުވަނީ އެއީ ޢައިނިއްޔަ ފަރުޟެއްކަމުގައެވެ. \nއަދި ބައެއް ބޭކަލުން ވިދާޅުވަނީ އެއީ ކިފާޔަތުގެ ފަރުޟެއްކަމުގައެވެ. މިއީ ޙަންބަލީ މަޛުހަބުގެ އެންމެ މަޝްހޫރު ގޮތެވެ. \nމިމައްސަލާގައި ޝައިޚުލް އިސްލާމް އިބްނު ތައިމިއްޔާ  އަދި އިބްނުލް ޤައްޔިމު  ރާޖިޙުކުރައްވާފައިވަނީ އެއީ ފަރުޟު ޢައިނެއްކަމުގައެވެ.\n“ދަލީލުތަކަށް ބަލާއިރު ޞައްޙަ ބަސްފުޅަކީ މިއީއެވެ. (އެބަހީ: ޢީދު ނަމާދަކީ ފަރުޟު ޢައިނެއްކަމުގައެވެ.) އެހެނީ ޢީދު ނަމާދަކީ މުސްލިމުންގެ ޝިޢާރުތަކުގެ ތެރެއިން އެންމެ މަތިވެރި އެއް ޝިޢާރެވެ.” \nދެވަނައީ: ތަކްބީރު ކިޔުން\nޢީދުގެ ސުންނަތްތަކުގެ ތެރޭގައި ޢީދު ވިލޭރެޔާ އަދި ޢީދު ދުވަހުގެ ހެނދުނު ޢީދު ނަމާދާ ހަމައަށް ތަކުބީރު ކިޔުން ހިމެނެއެވެ. އެއީ ﷲ ތަޢާލާގެ އަންނަނިވި ވަޙީ ބަސްފުޅުގައިވާ ފަދައިންނެވެ.\n﴿وَلِتُكْمِلُوا الْعِدَّةَ وَلِتُكَبِّرُوا اللَّـهَ عَلَىٰ مَا هَدَاكُمْ وَلَعَلَّكُمْ تَشْكُرُونَ﴾ [سورة البقرة 185]\nމާނައީ: “(މިކަންތައްތައް މިގޮތަށް ކަނޑައަޅުއްވާފައިވަނީ) ތިޔަބައިމީހުން އެ މައްސަރުގެ ދުވަސްތަކުގެ ޢަދަދު ފުރިހަމަ ކުރުމަށްޓަކައެވެ. އަދި ތިޔަބައިމީހުންނަށް ތެދުމަގު ދެއްކެވިކަން މައްޗަށް ﷲ އަށް ތަކްބީރު ކިޔައި އުޅުމަށްޓަކައެވެ. އަދި ތިޔަބައިމީހުން (އެއިލާހަށް) ޝުކުރުވެރި ވުމަށްޓަކައެވެ.”\nތަކުބީރުގައި ކިޔާ ޢިބާރާތަކީ ވަރަށް ތަނަވަސް ވެގެންވާ ކަމެކެވެ. އަންނަނިވި ޢިބާރާތުން ތަކުބީރު ކިޔޭނެއެވެ.\n“اللّهُ أَكْبَرُ ، اللّهُ أَكْبَرُ ، اللّهُ أَكْبَرُ ، لاَ إِلَهَ إِلاَّ اللّه ، وَاللّهُ أَكْبَرُ ، اللّهُ أَكْبَرُ ، وَلِلّهِ الْحَمْد”\nއަދި މިޞީޣާ ނޫން އެހެން ޞީޣާތައްވެސް ޞަޙާބީ ބޭކަލުންގެ އަރިހުން ވާރިދުވެގެން އައިސްފައިވެއެވެ.\nތިންވަނައީ: ޢީދު ދުވަހުގެ ސުންނަތްތައް\nޢީދު ދުވަހުގެ ސުންނަތްތަކުގެ ތެރޭގައި ގިނަ ޢިލްމުވެރިން ޛިކުރުކުރައްވާފައިވާ ކަންތައްތަކަކީ:\n– ސިވާކުން ދަތް އުނގުޅުން\nއެއީ އައްޒުހްރީގެ އަރިހުން ރިވާވެގެން އައިސްފައިވާ ޙަދީޘްގައިވާ ފަދައިންނެވެ.\nقَالَ: أَخْبَرَنِي مَنْ، لَا أَتَّهِمُ، عَنْ أَصْحَابِ النَّبِيِّ صَلَّى اللهُ عَلَيْهِ وَسَلَّمَ أَنَّهُمْ سَمِعُوا رَسُولَ اللَّهِ صَلَّى اللهُ عَلَيْهِ وَسَلَّمَ فِي يَوْمِ جُمُعَةٍ مِنَ الْجُمَعِ، وَهُوَ عَلَى الْمِنْبَرِ يَقُولُ: «يَا مَعْشَرَ الْمُسْلِمِينَ، إِنَّ هَذَا يَوْمٌ جَعَلَهُ اللَّهُ عِيدًا لِلْمُسْلِمِينَ فَاغْتَسِلُوا فِيهِ مِنَ الْمَاءِ، وَمَنْ كَانَ عِنْدَهُ طِيبٌ فَلَا يَضُرُّهُ أَنْ يَمَسَّ مِنْهُ، وَعَلَيْكُمْ بِهَذَا السِّوَاكِ» \nމާނައީ: (އައްޒުހްރީ) ވިދާޅުވިއެވެ. ތިމަންކަލޭގެފާނު އެބޭކަލަކަށް ތުހުމަތު ނުކުރައްވާ ބޭކަލަކު (އެބަހީ: އިތުބާރުކުރައްވާ ބޭކަލަކު) ނަބިއްޔާ صَلَّى اللهُ عَلَيْهِ وَسَلَّمَ ގެ އަޞްޙާބުންގެ އަރިހުން ތިމަންކަލޭގެފާނަށް ޚަބަރު ދެއްވިއެވެ. ހުކުރުދުވަހެއްގައި މިންބަރު މަތީގައި ހުންނަވާ، އެކަލޭގެފާނު ޙަދީޘްކުރައްވަނިކޮށް އެބޭކަލުންނަށް އިވިވަޑައިގަތެވެ. “އޭ މުސްލިމުންނޭވެ. ހަމަކަށަވަރުން މިއީ މުސްލިމުންނަށްޓަކައި ﷲ ލެއްވި ޢީދު ދުވަހެވެ. ފަހެ، ތިޔަބައިމީހުން ފެންވަރާ ހިނައިތާޙިރުވެގަންނާށެވެ. އަދި ހުވަނދެއް ހުރި މީހަކު އެލުމަކުން އޭނާއަށް ވާނޭ ގެއްލުމެއް ނެތެވެ. އަދި ސިވާކުން ދަތް އުނގުޅާށެވެ.”\nފަހެ، މުސްލިމުންގެ މައްޗަށް އޮތީ އޭނާއަށް ކުޅަދާނަވީ މިންވަރަކުން މި ސުންނަތްތައް އަދާކުރުމެވެ. އެއީ އަންނަނިވި ވަޙީބަސްފުޅުގައިވާ ފަދައިންނެވެ.\n﴿فَاتَّقُوا اللَّـهَ مَا اسْتَطَعْتُمْ﴾ [سورة التغابن 16]\nމާނައީ: “ފަހެ، ތިޔަބައިމީހުންނަށް ކުޅަދާނަވީވަރަކުން ތިޔަބައިމީހުން ﷲ އަށް ތަޤުވާވެރިވާށެވެ!”\nއަދި ނަބިއްޔާ صَلَّى اللهُ عَلَيْهِ وَسَلَّمَ ޙަދީޘްކުރައްވާފައިވާ ފަދައިންނެވެ.\nމާނައީ: “އަދި ތިމަންކަލޭގެފާނު ތިޔަބައިމީހުންނަށް އަމުރެއްކޮށްފިނަމަ ފަހެ، ތިޔަބައިމީހުންނަށް ކުޅަދާނަވީވަރަކުން އެކަމެއް ކުރާށެވެ.”\nރީތިވެ، ހުވަނދުލާ، ސިވާކު ބޭނުންކޮށް، ރީތި ހެދުންލުމަކީ ޢީދުގެ އުފާ ފާޅުކޮށްދޭ ކަންކަމެވެ.\nހަތަރުވަނައީ: ހުސްބިމެއްގައި ނުވަތަ މިސްކިތުގެ ޖަމާޢަތުގައި ޢީދު ނަމާދު ނުކުރެވޭ މީހާ ޢީދު ނަމާދު ކުރާނޭ ގޮތް\nމިސްކިތުގައި ވިޔަސް އަދި ހުސްބިމުގައި ވިޔަސް، ޢީދު ނަމާދުގެ ޖަމާޢަތުގައި އެނަމާދު ނުކުރެވި ފާއިތުވެއްޖެ މީހާގެ ޙައްޤުގައި އެކަމުގެ ޙުކުމާމެދު ހަތަރު މަޛްހަބުގެ ޢިލްމުވެރިންގެ ބަސްފުޅުތަކެއް ވެއެވެ. އެގޮތުން އެމީހަކު ޢަމަލުކުރަންވީ ގޮތަކީ:\nހ. ޢީދު ނަމާދާއި ޚުޠުބާ ފާއިތުވެއްޖެ މީހާގެ މައްޗަށް އެކަނި ނުވަތަ ޖަމާޢަތަކާއެކުވެސް ޚުޠުބާ ކިޔުމެއް ނެތެވެ.\nށ. ޢީދު ނަމާދުގައިވަނީ ދެ ރަކުޢަތެވެ.\nފަށަނީ ތަކްބީރަތުލް އިޙްރާމަށް ފަހު6ތަކުބީރުންނެވެ. \nއަދި އެނަމާދުގައި ކިޔަވާނީ އަޑު ހަރުކޮށެވެ.\nފުރަތަމަ ރަކުޢަތުގައި ސޫރަތުލް ފާތިޙާއަށް ފަހު ސޫރަތުލް އަޢުލާ ނުވަތަ ސޫރަތު ޤާފެވެ.  ދެވަނަ ރަކުޢަތުގައި ޤިޔާމަށް ތެދުވާ ތަކުބީރާއި ރުކޫޢަށް ދާ ތަކުބީރު ނުލައި5ތަކުބީރެވެ. ކޮންމެ ތަކުބީރަކާއެކު އަތް އުފުލުން ސުންނަތް ވެގެންވެއެވެ.\nދެވަނަ ރަކުޢަތުގައި ކިޔަވާނީ ސޫރަތުލް ޣާޝިޔާ ނުވަތަ ސޫރަތުލް ޤަމަރެވެ.  އަދި ކޮންމެ ރަކުޢަތެއްގައިވެސް އެ ނޫން ސޫރަތެއް ކިޔެވިޔަސް ފުދޭނެއެވެ.\nނ. ގޭގައި އެކަނި ނުވަތަ ޢާއިލާގެ މީހުންނާއެކު މިނަމާދު ކުރެވޭނެ ހެއްޔެވެ؟\nމިކަމުގައި ޢިލްމުވެރިންގެ މެދުގައި ޚިލާފުވެފައި ވެއެވެ.\n– ޙަނަފީ މަޛްހަބުގެ ޢިލްމުވެރިން ވިދާޅުވަނީ ޤަޟާކުރުން ނުވާކަމުގައެވެ. އެހެނީ އެއީ އިމާމާއެކު ކުރުން ވާޖިބުވާ ނަމާދެކެވެ. ފަހެ، ޤަޟާ ކުރުމެއް ނުވެއެވެ.  އައްޝައިޚް އިބްނު ޢުޘައިމީން ވިދާޅުވެފައިވަނީވެސް މި ފަދައިންނެވެ. އެބޭފުޅާ ގެންނަވަފައިވަނީ ޝައިޚުލް އިސްލާމް އިބްނު ތައިމިއްޔާގެ ބަސްފުޅެވެ. \n– ގިނަ ޢިލްމުވެރިންގެ ބަސްފުޅަކީ ޢީދު ނަމާދު ފާއިތުވެއްޖެ މީހާއަށް އޭނާގެ ގޭގައި ނުވަތަ ހުސްބިމެއްގައި ޤަޟާ ކުރެވޭނެއެވެ. އަދި އެ ނަމާދުގެ ޖަމާޢަތަށް ދިއުން މަނާވެއްޖެ މީހާއަށްވެސް އޮތީ މި ފަދައިން ކަންތައްކުރުމެވެ. ނަމަވެސް އެއީ ވާޖިބެއް ނޫނެވެ. ސުންނަތެކެވެ. އިބްނު މަސްޢޫދާއި އަނަސް ބުން މާލިކު رضي الله عنهما ގެ އަރިހުން ރިވާވެގެން އައިސްފައިވަނީ އެ ފަދައިންނެވެ. އަދި އިބްނުލް ޙަނަފިއްޔާއާއި އަލްނަޚަޢީއާއި އައްޝަޢުބީއާއި ޢަޠާއާއި އިބްނު ޖުރައިޖާއި އައްޟައްޙާކާއި އަލްޙަސަނާއި އިބްނު ސީރީނާއި މުޖާހިދާއި ޝުރައިކާއި ޙައްމާދު ބުން ޒައިދުވެސް  ވިދާޅުވެފައިވަނީ އެ ފަދައިންނެވެ. އަދި މާލިކީ މަޛްހަބާއި  ޝާފިޢީ މަޛްހަބާއި  ޙަންބަލީ މަޛްހަބުގައިވެސް  ވަނީ އެ ފަދައިންނެވެ. އަދި اللجنة الدائمة އިން ފަތުވާ ދީފައިވަނީވެސް އެ ފަދައިންނެވެ. އެފަތުވާ މިލިޔުމުގައި ގެނެސްދޭނަމެވެ. إن شاء الله.\nކޮރޯނާގެ ވަބާގެ ސަބަބުން ދުނިޔޭގެ ގިނަ ހިސާބުތަކުގައި މީސްތަކުންނަށް ޖަމާޢަތުގައި މިނަމާދު އަދާކުރުމަށް އުޛުރުވެރިވެފައިމިވާ ޙާލަތުގައިވެސް ކަންތައް ކުރުން އޮތީ މިފަދައިންކަމާމެދު ޝައްކެއް ނެތެވެ.\nރ. ޢީދު ނަމާދުކުރާ ގޮތް:\nބައެއް ޢިލްމުވެރިން ދެކިލައްވާ ގޮތުގައި ޢީދު ނަމާދުގައި ކުރާނީ4ރަކުޢަތެވެ. އެއީ ޟުޙާ ނަމާދު ފަދައިންނެވެ. މިވީ އިބްނު މަސްޢޫދު رضي الله عنه ގެ އަރިހުން ރިވާވެގެން އައިސްފައިވާ ގޮތެވެ.\n«مَنْ فَاتَهُ الْعِيدَانِ فَلْيُصَلِّ أَرْبَعًا» \nމާނައީ: “ދެ ޢީދު(ގައި ޢީދު ނަމާދު) ފާއިތުވެއްޖެމީހާ (ދަންނައެވެ.) ފަހެ، އޭނާ4ރަކުޢަތް ކުރާށެވެ.”\nއައްޝަޢުބީއާއި އައްޟައްޙާކު ވިދާޅުވެފައިވަނި މި ފަދައިންނެވެ. އަދި ޙަންބަލީ މަޛްހަބުގައިވެސް މިފަދައިން އައިސްފައިވެއެވެ.\nއަދި ބައެއް ޢިލްމުވެރިން ދެކިލައްވާ ގޮތުގައި ޢީދު ނަމާދުގައިވަނީ2ރަކުޢަތެވެ. މިއީ އަލްއައުޒާޢީގެ ބަސްފުޅެވެ. \nގިނަ ޢިލްމުވެރިންގެ ބަސްފުޅަކީ އިމާމު ނަމާދުކުރާ ފަދައިން ކުރުމެވެ. އެއީ ސުންނަތްވެގެންވާ ތަކުބީރުތަކާ އެކުގައި ދެ ރަކުޢަތެވެ. ނަމަވެސް ނަމާދުގެ ފަހުގައި ޚުޠުބާ ނުކިޔައެވެ. މިފަދައިން އަނަސް ބުން މާލިކުގެ އަރިހުން އަޘަރެއް ވާރިދުވެފައިވެއެވެ. އަދި ތާބިޢީންގެ ތެރެއިން ގިނަ ބޭކަލުން ވިދާޅުވަނީ އެ ފަދައިންނެވެ. އިބްރާހީމް އައްނަޚްޢީގެ އަރިހުން ރިވާވެގެންވެއެވެ.\n“އިމާމާއެކު ނަމާދު ފާއިތުވެއްޖެމީހާ ދަންނައެވެ. ފަހެ، އިމާމުގެ ނަމާދު ފަދައިން ނަމާދުކުރާށެވެ.”\nއަދިވެސް އިބްރާހީމް ވިދާޅުވިއެވެ. “މީސްތަކުން ނަމާދު ނިންމާފައި އެނބުރި އަންނަތަން ފެނިއްޖެނަމަ އެންމެ ކައިރި މިސްކިތަށް ވަދެފައި އިމާމު އެކުރި ފަދައިން ނަމާދުކުރާށެވެ. އަދި ޢީދު ނަމާދަށް ނުނުކުމެވުނު މީހާވެސް އިމާމު މީހާ ކުރި ފަދައިން (ގޭގައި) ނަމާދު ކުރާށެވެ.” \nއަދި އެއީ މާލިކީ މަޛްހަބާއި ޝާފިޢީ މަޛްހަބުގެ ބަހެވެ. އަދި ޙަންބަލީ މަޛްހަބުގައިވެސް ރާޖިހުކުރާ ބަސްފުޅެވެ. މިކަމާ ބެހޭގޮތުން އައިސްފައިވާ ބަސްފުޅުތައް ގެންނަވާފައި އިބްނު ޤުދާމާ ވިދާޅުވިއެވެ.\n“އެމީހަކު އެދޭނަމަ ޢީދު ނަމާދު ކުރާހެން (އިތުރަށް އެކިޔާ) ތަކުބީރު ތަކާ އެކުގައިވެސް ކުރެވިދާނެއެވެ. އެކަންވަނީ އިމާމު އަޙްމަދުގެ އަރިހުން އިސްމާޢީލު ބުން ސަޢީދު ރިވާކުރެއްވިއެވެ. އަދި އަލްޖޫޒަޖާނީ އެބަސްފުޅު ޚިޔާރުކުރެއްވިއެވެ. އަދި މިއީ އައްނަޚަޢީ މާލިކާއި ޝާފިޢީއާއި އަބޫ ޘައުރާއި އިބްނުލް މުންޛިރުގެ ބަސްފުޅެވެ. އެހެނީ އަނަސްގެފާނު ބަޞަރާގައި އުޅުއްވި އިރު އިމާމާ އެއްކޮށް ޢީދުނަމާދު ނުކުރެވިއްޖެނަމަ އެކަލޭގެފާނުގެ ޢާއިލާގެ ބޭކަލުންނާއި މިނިވަންކޮށްފައިވާ އަޅުން އެއްކުރައްވާފައި ޢީދު ނަމާދުކުރައްވައެވެ. އަދި އެކަލޭގެފާނު މިނިވަންކުރައްވާފައިވާ އަޅެއްކަމުގައިވާ ޢަބްދުﷲ ބުން އަބީ ޢުޠުބާ އެބޭކަލުންނާއިގެން އިމާމުވެ ނަމާދުކުރައްވައެވެ. އަދި ދެރަކުޢަތުގެ ނަމާދެއްކުރައްވާއިރު (ޢީދުނަމާދުގައި ކިޔާ ފަދައިން) ތަކުބީރުތައް ކިޔުއްވައެވެ. އެހެނީ އެއީ ފާއިތުވެފައިވާ ނަމާދެއް ޤަޟާކުރުންކަމުގައި ވާތީ އެހެން ނަމާދުތައްވެސް ފާއިތުވުމުން ޢަމަލުކުރާ ފަދައިން، އެ ފާއިތުވި ނަމާދާ އެއްފަދައިން އެ ނަމާދުވެސް ކުރައްވަނީއެވެ.\nޖަމާޢަތުގެ ނަމާދު ފާއިތުވުމުން ޖަމާޢަތް ހަދައިން ނަމާދުކުރުމާ ނުކުރުމުގައި އެމީހަކަށް އިޚްތިޔާރު ލިބިގެންވެއެވެ.\nއިމާމު އަޙްމަދަށް ދެންނެވުނެވެ. (ޢީދު ނަމާދު ފާއިތުވާ މީހާ) ނަމާދު ކުރާނީ ކޮންތަނެއްގައި ހެއްޔެވެ؟ ވިދާޅުވިއެވެ. އޭނާ ބޭނުންނަމަ ޢީދު ނަމާދުކުރި ހުސްބިމުގައި ކުރާނީ އެވެ. ނުވަތަ އޭނާ ބޭނުން ތަނެއްގައި ކުރާނީއެވެ. \nއަދި އެއީ ސުޢޫދީ ޢަރަބިއްޔާގެ ފަތުވާދޭ ދާއިމީ ކޮމިޓީއިންވެސް ފަތުވާ ދެއްވާފައިވާ ގޮތެވެ. ޢީދު ނަމާދު ފާއިތުވުމުން ޢަމަލުކުރަންވީ ގޮތް ބަޔާންކޮށްފައިވާ އެ ފަތުވާގައި ވެއެވެ.\n“ޢީދު ނަމާދު ފާއިތުވާމީހާ އެ ނަމާދު ޤަޟާކުރަން އެދޭނަމަ ޤަޟާކުރުމަކީ މުސްތަޙައްބު ކަމެކެވެ. ފަހެ އެ ނަމާދު ކުރާނީ އިމާމާއެކުވެސް ކުރާ ފަދައިންނެވެ. ނަމާދަށް ފަހު ޚުޠުބާ ކިޔުމާ ނުލައެވެ. އިމާމު މާލިކާއި ޝާފިޢީއާއި އަޙްމަދު ވަނީ އެފަދައިން ވިދާޅުވެފައެވެ. އަދި އައްނަޚަޢީ އާއި އެހެނިހެން ޢިލްމުވެރިންވެސް އެފަދައިން ވިދާޅުވެފައިވެއެވެ.\nއެކަމުގެ ދަލީލަކީ ނަބިއްޔާ صلى الله عليه وسلم އަންނަނިވި ބަސްފުޅެވެ.\n«إِذَا نُودِيَ بِالصَّلَاةِ فَأْتُوهَا وَأَنْتُمْ تَمْشُونَ، وَعَلَيْكُمُ السَّكِينَةُ، فَمَا أَدْرَكْتُمْ فَصَلُّوا وَمَا فَاتَكُمْ فَأَتِمُّوا» \nމާނައީ:”ނަމާދަށް ގޮވާލުމުން މަޑުމައިތިރިކަމާއެކު ހިނގާފައި ދާށެވެ. ފަހެ (އިމާމާ އެކު) ލިބުނު މިންވަރެއް (އިމާމާ އެކު) ކުރާށެވެ. އަދި ފާއިތުވީ ބައެއް (އިމާމު ނިމުމުން) ފުރިހަމަކުރާށެވެ.”\nއެހެނީ އަނަސްގެފާނު رضي الله عنه ގެ އަރިހުން ރިވާވެގެންވެއެވެ. އެކަލޭގެފާނަށް (އިމާމާ އެއްކޮށް ޢީދުނަމާދު) ފާއިތުވެއްޖެނަމަ އެކަލޭގެފާނުގެ ޢާއިލާގެ ބޭކަލުންނާއި މިނިވަންކޮށްފައިވާ އަޅުން އެއްކުރައްވާފައި ޢީދު ނަމާދުކުރައްވައެވެ. އަދި އެކަލޭގެފާނު މިނިވަންކުރައްވާފައިވާ އަޅެއްކަމުގައިވާ ޢަބްދުﷲ ބުން އަބީ ޢުޠުބާ އެބޭކަލުންނާއިގެން އިމާމުވެ ނަމާދުކުރައްވައެވެ. އަދި ދެރަކުޢަތުގެ ނަމާދެއްކުރައްވާއިރު (ޢީދުނަމާދުގައި ކިޔާ ފަދައިން) ތަކުބީރުތައް ކިޔުއްވައެވެ.\nޢީދުނަމާދުގެ ޚުޠުބާ ކިޔަނިކޮށް އާދެވުނު މީހަކަށް އޮތީ، ކަނުލާ ޚުޠުބާ އަޑު އެހުމަށް ފަހު ދެން އެނަމާދު ޤަޟާކުރުމެވެ. އޭރުން އެމީހަކަށް ދެ މަޞްލަޙަތު ޙާޞިލުވެގެންދާނެއެވެ.” \nފަސްވަނައީ: ޢީދު ތަހުނިޔާ ކިޔުން\nމުސްލިމުންގެ މެދުގައި ޢީދު ތަހުނިޔާ ކިޔުމަކީ ޞަޙާބީ ބޭކަލުންނާއި އެބޭކަލުންގެ ފަހުން ވަޑައިގެންނެވި ބޭކަލުންގެ އަރިހުންވެސް ވާރިދުވެފައިވާ ކަމެކެވެ. އަދި އެއީ މުސްލިމުންގެ މެދުގައިވާ ރިވެތި އާދައެކެވެ. ޢީދު ދުވަހަކީ ޝަރުޢީ މުނާސަބާތްތަކުގެ ތެރެއިން ތަހުނިޔާ ކިޔުން ވާރިދުވެގެންވާ މުނާސަބަތެކެވެ.\nޖުބައިރު ބުން ނުފައިރު ވިދާޅުވިއެވެ.\n“ނަބިއްޔާ صلى الله عليه وسلم ގެ އަޞްޙާބު ބޭކަލުން އެއް ބޭކަލަކު އަނެއްބޭކަލަކާ ޢީދު ދުވަހު ބައްދަލުވުމުން ވިދާޅުވެއެވެ.\nމާނައީ: “ﷲ އަޅަމެންގެ ކިބައިންނާއި ތިބާގެ ކިބައިންވެސް ޤަބޫލުކުރައްވާނދޭވެ!” ” \nއިބްނު ޤުދާމާ ވިދާޅުވިއެވެ. އިމާމު އަޙްމަދު رحمه الله ވިދާޅުވެފައިވެއެވެ.\n“ޢީދު ދުވަހު ދެމީހަކު ބައްދަލުވުމުން تَقَبَّلَ اللهُ مِنَّا وَمِنْكَ ބުނުމަކީ ރަނގަޅު ކަމެކެވެ.\nއަދި ޙަރުބު ވިދާޅުވިއެވެ.\n“މީސްތަކުން ޢީދު ދުވަހު تَقَبَّلَ اللهُ مِنَّا وَمِنْكُمْ ކިޔާ އުޅޭތީ އިމާމު އަޙްމަދާ އެކަމުގައި ސުވާލު ދެންނެވުނެވެ. އެކަލޭގެފާނު ވިދާޅުވިއެވެ. އެއީ މައްސަލައެއް ނޫނެވެ.”\nޢަލީ ބުން ޘާބިތު ވިދާޅުވިއެވެ.\nމީގެ ތިރީސް ފަސް އަހަރު ކުރިން، އިމާމު މާލިކު ބުން އަނަސްގެ އަރިހުގައި އެކަމާ ބެހޭގޮތުން ސުވާލު ދެންނެވުމުން ވިދާޅުވިއެވެ. އަދިވެސް (އެފަދައިން ތަހުނިޔާ ކިޔުމަކީ) އެއީ މަދީނާގެ އަހުލުވެރިން ކުރާ ކަމެކެވެ. \nމިއީ މިދުވަސްވަރު މިޙާލަތުގައި، ވަބާގެ ސަބަބަން މީސްތަކުން ގެތަކުގައި ތިބެން ޖެހިފައިވާއިރު މުސްލިމުންނަށް ޢީދުގެ ޙުކުމްތަކުގެ ތެރެއިން އެނގެން ޖެހޭ ބައެއް ކަންތައްތަކެވެ.\nنسأل الله أن يرفع الوباء ويكشف الغمة، فهو الولي الحميد وصلى الله على نبينا محمد وآله وصحبه وسلم.\nމަޞްދަރު: މިއީ أ.د. سعود بن عبد العزيز الخلف ލިޔުއްވާފައިވާ العيد في زمن كورونا وإغلاق المساجد ومنع التجمعات އަޞްލަކަށް ބަލައިގެން ލިޔެފައިވާ ލިޔުމެކެވެ.\n انظر :إرشاد السالك إلى أشرف المسالك في فقه الإمام مالك (ص: 27 ) التاج والإكليل لمختصر خليل (2 / 568)\n انظر : البيان في مذهب الإمام الشافعي (2 / 625) الفقه المنهجي على مذهب الإمام الشافعي (1 / 222)\n انظر : تحفة الفقهاء للسمرقندي (1 / 165) المبسوط للسرخسي (2 / 37) اللباب في شرح الكتاب (1 / 115)\n انظر : مجموع فتاوى ورسائل العثيمين (16 / 217 ) فقال انها فرض عين وحكاه عن شيخ الإسلامابن تيمية\n انظر : المغني لابن قدامة (2 / 272) الكافي في فقه الإمام أحمد (1 / 338) الروض الندي شرح كافي المبتدي (ص: 119)\n انظر: مجموع الفتاوى شيخ الإسلام ابن تيمية (24/183)\n انظر: الصلاة وأحكام تاركها لابن القيم: (ص: 39)\n المصنف لعبد الرزاق الصنعاني (3 / 197) وقال الألباني صحيح . صحيح الجامع الصغير وزيادته (1 / 449)\n صحيح البخاري (7288)\n ޢީދު ނަމާދަށް ޚާއްޞަ ތަކުބީރުތަކަކީ ޢީދު ނަމާދުގެ ސުންނަތެކެވެ. (انظر: مجموع فتاوى ورسائل محمد بن صالح العثيمين (16/244))\nޢީދު ނަމާދުގެ ފުރަތަމަ ރަކުޢަތުގެ ތަކުބީރުތަކުގެ ޢަދަދާ މެދު ޢިލްމުވެރިންގެ މެދުގައި ޚިޔާލު ތަފާތުވެފައިވެއެވެ.\nފުރަތަމަ ބަސްފުޅު: ތަކުބީރަތުލް އިޙްރާމަށް ފަހު ކިޔާނީ6ތަކުބީރު\n– މިއީ އިމާމު މާލިކުގެ ބަސްފުޅެވެ. (انظر: المدونة (1/246) ونيل الأوطار للشوكاني (7/66)) އަދި ޙަންބަލީ މަޛްހަބުގެ ބަހެވެ. (انظر: المغني لابن قدامة (2/282))\n* «أَنَّ رَسُولَ اللَّهِ صَلَّى اللهُ عَلَيْهِ وَسَلَّمَ كَانَ يُكَبِّرُ فِي الْفِطْرِ وَالْأَضْحَى، فِي الْأُولَى سَبْعَ تَكْبِيرَاتٍ، وَفِي الثَّانِيَةِ خَمْسًا» [رواه أبو داود في سننه برقم: (1149) وصححه الألباني في صحيح أبي داود برقم: (1043)]\nމާނައީ: “ހަމަކަށަވަރުން ﷲ ގެ ރަސޫލާ صَلَّى اللهُ عَلَيْهِ وَسَلَّمَ ފިޠުރު ޢީދާއި އަޟްޙާ ޢީދު ނަމާދުގައި ފުރަތަމަ ރަކުޢަތުގައި ކިޔުއްވަނީ ހަތް ތަކުބީރެވެ. އަދި ދެވަނަ ރަކުޢަތުގައި ފަސް ތަކުބީރެވެ.”\n* عَنِ ابْنِ عَبَّاسٍ أَنَّهُ كَانَ يُكَبِّرُ فِي الْعِيدِ، فِي الْأُولَى سَبْعَ تَكْبِيرَاتٍ بِتَكْبِيرَةِ الِافْتِتَاحِ، وَفِي الْآخِرَةِ سِتًّا بِتَكْبِيرَةِ الرَّكْعَةِ، كُلُّهُنَّ قَبْلَ الْقِرَاءَةِ. [رواه ابن أبي شيبة في مصنفه برقم: (5704) وصححه الألباني في الإرواء (3/111)]\nމާނައީ: “އިބްނު ޢައްބާސްގެ އަރިހުން ރިވާވެފައިވެއެވެ. އެކަލޭގެފާނު ޢިދު ނަމާދުގެ ފުރަތަމަ ރަކުޢަތުގައި ފަށާ ތަކުބީރާއެކު ކިޔުއްވަނީ ހަތް ތަކުބީރެވެ. އަދި ދެވަނަ ރަކުޢަތުގައި ރުކޫޢިން ތެދެވެވަޑައިގަންނަވާ ތަކުބީރާ އެކު ހަ ތަކުބީރެވެ. އެ ހުރިހާ ތަކުބީރެއްވެސް ކިޔުއްވަނީ (ނަމާދުގައި) ކިޔަވަން ފެއްޓެވުމުގެ ކުރިންނެވެ.”\nއަދި މަދީނާގެ އަހުލުވެރިން ޢަމަލުކުރަމުން އައިސްފައިވަނީ އެފަދައިންނެވެ. (انظر: مجموع الفتاوى لشيخ الإسلام ابن تيمية (20/362))\nދެވަނަ ބަސްފުޅު: ތަކުބީރަތުލް އިޙްރާމަށް ފަހު ކިޔާނީ7ތަކުބީރު\n– މިއީ އިމާމު ޝާފިޢީގެ ބަސްފުޅެވެ. (انظر: الأم للشافعي (1/270))\nޝާފިޢީ މަޛްހަބުގެ ޢިލްމުވެރިން ދެކިލައްވަނީ ޢީދު ނަމާދުގެ ފުރަތަމަ ރަކުޢަތުގައި ހަތް ތަކުބީރު ކިޔުމަށް ފުރަތަމަ ބަސްފުޅުގެ އަހުލުވެރިން ގެންނަވާފައިވާ ދަލީލުތަކުގައި އެވަނީ ތަކުބީރަތުލް އިޙްރާމުގެ ފަހުން ކިޔަންވީ ތަކުބީރުތަކުގެ ޢަދަދުކަމަށެވެ. (انظر: بداية المجتهد لابن رشد (1/228))\nއެކަމަށް އެބޭފުޅުން ގެންނަވާފައި ބައެއް އެހެން ދަލީލުތަކަކީ:\n* عَنْ عَائِشَةَ، قَالَتْ: «كَانَ رَسُولُ اللَّهِ صَلَّى اللهُ عَلَيْهِ وَسَلَّمَ يُكَبِّرُ فِي الْعِيدَيْنِ اثْنَتَيْ عَشْرَةَ سِوَى تَكْبِيرِ الِافْتِتَاحِ » [رواه الحاكم في مستدركه برقم: (1108) والدارقطني في سننه برقم: (1720) وضعفه ابن حجر في التلخيص برقم: (691)]\nމާނައީ: “ޢާއިޝާ رضي الله عنها ގެ އަރިހުން ރިވާވެގެން ވެއެވެ. އެކަމަނާ ވިދާޅުވިއެވެ. ދެ ޢީދުގައިވެސް ނަބިއްޔާ صَلَّى اللهُ عَلَيْهِ وَسَلَّمَ ނަމާދު ފައްޓަވާ ތަކުބީރުގެ އިތުރަށް ބާރަ ތަކުބީރު ކިޔުއްވައެވެ.”\n* أَنَّ رَسُولَ اللَّهِ صَلَّى اللهُ عَلَيْهِ وَسَلَّمَ «كَبَّرَ فِي الْعِيدِ يَوْمَ الْفِطْرِ سَبْعًا فِي الْأُولَى وَفِي الْآخِرَةِ خَمْسًا سِوَى تَكْبِيرَةِ الصَّلَاةِ» [رواه الدارقطني في سننه برقم: (1730) والمنتقى لابن الجارود برقم: (262) والبيهقي في السنن الكبرى بنحوه برقم: (6171)]\nމާނައީ: “ހަމަކަށަވަރުން ނަބިއްޔާ صَلَّى اللهُ عَلَيْهِ وَسَلَّمَ ފިޠުރު ޢީދު ނަމާދުގެ ފުރަތަމަ ރަކުޢަތުގައި ހަތް ތަކުބީރު ވިދާޅުވެފައި ފަހު ރަކުޢަތުގައި ނަމާދުގެ ތަކުބީރުގެ އިތުރަށް ފަސް ތަކުބީރު ވިދާޅުވެއެވެ.”\nމިޙަދީޘްގައިވާ “ނަމާދުގެ ތަކުބީރުގެ” މުރާދަކީ އެއީ ތަކުބީރަތުލް އިޙްރާމުކަމުގެ އިޙުތިމާލު އެބައޮތެވެ. އަދި އެއީ ރުކޫޢުގެ ތަކުބީރުކަމުގެ އިޙުތިމާލުވެސް އެބަ އޮތެވެ. (انظر: التحقيق في مسائل الخلاف لابن الجوزي (1/510) وتنقيح التحقيق للذهبي (1/288))\nއެހެންކަމުން މިމައްސަލާގައިވާ ދަލީލުތައް އެއްކުރެއްވުމަށް ފަހު އިބްނުލް ޖައުޒީ ވިދާޅުވެފައިވެއެވެ.\n“ޢީދު ނަމާދުގެ ފުރަތަމަ ރަކުޢަތުގައި ވަނީ (ތަކުބީރަތުލް އިޙްރާމަށް ފަހު) ހަ ތަކުބީރެވެ.” (انظر: التحقيق في مسائل الخلاف لابن الجوزي (1/510))\nޢީދު ނަމާދުގެ ތަކުބީރުތަކާމެދު މި ނޫން އެހެން ބަސްފުޅުތައްވެސް ޞަޙާބީ ބޭކަލުންގެ އަރިހުން ޞައްޙަކޮށް ވާރިދުވެފައިވެއެވެ. (انظر: الإرواء للألباني (3/111))\nއިމާމު އަޙްމަދު ވިދާޅުވިއެވެ.\n“ނަބިއްޔާ صَلَّى اللَّهُ عَلَيْهِ وَسَلَّمَ ގެ އަޞްޙާބު ބޭކަލުންވަނީ ތަކުބީރާ މެދު ޚިލާފުވެފައެވެ. އޭގެ ތެރެއިން ކޮންމެ ގޮތަކަށް ޢަމަލުކުރުންވެސް ހުއްދައެވެ.” (انظر: الفروع لابن مفلح (3/201))\nއެހެންކަމުން މިމައްސަލާގައި މިވާ ޚިލާފަކީ ޢިލްމުވެރިންގެ އަރިހުގައި މުޢުތަބަރު ޚިލާފެކެވެ. އަދި ފުރަމަތަ ރަކުޢަތުގައި ތަކުބީރަތުލް އިޙްރާމަށް ފަހު6ތަކުބީރު ކިޔަސް ނުވަތަ7ތަކުބީރު ކިޔަސް އެމީހަކަށް އިންކާރުކުރުމެއް ނުވެއެވެ. (انظر: الشرح الممتع (5/136 – 138))\n رواه مسلم في صحيحه برقم: (878)\n رواه مسلم في صحيحه برقم: (891)\n انظر: المبسوط للسرخسي (2 / 39)\n انظر: الشرح الممتع على زاد المستقنع (5 / 156) مجموع فتاوى ورسائل العثيمين (16 / 217)\n انظر الأقوال في مصنف ابن أبي شيبة (2 / 184)\n انظر مواهب الجليل في شرح مختصر خليل (2 / 197)\n انظر المهذب في فق ة الإمام الشافعي للشيرازي (1 / 226) البيان للعمرا ني (2 / 648)\n انظر العدة شرح العمدة (ص: 123)\n المصنف لعبد الرزاق الصنعاني (3 / 300)\n المغني لابن قدامة (2 / 289)\n مصنف ابن أبي شيبة (2 / 4)\n أخرجه مسلم في صحيحه برقم: 153 – (602)\n الفتوى رقم: (2328)\n صلاة العيدين للمحاملي (ص: 218)\n المغني لابن قدامة (2 / 295)


Dhuniyeyge emme zuvaan billionairakah Kylie Jenner!\nފޯބްސްގެ ބިލިއަނަރުން 2019\nދުނިޔޭގެ އެއްމެ ޒުވާން ބިލިއަނަރަކަށް ކައިލީ ޖެނަރ!\nކައިލީއަކީ މަގްބޫލު ކައިލީ ކޮސްމެޓިކްސްގެ ބާނީ\nއޭނާ ނިސްބަތްވަނީ އެމެރިކާގެ މަޝްހޫރު ކަރޑާޝިއަން-ޖެނަރ އާއިލާއަށް\nކ. މާލެ |5މާރޗް 2019 | އަންގާރަ 22:01 | 14,497\nޒުނިޔޭގެ އެއްމެ ޒުވާން ބިލިއަނަރު ކައިލީ ޖެނަރ - ފޯބްސް މަޖައްލާ\nއުމުރުން އެންމެ 21 އަހަރުގައި، އެމެރިކާގެ މަޝްހޫރު ކަރޑާޝިއަން-ޖެނަރ އާއިލާއަށް ނިސްބަތްވާ ކައިލީ ޖެނަރ ދުނިޔޭގެ އެއްމެ ޒުވާން ބިލިއަނަރުގެ މަގާމު ހޯދައިފިއެވެ.\nމަގްބޫލު ކައިލީ ކޮސްމެޓިކްސްގެ ބާނީ އަދި ރިއާލިޓީ ޓީވީ ތަރި ކައިލީ ޖެނަރއަކީ ފޯބްސްގެ ތާރީހުގައި ވެސް ވާރުތަނުވާ މިލްކިއްޔާތަކުން (ސެލްފް-މޭޑް) ބިލިއަނަރަކަށްވި އެންމެ ހަގު މީހާއެވެ. މިއީ ކުރިން މި ލަގަބު ހޯދި ފޭސްބުކްގެ އެއް ބާނީ އަދި އެ ކުންފުނީގެ ސީއީއޯ މާކް ޒަކަބާގްއަށް ވުރެ ވެސް ހަގު އުމުރެކެވެ. ޒަކަބާގް އެންމެ ޒުވާން ބިލިއަނަރަކަށް 2006ވަނަ އަހަރުގެ ތެރޭގައިވީ އުމުރުން އެއްމެ 23 އަހަރުގައެވެ.\nކައިލީގެ މިލްކިއްޔާތުގައި އެއް ބިލިއަން ޑޮލަރު ހުރި ކަމަށް ފޯބްސްއިން ރިޕޯޓް ކޮށްފައިވާ އިރު، އޭނާއަކީ ސެލްފް-މޭޑް ބިލިއަނަރެއްގެ ގޮތުގައި ގިންތި ކުރުމުން އެ މަޖައްލާއަށް ގިނަ ބަޔަކު ވަނީ ފާޑުކިޔާފައެވެ. މިކަމުގެ ރައްދުގައި ފޯބްސްއިން ބުނެފައިވަނީ ކައިލީއަށް އާއިލާގެ އެހީގައި ވިޔަފާރި ފަށައިގަންނަން އެހީ ލިބުނުކަމުގައިވީ ނަމަވެސް، އޭނާގެ ރައުސުލްމާލުގެ ބޮޑު ބަޔެއް ހިއްސާކުރާ ކައިލީ ކޮސްމެޓިކްސް ކުރިއަރައިގެން ދިޔައީ އަމިއްލަ މަސައްކަތުން ކަމަށެވެ.\nއަމިއްލަ މަސައްކަތުން ބިލިއަނަރަކަށްވި އެއްމެ ޒުވާން މީހާއަށް ކައިލީ ވީކަމުގައިވީ ނަމަވެސް، ދުނިޔޭގެ އެންމެ ހަގު ބިލިއަނަރަކީ ނޯވޭގެ ރައްޔިތެއް ކަމުގައިވާ އެލެކްޒެންޑްރާ އެންޑްރެސަންއެވެ. 1.4 ބިލިއަން ޑޮލަރުގެ މިލްކިއްޔާތެއް އޮންނަ އެންޑްރެސަން ބިލިއަނަރަކަށް ވީ އުމުރުން އެއްމެ 20 އަހަރުގައެވެ. ނަމަވެސް އޭނާގެ މިލްކިއްޔާތަކީ އެއްކޮށްހެން އޭނާގެ އާއިލީ ކުންފުނީގެ ހިއްސާއިން ލިބިފައިވާ މިލްކިއްޔާތެކެވެ.


Rizey ge hatrick aa eku Eagles in Nilandhoo balikoffi | Mihaaru\nލީގުގެ މެޗެއްގެ ތެރެއިން ރިޒޭ: އޭނާ ވަނީ މިއަދުގެ މެޗުގައި ހެޓްރިކެއް ހަދާފައި.-- ފޮޓޯ: ހުސެއިން ވަހީދު/ މިހާރު\n29 ޑިސެމްބަރ 2019 - 19:234comments\nއީގަލްސްގެ މި މޮޅާ އެކު ލީގުގެ އެއް ވަނައިގައި އޮތް މާޒިޔާގެ ލީޑުވަނީ 11 ޕޮއިންޓަށް ކުޑަވެފަ އެވެ. މާޒިޔާ އެއް ވަނައިގައި އޮތީ 15 މެޗުން 38 ޕޮއިންޓް ހޯދައިގެންނެވެ. ދެ ވަނައިގައި އޮތް އީގަލްސް އަށް 14 މެޗުން ލިބިފައިވަނީ 27 ޕޮއިންޓެވެ. ތިން ވަނައިގައި އޮތް ގްރީން ސްޓްރީޓްސް މިރޭ ކުޅެން ޝެޑިއުލްކޮށްފައި އޮތް ވިކްޓްރީ މެޗު އެ ޓީމަށް ލިބޭނެ އެވެ. އެއީ މާލީ އަދި އެހެނިހެން މައްސަލަތަކުގެ ސަބަބުން ވިކްޓްރީ ސަސްޕެންޑްކޮށްފައިވާތީ އެވެ. ގްރީން ސްޓްރީޓްސް އަށް ވަނީ 15 މެޗުން 26 ޕޮއިންަޓް ލިބިފަ އެވެ.\nކާޑު ހަމަވުމުގެ ސަބަބުން މި މެޗަށް ސަސްޕެންޑްވެފައިވާ ގައުމީ ޓީމުގެ ފޯވާޑް އަލީ ފާސިރު (ސެންޓޭ) ނުލައި ކުޅުނު އީގަލްސް އަށް މެޗުގެ ނުވަ ވަނަ މިނިޓްގައި ޕެނަލްޓީ އަކުން ލީޑުނަގައިދިނީ ރިޒޭ އެވެ. އޭރިއާ ތެެރެއިން އީގަލްސްގެ ހައިޝަމް ހަސަން (ބިޑީ) އަށް ކުރި ފައުލަކަށް ރެފްރީ ދިން ޕެނަލްޓީން ރިޒޭ ޖެހި ބޯޅަ ގޯލަށް ވަނީ ނިލަންދޫގެ ކީިޕަރު އިސްމާއިލް ޝަފީއު (ޗެކް) އަތުގައި ޖެހިފަ އެވެ.\nލީޑުފުޅާކުރަން މެޗުގެ 12 ވަނަ މިނިޓްގައި އީގަލްސްގެ ހަސަން ރާއިފް އަހުމަދު (ހަންނަ) އަށް ލިބުނު ބޯޅަ އޭނާ ފޮނުވާލި ނަމަވެސް ގޯލު ރޮނގުމަތީގައި ހުރި ނިލަންދޫގެ ޑިފެންޑަރު ސައްދާމް ހުސެއިން ވަނީ ސަލާމަތްކޮށްފަ އެވެ. އޭގެ ފަހުން އީގަލްސްގެ އިބްރާހިމް އިމްރާން ޖެހި ބޯޅަ ކީޕަރު ޗެކް ވަނީ އަތަށް ނަގައިފަ އެވެ.\nއީގަލްސް އާއި ނިލަންދޫ މިއަދު ކުޅުނު މެޗުގެ ތެރެއިން. -- ފޮޓޯ: ހުސެއިން ވަހީދު/ މިހާރު\nނިލަންދޫން ވަނީ އެންމެ ފަހުން ކުޅުނު މެޗުގައި ގްރީން ސްޓްރީޓްސް އަތުން 4-2 އިން މޮޅުވެފަ އެވެ. އެ މެޗުގައި ދެއްކި ވަރުގެ ކުޅުމެއް މި މެޗުގައި ނުދެއްކުނު ނަމަވެސް އެ ޓީމުން ފުރުސަތުތައް ތަނަވަސްކުރި އެވެ. ނިލަންދޫ އަށް ނަތީޖާ ހަމަހަމަކުރަން މެޗުގެ 35 ވަނަ މިނިޓްގައި ޖަޕާންގެ މިޑްފީލްޑަރު ޓޮޝީކީ ޔަމަމޯޓޯ ޖެހި ޕެނަލްޓީ ހުރަސް ދަނޑީގައި ޖެހިފައި ބޭރަށް ނުކުތް ކަމަށް ރެފްރީ ނިންމިއިރު، ނިލަންދޫ ކުޅުންތެރިން ވަނީ ގޯލުގެ އެތެރެ އަށް އެ ބޯޅަ ވަން ކަމަށް ބުނެ އެޕީލްކޮށްފަ އެވެ. އެ ގޯލު ބަލައިނުގަންނަން ލަންކާ ރެފްރީ ނިންމި އެވެ. އެކަމަކު ނިލަންދޫ އިން ވަނީ ފުރަތަމަ ހާފުގެ އިތުރު ވަގުތުގައި ޓޮޝީކީގެ ލަނޑުން ނަތީޖާ ހަމަހަމަކޮށްފަ އެވެ. މިއީ ލިބުނު ހިލޭ ޖެހުމަކުން ނިލަންދޫގެ ކެޕްޓަން ފަރުހާދު އިސްމާއިލް (ފަރޭ) ނަގައިދިން ހުރަހަކުން ޓޮޝީކީ ޖެހި ގޯލެކެވެ.\nދެ ވަނަ ހާފުގެ ކުރީކޮޅުގައި އީގަލްސްގެ ރިޒޭ ފޮނުވާލި ބޯޅައެއް ކީޕަރު ޗެކް މަތަކުރިއިރު، ނިލަންދޫގެ ގާނާ ފޯވާޑް ލޫކަސް ޖެހި ބޯޅަ އީގަލްސްގެ ކީޕަރު ސުޖަން ޕެރޭރާ ވަނީ ހުއްޓުވައިފަ އެވެ. އީގަލްސް އަށް މެޗުގައި ދެ ވަނަ ފަހަރަށް ލީޑުނަގައިދިނީ 72 ވަނަ މިނިޓްގައި ހަންނަ ނަގައިދިން ބޯޅައަކުން ރިޒޭ އެވެ. އީގަލްސް އަށް މި ފަހަރު ވެސް ލީޑު ހިފަހައްޓައިނުލެވުނެވެ. މެޗުގެ 75 ވަނަ މިނިޓްގައި ފަރޭ ނަގައިދިން ހިލޭ ޖެހުމަކުން އެ ޓީމުގެ ބިދޭސީ ޑިފެންޑަރު ސެމިއުލް ލަމްޕްޓޭ ވަނީ މެޗުގައި ދެ ވަނަ ފަހަރަށް އެ ޓީމަށް ނަތީޖާ ހަމަހަމަކޮށްދީފަ އެވެ. އޭގެ އެއް މިނިޓް ފަހުން އީގަލްސް އަށް އަނެއްކާ ލީޑުލިބުނީ ފަރޭ އަތުން ބައިކޮޅަށް ވަން ގޯލުންނެވެ.\nއީގަލްސްގެ ހަތަރު ވަނަ ލަނޑު ޖަހައި ރިޒޭ އޭނާގެ ހެޓްރިކް ފުރިހަަމަކުރީ މެޗުގެ 84 ވަނަ މިނިޓްގަ އެވެ. އޭނާ ވަނީ އޭރިއާ ތެރެއިން ލިބުނު ބޯޅަ ހަމަޖެހިލާފައި ގޯލުގެ ކަނަށް އަމާޒުކޮށްލައިފަ އެވެ. އޭގެ ފަހުން ހުސްކޮށް ލިބުނު ބޯޅައަކުން ރިޒޭ ހަތަރު ވަނަ ގޯލު ޖަހަން ފޮނުވާލި ބޯޅަ ގޯލުގެ ރޮނގުމަތީގައި ހުރި ނިލަންދޫ ޑިފެންޑަރު ސައްދާމް ވަނީ ސަލާމަތްކޮށްފަ އެވެ.\nއިތުރު ލިޔުންތައް ކްލަބް އީގަލްސް ފ. ނިލަންދޫ\nރިޒޭގެ ހެޓްރިކުން އީގަލްސް އަށް ފުރަތަމަ މޮޅު


ޒަޚަމްވެފައިވާ ދަރިފުޅު ކޮނޑަށް ލައިގެން 900 ކިލޯމީޓަރަށް ހިނގާފައި ދިޔަ ބައްޕަ. މި އިޙްސާސް ހިތަށް ގެނެވޭތަ؟ – Dhen.mv\nޒަޚަމްވެފައިވާ ދަރިފުޅު ކޮނޑަށް ލައިގެން 900 ކިލޯމީޓަރަށް ހިނގާފައި ދިޔަ ބައްޕަ. މި އިޙްސާސް ހިތަށް ގެނެވޭތަ؟\nMay 16, 2020 - 11:20 pm\nބަލަން ހިތަށް ކެތްނުވާވަރުގެ ވީޑިއޯއަކުން ފެންނަނީ، އިންޑިޔާގެ ބައްޕައަކު އޭނާގެ ޒަޚަމް ވެފައިވާ ފިރިހެން ދަރިފުޅު ކޮނޑަށް ލައިގެން ހިނގާފައި ދާތަނެވެ. މި ވީޑިއޯގައި އަމިއްލައަށް ހަދާފައިވާ ކޮށްޓެއް ކަހަލަ އެއްޗެއްގައި ދަރިފުޅު އޮންނަތަން ފެނެއެވެ.\nއެކުއްޖާ އޮންނަނީ މާސްކްވެސް އަޅުވާފައެވެ. މި މީހުންނަކީ ޕަންޖާބުގައި ވަޒީފާ އަދާކުރުމަށް ގޮސް ތިބިބައެކެވެ. ހިނގާފައި އެދަނީ 900 ކިލޯމީޓަރު ދުރުގައިވާ މަދްޔަ ޕްރަދޭޝްއަށެވެ. ވީޑިއޯ ނަގާފައި ވަނީ އެމީހުން ކާންޕޫރަށް ދިޔަ ފަހުންނެވެ. މިބައްޕަގެ ހިތަށް ކުރާނެ އަސަރު އިހުސާސް ކޮށްލާށެވެ.\nމިއީ އިންޑިޔާގައި އިޢުލާންކޮށްފައިވާ ލޮކްޑައުންގެ ސަބަބުން އެހެން ސްޓޭޓްތަކަށް ވަޒީފާއަށް ގޮސްތިބިމީހުންގެ ކޮންމެ ދުވަހެއްގެ ހާލެވެ. "ލޮކްމަތު" ގައިވާ ރިޕޯޓެއް ބުނާގޮތުން ޕޮލިސް އޮފިސަރ ރާމްކުމާރު ގުޕްތާއަށް މިމީހުން ފެނިފައިވަނީ ކާންޕޫރުގެ ރާމަދެވީ ސަރަހައްދުންނެވެ. ޕޮލިހުން އެމީހުން ހުއްޓުވާ އެމީހުނާ ވާހަކަ ދައްކާ އެމީހުންގެ މަޢުލޫމާތު އޮޅުން ފިލުވިއެވެ. ޒަޚަމްވެފައިވާ ކުއްޖާގެ ބައްޕަގެ ނަމަކީ ރާޖްކުމާރެވެ.\nޕޮލިސް އޮފިސަރާ ވާހަކަ ދައްކަމުން ރާޖްކުމާރު ބުނީ، ޒަޚަމްވެފައިވާ ކުއްޖަކީ އޭނާގެ 15 އަހަރުގެ ދަރިފުޅު ބްރަޖޭޝް ކުމާރު ކަމަށާއި، އޭނާގެ ކަރަށް ލިބިފައިވާ ޒަޚަމެއްގެ ސަބަބުން ހިނގާ ވެސް ނޫޅެވޭ ކަމަށެވެ. ލޫދިޔާނާއިން ވަޒީފާގެއްލި ކައިބޮއި ހަދާނެ އެއްވެސް އެއްޗެއް ނުލިބުމުން އެނބުރި އެމީހުންގެ އަވަށަށް ދަނީ ކަމަށްވެސް އެމީހުން ބުންޏެވެ. މިހިސާބުން ޕޮލިސް އޮފިސަރު ވަނީ އެމީހުންގެ ގެއަށް ދިއުމަށް ދުއްވާ އެއްޗެއްގެ އިންތިޒާމް ހަމަޖައްސާ ދީފައެވެ. މިމީހުނާއެކީ މި ދިގު ދަތުރުގައި 18 މީހަކު ބައިވެރިވިއެވެ.


Gan international airport tharahgee kurumuge amalee massaikai mi aharu fahu kolhu fashanee - vNews.mv\nގަން އިންޓަނޭޝަނަލް އެއާޕޯޓް ތަރައްގީކުރުމުގެ އަމަލީ މަސައްކަތް މިއަހަރު ފަހުކޮޅު ފަށަނީ\nމަރްޔަމް ލީން 20 May 2022, 21:29\nއައްޑޫ ސިޓީގެ ގަން އިންޓަނޭޝަނަލް އެއާޕޯޓް ތަރައްގީކުރުމުގެ އަމަލީ މަސައްކަތް މިއަހަރު ފަހުކޮޅު ފަށާނެކަމަށް އިކޮނޮމިކް މިނިސްޓްރީން ބުނެފިއެވެ.\nއިކޮނޮމިކް މިނިސްޓްރީން މިރޭ ނެރުނު ނޫސްބަޔާނެއްގައި ބުނެފައިވަނީ، ގަން އިންޓަނޭޝަނަލް އެއާޕޯޓް ތަރައްގީކުުރުމުގެ މަޝްރޫއުއަށް ކޮންޓްރެކްޓަރުން ޕްރީކޮލިފައިކުރުމުގެ މަސައްކަތް، އިންޑިއަން އެގްޒިމް ބޭންކުން މިއަދު ފަށާފައިވާކަމަށެވެ. އަދި މި މަޝްރޫއުގެ އަމަލީ މަސައްކަތް މިއަހަރުގެ ފަހުކޮޅުގައި ފެށިގެންދާނެކަމަށެވެ.\nއިންޑިއާގެ އެގްޒިމް ބޭންކުގެ ލޯނު އެހީ ހަމަޖެހިފައިވާ މި މަސްރޫއުގެ ދަށުން އަހަރަކު 1.5 މިލިއަން ފަސިންޖަރުންނަށް ޚިދުމަތް ދެވޭވަރުގެ ޒަމާނީ ވަސީލަތްތަކާ އެކުގައި ޕަސެންޖަރ ޓާމިނަލް ތަރައްގީކުރެވިގެންދާނެކަމަށް އިކޮނޮމިކް މިނިސްޓްރީން ބުނެއެވެ. މީގެ އިތުރުން އައު ކޮންޓްރޯލް ޓަވަރަކާއި، ފަޔަރ ސްޓޭޝަންއެއް އިމާރާތްކުރާނެކަމަށް މިނިސްޓްރީން ވަނީ ބުނެފައެވެ.\nމި މަޝްރޫއުގެ ދަށުން، އެއާޕޯޓަށް ބޭނުންވާ ކޯލްޑް ސްޓޯރޭޖާއެކު ކާރގޯ ވަސީލަތްތައް ތަރައްގީކޮށް، އެއާޕޯޓުގެ މަގުތައްވެސް ތަރައްގީކުރާނެއެވެ. އަދި ޕާރކިން ސަރަޙައްދެއްވެސް ތަރައްގީކުރާނެއެވެ. މީގެއިތުރުންވެސް އެއާޕޯޓް ތަރައްގީކުރުމާ ގުޅޭ އެހެނިހެން ގިނަ ކަންތައްތަކެއް މި މަސްރޫއުގެ ތެރެއިން ކުރާނެކަމަށް މިނިސްޓްރީން ވަނީ ބުނެފައެވެ.\nއިކޮނޮމިކް މިނިސްޓްރީން ބުނީ، ގަން އިންޓަނޭޝަނަލް އެއާޕޯޓަކީ ރާއްޖޭގެ ދެކުނުގެ މައި ދޮރާށިކަމުގައި ވީހިނދު، އެ އެއާޕޯޓް ޒަމާނީ ފެންވަރަށް ތަރައްގީކޮށް، ހިދުމަތުގެ ފެންވަރު ރަނގަޅު ކުރުމަކީ ދެކުނުގެ ތަރައްގީއަށް ވަރަށް މުހިންމު ކަމެއްކަމަށެވެ.\nއަދި އެސަރަހައްދުގައި ފަތުރުވެރިކަމާއި މަސްވެރިކަމާއި އެހެނިހެން ސިނާއަތްތައް ތަރައްގީކޮށް، ދެކުނުގެ އަތޮޅުތަކުގެ އިގްތިސާދު ފުޅާކުރުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސާލިހް ގެންގުޅުއްވާ ސިޔާސަތުތައް ތަންފީޒުވެގެންދިޔުމުގައި، ގަން އިންޓަނޭޝަނަލް އެއާޕޯޓް ތަރައްގީކުރުމުގެ މަސްރޫއަކި މުހިއްމު ދައުރެއް އަދާ ކުރާނެ މަޝްރޫއެއްކަންވެސް މިނިސްޓްރީން ވަނީ ފާހަގަކޮށްފައެވެ.\nއައްޑޫ ސިޓީ ރާއްޖެ އިކޮނޮމިކް މިނިސްޓްރީ


މެޑިކަލް އެންޑް ހެލްތް އެކްސްޕޯ ނޮވެމްބަރުގައި\nއެމްވީ މެޑިކަލްސް ގެ ފަރާތުން ބާއްވާ "މޯލްޑިވްސް މެޑިކަލް އެންޑް ހެލްތް އެކްސްޕޯ 2017" ނޮވެމްބަރު ގައި ބާއްވަން ތައްޔާރުވެއްޖެ އެވެ.\nއިންޑިއާގެ ހޮސްޕިޓަލަކުން އޮކްސިޖަން ނުލިބި 49 ކުދިން މަރު\nފައްރުޚްއާބާދު (ސެޕްޓެމްބަރު 5) - އިންޑިއާގެ އުއްތަރަ ޕްރަދޭޝްގެ ފައްރުޚްއާބާދުގެ ހޮސްޕިޓަލެއްގައި އުފަންވި ކުދިންގެ ތެރޭން އޮކްސިޖަން ނުލިބުމުގެ ސަބަބުން 49 ކުދިން މަރުވި މައްސަލައެއް ފުލުހުން ބަލަން ފަށައިފި އެވެ.\nކާބުލް (ޖުލައި 24) - އަފްޣާނިސްތާނުގެ މެދުތެރޭ ގޯރް ޕްރޮވިންސްގެ ހޮސްޕިޓަލަކަށް ތާލިބާނުން މިއަދު ދިން ހަމަލާގައި މަރުވި މީހުންގެ އަދަދު 35 އަށް އަރައިފި އެވެ.\nވަސީމް އިތުރު ފަރުވާއަށް ލަންކާ އަށް ގެންގޮސްފި\nރީތި ރަށް ރިސޯޓު ކައިރީގައި އަޅާފައި އޮތް ދޯންޏެއްގައި، ސަމާ އައިލެންޑް ރިސޯޓުގެ ލޯންޗެއް ޖެހި މި މަހު ކުރީކޮޅު ހިނގި އެކްސިޑެންޓުގައި އެންމެ ބޮޑަށް އަނިޔާވެ، އައިސީޔޫގައި ފަރުވާދެމުން ދިޔަ އަލީ ވަސީމް އިތުރު ފަރުވާއަށް މިދިޔަ ހޯމަ ދުވަހު ސްރީ ލަންކާއަށް ގެންގޮސްފި އެވެ.\nއިތުރު 14 މީހަކަށް ސްވައިން ފްލޫ ޖެހިއްޖެ\nހަލުއިކަމާއެކު ފެތުރެމުންދާ އެޗް1އެން1 އެއްދުވަހުގެ ތެރޭގައި އިތުރު 14 މީހަކަށް ޖެހިއްޖެ އެވެ.\nޑޮކްޓަރުންގެ ހެދުމުގައި އައިއެސްއިން ދިން ހަމަލާގައި 30 މަރު\nކާބުލް (މާޗް 9) - ޑޮކްޓަރުން ގޮތަށް ހެދުން އަޅައިގެން ތިބި އިސްލާމިކް ސްޓޭޓް (އައިއެސް) ގެ ހަނގުރާމަވެރިން އަފްޣާނިސްތާނުގެ ވެރިރަށް ކާބުލްގެ އެންމެ ބޮޑު އަސްކަރީ ހޮސްޕިޓަލަށް ވަދެ ދިން ހަމަލާތަކުގައި 30 އަށް ވުރެ ގިނަ މީހުން މަރުވެއްޖެ އެވެ.\nކާބުލްގެ އެންމެ ބޮޑު އަސްކަރީ ހޮސްޕިޓަލަށް ހަމަލާދެނީ\nކާބުލް (މާޗް 8) - އަފްޣާނިސްތާނުގެ ކާބުލްގެ އެންމެ ބޮޑު އަސްކަރީ ހޮސްޕިޓަލަށް ހަތިޔާރު އަޅައިގެން ތިބި ބަޔަކު ހަމަލާދޭން ފަށައިފި އެވެ.\nހޮސްޕިޓަލްތައް އޮންލައިންކޮށް އާސަންދައާ ގުޅާލަނީ\nރާއްޖޭގައި ސިއްހީ ހިދުމަތްދޭ ހުރިހާ ތަނެއް، އޮންލައިން އާ ޕޯޓަލްއެއް މެދުވެރިކޮށް އާސަންދައާ ގުޅާލުމުގެ މަސައްކަތް ފަށައިފި އެވެ.\nJanuary 13, 2017 19\nހޮސްޕިޓަލަށް ނުގޮސް އޭޑީކޭން މިހާރު ނަމްބަރު ނެގޭނެ\nޑޮކްޓަރަށް ދެއްކުމަށާއި އެކި ހިދުމަތްތައް ހޯދުމަށް ހޮސްޕިޓަލަށް ނުގޮސް ޓޯކަން ނަމްބަރު ނެގޭނެ ގޮތެއް އޭޑީކޭ ހޮސްޕިޓަލުން ތައާރަފް ކޮށްފި އެވެ.\nJanuary 03, 2017 8\nސިއްހީ ހިދުމަތްދޭ ތަންތަނުގައި އެނާޖީޑްރިންކް މަނާކޮށްފި\nއައިޖީއެމްއެޗާއި ވިލިމާލޭ ހޮސްޕިޓަލުގައި އެނާޖީ ޑްރިންކު މަނާކޮށްފައި ވަނިކޮށް ހެލްތު މިނިސްޓްރީން އެ މިނިސްޓްރީގެ ދަށުން ހިންގާ ސިއްހީ ހިދުމަތް ދޭ ހުރިހާ ތަނެއްގައި އެނާޖީ ޑްރިންކް މަނާކޮށްފި އެވެ.\nDecember 28, 2016 32\nއައިޖީއެމްއެޗުގައި އެނާޖީ ޑްރިންކްސް ވިއްކުން މަނާކޮށްފި\nއަންނަ އާދިއްތަ ދުވަހުން ފެށިގެން އައިޖީއެމްއެޗާއި ވިލިމާލޭ ހޮސްޕިޓަލްގެ ތެރޭގައި ކުރާ އެއްވެސް ވިޔަފާރިއެއްގައި އެނާޖީ ޑްރިންކްސް ވިއްކުން މަނާކޮށްފި އެވެ.


Covid-19 ge Gonjehunthakaa eku ves Raajjeyge Fathuruverikan Varaha bodah Recover Vejje: Minister | Atoll News\nކޮވިޑް-19ގެ ގޮންޖެހުންތަކާ އެކުވެސް ރާއްޖޭގެ ފަތުރުވެރިކަން ވަރަށްބޮޑަށް ރިކަވަރ ވެއްޖެ: މިނިސްޓަރ\nޝާއިޢުކުރީ: މުޙައްމަދު އަފްރާޙް މެއި 26, 2021, 17:58\nކޮވިޑް19އާ ގުޅިގެން ދުނިޔޭގެ ފަތުރުވެރިކަމަށް ދިމާވެފައިވާ ގޮންޖެހުންތަކާއެކުވެސް ރާއްޖޭގެ ފަތުރުވެރިކަން ވަރަށް ބޮޑުތަނުން ރިކަވަރވެރފައިވާކަމަށް ރާއްޖޭގެ ޓޫރިޒަމް މިނިސްޓަރ ޑރ. ޢަބްދުﷲ މައުސޫމް ވިދާޅުވެއްޖެ އެވެ.\nސައުދި އެރޭބިއާގެ ރިޔާދުގައި މިއަދު ބޭއްވި ޓޫރިޒަމް ރިކަވަރީ ސަމިޓްގައި ބައިވެރިވެޑައިގެން ވާހަކަ ދައްކަވަމުން މިނިސްޓަރ ވިދާޅުވީ މިކަމުގެ ސިއްރަކީ އިންޑަސްޓްރީގެ ހުރިހާ ބޭފުޅުންގެ އެއްބާރުލުމާއި، ރައްޔިތުންގެ ޓޫރިސްޓުންގެ ސަލާމަތާ ރައްކާތެރިކަމަށް ސަރުކާރާއި އިންޑަސްޓްރީއިން ދިން އަހަންމިއްޔަތުކަން ކަމަށެވެ. އަދި ފަތުރުވެރިކަމުގެ ދާއިރާގައި މަސައްކަތްކުރާ މުވައްޒަފުން ވެސް ދިން އަހަންމިއްޔަތުކަން ކަމަށެވެ.\n” ދުނިޔެއަށް ކޮވިޑް19ގެ ވެކްސިނެއް ތަޢާރުފުނުވެ ދިޔަ މުއްދަތުގައިވެސް ރާއްޖޭގެ ފަތުރުވެރިކަން ކާމިޔާބުކަމާއެކު ކުރިއަށް ގެންދެވުނީ ރައްޔިތުންނާއި، ފަތުރުވެރިކަމުގެ ދާއިރާގައި މަސައްކަތްކުރާ މުވައްޒަފުން އަދި ޓޫރިސްޓުންގެ ސަލާމަތާ ރައްކާތެރިކަމަށް ދިން ސަމާލުކަމުގެ އިތުރުން ދަތުރުފަތުރުކުރުމުގައި ފަސޭހަކަމާއި އިތުބާރާއެކު ކަންކަން ބައްޓަންކުރެވި ސިއްޙީ މާހިރުންގެ އިރުޝާދުތަކާ އެއްގޮތަށް ރަނގަޅު ގައިޑްލައިންތަކެއްހަދާ އެއަށް ޢަމަލުކުރަމުން ދިއުމުން.” މިނިސްޓަރ ވިދާޅުވި އެވެ.\nމީގެ އިތުރުން ޓޫރިސްޓް ރިސޯރޓްތަކުގައި މަސައްކަތްކުރާ މުވައްޒަފުންގެ ތެރެއިން %60 މުވައްޒަފުން ކޮވިޑް19 ގެ ވެކްސިން ފުރިހަމަކޮށްފައިވާތީ، ރާއްޖެއަކީ ދަތުރުކުރުމަށް އެންމެ ރައްކާތެރި އެއް މަންޒިލު ކަމުގައި މިނިސްޓަރ މަޢުޞޫމް ވިދާޅުވި އެވެ.\nއެހެންކަމުން، ދިވެހި ރައްޔިތުން މިހާރުވެސް ތިބީ ރާއްޖެ ޒިޔާރަތްކުރާ ފަތުރުވެރިންނަށް މެހެމާންދަރީ އަދާކުރުމަށް ތައްޔާރަށްކަމަށާއި ހުރިހާ ފަރާތްތަކަށްވެސް ރާއްޖެ ޒިޔާރަތްކުރުމަށް މިނިސްޓަރ ވަނީ ދަޢުވަތު އަރުވާފަ އެވެ.\nޓޫރިޒަމް ރިކަވަރީ ސަމިޓަކީ ކޮވިޑް19އާ ގުޅިގެން ދުނިޔޭގެ ފަތުރުވެރިކަމަށް ދިމާވެފައިވާ ގޮންޖެހުންތަކުން އަރައިގަނެ ފަތުރުވެރިކަން އަލުން ފަށައިގަންނައިރު، ދެމެހެއްޓެނެވިގޮތަކަށް ފަތުރުވެރިކަން ކުރިއެރުވުމުގެ މުހިންމުކަމަށް މަޝްވަރާކުރުމަށް ބާއްވާ ސަމިޓެކެވެ.\nމިނިސްޓަރ ޑރ. މައުސޫމް ވާހަކަ ދައްކަވާފައިވަނީ މި ސަމިޓު ފެށުމުގެ ގޮތުން ބޭއްވި ޕެނަލް ޑިސްކަޝަންގަ އެވެ.\nމި ސަމިޓުގައި ޔޫ.އެން.ޑަބްލިއު.ޓީ.އޯގެ ސެކްރެޓަރީ ޖެނެރަލް ހިޒް އެކްސެލެންސީ ޒުރާބް ޕޮލޮލިކަޝްވިލީ އާއި ސައުދި އެރޭބިއާގެ ޓޫރިޒަމް މިނިސްޓަރ ހިޒް އެކްސެލެންސީ އަޙްމަދު އަލްޚަތީބް އާއި ސައުދި އެރޭބިއާގެ އެސިސްޓެންޓް މިނިސްޓަރ ފޮރ އެގްޒެކެޓިވް އެފައަރޒް އެންޑް ސްޓްރެޓެޖީ، މިނިސްޓްރީ އޮފް ޓޫރިޒަމް، ހަރ ހައިނަސް ޕްރިންސަސް ހައިފާ ބިންތް މުޙައްމަދު އަލް ސަޢުދުގެ އިތުރުންދުނިޔޭގެ އެހެނިހެން ޤައުމުތަކުންވެސް ޓޫރިޒަމް މިނިސްޓަރުން ބައިވެރިވެވަޑައިގަންނަވައެވެ.\nސަމިޓް ހިނގަމުންދާއިރު ހަވާސާގައި މީޑިއާތަކުގެ އިތުރުން އެކި ޤައުމުތަކުގެ ޓޫރިޒަމް މިނިސްޓަރުންނާއި ފަތުރުވެރިކަމާގުޅޭ ޖަމިއްޔާތަކުގެ އިސް ބޭފުޅުންނާ މިނިސްޓަރ މަޢުސޫމް ބައްދަލުކުރުމަށްވަނީ ހަމަޖެހިފައެވެ.\nމީގެ އިތުރުންވެސް ސައުދި އެރޭބިއާގައި ހުޅުވުމަށް ހަމަޖެހިފައިވާ ޔޫ.އެން.ޑަބްލިއު.ޓީ.އޯ. ގެ ފުރަތަމަ ރީޖަނަލް އޮފީސްހުޅުވުމުގެ ރަސްމިއްޔާތުގައި މިނިސްޓަރ ޑރ. މަޢުސޫމް ބައިވެރިވެވަޑައިގަތުމަށްވަނީ ހަމަޖެހިފައެވެ.\nMaldives participates in the #TourismRecoverySummit held in Riyad, Saudi Arabia by @Saudi_MT. Minister @Mausoom_Maus briefed delegates on #Maldives tourism recovery at the opening penal discussion. #TourismRecovery pic.twitter.com/vrYI8aQY2P\n— Ministry of Tourism (@MoTmv) May 26, 2021


Siyaasee eitah kame; beyruge suvaalu enme kamakah!\nސިޔާސީ އެތައް ކަމެއް، ބޭރުގެ ސުވާލު އެންމެ ކަމަކަށް!\nލަންކާގައި ހުންނަވާ ދިވެހި ހައި ކޮމިޝަނަރު ޒާހިޔާ ޒަރީރު (ކ) އަަވަސް އަށް އިންޓަވިއު ދެއްވަނީ. -- ފޮޓޯ: އަވަސް\nކުރީގެ ރައީސްލްޖުމްހޫރިއްޔާ މުހައްމަދު ނަޝީދުގެ މައްޗަށް ޓެރަރިޒަމްގެ ދައުވާ އުފުލައި އެ ކުށް ސާބިތުވުމުން 13 އަހަރަށް ޖަލަށްލުމާ ގުޅިގެންނާއި މައްސަލައިގެ ޝަރީއަތާ ގުޅިގެން އެންމެ ގިނަ ސުވާލު އަމާޒުވާނީ ސަރުކާރަށާއި ރައީސް އަބްދުﷲ ޔާމީނަށެވެ. ހަމައެހެންމެ އެ ސުވާލަތަކަށް އެންމެ ފަސޭހައިން ޖަވާބު ދެވޭނެ ފަރާތަކީ ވެސް ސަރުކާރާއި ރައީސް ޔާމީނެވެ. ދައުވާ ރިވިއުކޮށް އަލުން ދައުވާކޮށް ޝަރީއަތް ގެންދިޔަ ގޮތުން އެތެރެއިންނާއި ބޭރުން ވެސް ދެކެނީ ސަރުކާރުން އެކަން ކޮށްފައިވަނީ ސިޔާސީ ނިޔަތެއްގައި ނޫފުޒު ފޯރުވައިގެން ކަމަށެވެ. އެ ވާހަކަތަކަށް ދެވޭ ރައްދެއްގެ ގޮތުގައި ސަރުކާރުން ވެސް އަދި ރައީސް ޔާމީން ވެސް ވިދާޅުވާނީ ދައުވާ ކުރުމަކީ އަދި ދައުވާއެއް ރިވިއު ކުރުމަކީ ސަރުކާރާބެހޭ ކަމެއް ނޫނޭ އެވެ. ޝަރުއީ ނިޒާމަކީ ވަކި ބާރަކަށްވާއިރު ޝަރުއީ ނިޒާމުގެ ތެރެއަށް ސަރުކާރަކުން ނުވަންނާނެއޭ އެވެ. އެއީ ސަރުކާރާއި ރައީސާ ބެހޭ ކަމެއް ނޫނޭ އެވެ. މިއަށް ދެން އިތުރަށް ދައްކާނީ ކޮން ވާހަކައެއް ހެއްޔެވެ؟ މިއީ ވަރަށް ރަނގަޅު ގާނޫނީ ހުއްޖަތެކެވެ.\nރައީސް ނަޝީދު ހައްޔަރު ކުރުމާއި ދައުވާ ރިވިއުކޮށް އުފުލައި ޝަރީއަތް ހިންގައި ކުށް ސާބިތުކޮށް ވަނީ ނިންމާފަ އެވެ. ކުރީގެ ޑިފެންސް މިނިސްޓަރު މުހައްމަދު ނާޒިމްގެ މައްޗަށް ކުރެވުނު ތުހުމަތުތަކާއެކު އެކަން ވެސް ޝަރުއީ ދާއިރާގެ ތެރެއިން ވަނީ ކުށް ސާބިތުވެގެން ނިމިފައެވެ. މިނޫނަސް މިދިއަ މަދު ދުވަސްކޮޅުގެ ތެރޭ ރާއްޖޭގެ ސިޔާސީ މައިދާނުގައި އެތައް ކަމެއް ވަނީ ހިނގާފައެވެ. އެ ފުރޮޅު މިވަގުތުވެސް ދަނީ އެނބުރެމުންނެވެ. މިހުރިހާ ކަމަކާ ގުޅިގެން ބޭރުގެ ގައުމުތަކާއި ޖަމާއަތްތަކުގެ ކަންބޮޑުވުންތައް އެބަހުއްޓެވެ. އޭރުގެ ޕްރެޝަރެއް ނެތޭ ސަރުކާރުން ބުންޏަސް އެއީ އަދި މުޅީން ރަނގަޅު ވާހަކައެއް ހެނެއް ހީއެއް ނުވެއެވެ.\nރާއްޖެއާ ސްރީލަންކާއަށް ކަނޑައަޅާފައިވާ ގިނަ ސަފީރުން ތިއްބަވަނީ ސްރީލަންކާގަ އެވެ. އެފަދަ 29 ސަފީރަކު ސްރީލަންކާގައި ތިއްބަވަ އެވެ. މި މައްސަލަތަކާ ގުޅިގެން ރާއްޖޭގެ އިދިކޮޅު ފަރާތްތަކާއި ސަރުކާރުގެ ޕްރެޝަރު ގްރޫޕްތަކާއި ވަފުދުތައް ވެސް ލަންކާއަށް ދަތުރުކޮށްފި އެވެ. ލައްކަ ގިނަ ކަންކަން ރާއްޖޭގެ މަޝްރަހާ ގުޅިގެން ލަންކާގައި ވެސް ހިނގައިފި އެވެ. އެހެންކަމުން ހިނގައިދާ ކަންކަމާ ގުޅިގެން ބޭރުގެ ފަރާތްތައް "ކެކޭ" މިންވަރު އެންމެ ބޮޑަށް ވަޒަން ކޮށްލެވޭނެ އެއް ބޭފުޅަކަށް ސްރީލަންކާގައި ހުންނަވާ ދިވެހި ހައިކޮމިޝަނަރު ޒާހިޔާ ޒަރީރު ވާނެ އެވެ. އަދި ލަންކާގެ ނޫސްވެރިންނަށް އެކަން އެނގޭނެ އެވެ.\n"ގައިމުވެސް 2008 ގައި ހުރިހާ ދިމާއަކުން ރައީސް މައުމޫންގެ ސަރުކާރަށް ދިންވަރުގެ ޕްރެޝަރެއް މިވަގުތަކު ނެތް. އޭގެ ބަދަލުގައި ގައުމުތައް ތަމްސީލްކުރާ ޑިޕްލޮމޭޓުންގެ އޮތީ އެމީހުން ކަންބޮޑުވާ އެންމެ ސުވާލެއް،" ޒާހިޔާ ވިދާޅުވި އެވެ.\nބައެއް މީހުން ގަބޫލު ކުރިޔަސް ނުކުރިޔަސް ރައީސް ނަޝީދަކީ ސިޔާސީ ގޮތުން، ދުނިޔޭގައި ވަރަށް ހައި ޕްރޮފައިލް ބޭފުޅެކެވެ. އެމަނިކުފާނާ ގުޅުން ހުރި ކޮންމެ ކަމެއްގައި ސަރުކާރަށް ވެސް އަދި ދައުލަތަށް ވެސް ގޯހެއް ހެދިފައިވާނަމަ އެކަމަކާ ގުޅިގެން ގައުމުތަކާއި ބައިނައިލްއަގުވާމީ ޖަމާއަތްތަކުގެ ކަންބޮޑުވުން އޮންނާނެ އެވެ. އޭގެ ސަބަބުން ދައްޗާ ކުރިމަތިވާނެ އެވެ. މި ހަގީގަތް ގަބޫލު ކުރަންޖެހެ އެވެ. އެއީ މިވެނި ބާރެއްގެ ނޫނީ އެވެނި މުއައްސަސާއެއްގެ ކަމެކޭ ބުނެ ބޭރަށް ފެންނަ ގާނޫނީ ނަޒަރިއްޔާއަކުން ހަމައެކެނި ނިންމައެއް ނުލެވޭނެ އެވެ.\nމިދާ ދުވަސްތަކުގައި ސްރީލަންކާގެ ބައެއް ނޫސްތަކަށް ބަލާލާއިރު ރާއްޖޭގެ މަސްރަހާ ބެހޭ ގޮތުން ބައެއް ޑިޕްލޮމޭޓުން ދައްކަވާފައިވާ ވާހަކަތައް މަތިމަތީން ނަމަވެސް ގެނެސްފައިވެއެވެ. އެފަދަ ހުރިހާ ލިޔުމެއްގައިވެސް ރާއްޖޭގެ މުޅި ސިޔާސީ މަސްރަހުގައި އެތައްކަމެއް އެއްފަހަރާ ހިނގަމުންދާ މިނދަނޑިވަޅުވެސް ސުވާލު އުފައްދަނީ އެންމެ ކަމެއްގެ މައްޗަށް ކަމަށް ބުނެ އެވެ. އެއީ ކީއްވެގެންތޯ ވެސް އަހަ އެވެ. އެއީ ހަމައެނި ރައީސް ނަޝީދުގެ ޝަރީއަތާ މެދު އުފައްދާ ސުވާލެވެ. އެނޫން ވާހަކައެއް ހައިލައިޓްކޮށްފައެއް ނުހުރެ އެވެ. އެކަމަކު ފުނަކަށް ނުދެ އެވެ.\n"ޑިޕްލޮމޭޓުން އަޅުގަނޑާ ބައްދަލުކޮށްފައި އަދި ބައްދަލުވެގެން ވެސް ވިދާޅުވޭ ރައީސް ނަޝީދުގެ މައްސަލާގައި ޕޮލިޓިކަލީ ޑިސިޝަންތަކެއް ނަންގާވާފައިވާ ކަމަށް. އެހެން ނަމަވެސް އަޅުގަނޑުމެންމީ ސަރުކާރު، އަޅުގަނޑުމެން މި ބުނަނީ ބާރުތައް ވަކިވެފައިވާ ނިޒާމެއްގައި މި މައްސަލައަށް ސަރުކާރަކުން ޕްރެޝާކޮށް ޕުޝް ކުރުމެއް ނެތޭ. ސަރުކާރުގެ ވާހަކަ ގަބޫލު ކުރަން ޑިޕްލޮމޭޓުންނަށް ދަތިތަކެއް ހުރި ކަމަށް ގިނަ ބޭފުޅުން ވިދާޅުވޭ، ފެންނާން ހުރި ބައެއް ހަގީގަތްވެސް އޭގެތެރެެއިން ބައެއް ބޭފުޅުން ގަބޫލުފުޅެއް ނުކުރައްވާ،" މިދިއަ ބުރާސްފަތި ދުވަހު އަަވަސް އަށް ދެއްވި އިންޓަވިއުއެއްގައި ޒާހިޔާ ވިދާޅުވި އެވެ.\nބޭރުގެ ބައެއް ޖަމާއަތްތަަކުން ބުނާ ގޮތުގައި ރާއްޖޭގެ ޓެރަރިޒަމް ގާނޫނަނީކީ މިއަދުގެ ދުނިޔެއާ ބީރައްޓެހި ގާނޫނެކެވެ. "އެބްޑަކްޝަން" ފަދަ ކަންކަން އެ ގާނޫނުގެ ތެރެއަށް ފައްތާފައިވާއިރު އެހެން ގިނަ ގައުމުތައް ހާއްސަކޮށް ހުޅަނގުގެ ގައުމުތަކުގެ ޓެރަރިޒަމް ގާނޫނުތަކުގައި އެބައެއް ނުހިމެނެ އެވެ.\n"ރައީސް ނަޝީދުގެ މައްސަލައި މިދަނީ އެބްޑަކްޓް ކުރުމާއި 'އުފުރާލައިގެނ'ް މިލިޓަރީގެ އެހީގައި ގެންދިއުން. އެކަން ފައްތާފައި މިއޮންނަނީ ޓެރަރިޒަމްގެ ތެރެއަށް އެހެންވީމާ އެއީ ވަރަށް ބޮޑު ކަންބޮޑުވުމަކަށްވޭ" ސްރީލަންކާގައި ނޫހެއްގައި ބޭރުގެ ޑިޕްލޮމޭޓަކާ ހަވާލާދީ ލިޔެފައި ވެއެވެ.\nމިގޮތަށް ބައެއް ފަރާތްތައް ދުށް ނަމަވެސް ރާއްޖޭގެ ޕްރޮސެކިއުޝަންގެ ތެރެއިން އެކަން މާނަ ކުރަނީ މުޅީން އެހެނެއް ނޫނެވެ. ސަބަބަކީ މިލިޓަރީގެ އެހީގައި މީހަކު "އުފުރާލައިގެން" ގެންގޮސް ތަނެއްގައި ފޮރުވުމަކީ "އެރެސްޓެއް" ކަމަށް ނުބެލެވޭނެތީ އެވެ. ކްރިމިނަލް ކޯޓްގެ އިސް ގާޒީ އަބްދުﷲ މުހައްމަދު ގެ މައްސަލައަކީ "އެރެސްޓެއް" ކަމަށް ނުބެލެވޭ ގާނޫނީ ހުއްޖަަތުގެ ތެރޭގައި "އެރެސްޓް" އެއީ ފުލުހުންނަށް ހާއްސަ އަދި އެރެސްޓް ކުރެވޭ މީހުނަށް ހާއްސަ، ދޫނިދޫކަހަލަ ރިމާންޑް، ނޫނީ ޑިޓެންޝަން ތަނަކަށް ލުން ކަމަށްވާއިރު ގާޒީ ގެންދިއުމުގެ އެ ޕްރޮސެސް ފުރިހަމަކޮށްފައި ނުވުން ހިމެނެ އެވެ.\nސަރަހައްދުގެ މަޝްރަހު ދިރާސާ ކުރާ ސްރީލަންކާގެ ނޫސްވެރިޔަކު ބުނި ގޮތުގައި "މިލިޓަރީންގެ އެހީގައި ދިވެހި ރާއްޖޭގެ ރައީސްގެ އަމުރަށް ގާޒީއަކު ގަދަކަމުން އާމީ ޓްރޭނިން ކޭމްޕަކަށް ގެންދިޔަ ގެންދިއުމަކީ ހައިރާން ކުރުވި ކަމެކެވެ.\n"އަހަންނަކަށް ނޭނގޭ އެއީ ލޯފްލް ކަމެކޭ ބުނާކަށް އެކަމަކު އަހަންނަށް އިނގޭ އެއީ އަންލޯފްލް ކަމެކޭ ބުނަން. އެއީ 'އެބްޑަކްޝަން ކިޑނެޕިން' އެއް. އެވަރުގެ ކަމެއްގައި ކިހިނެއް ރައީސަކަށް ވެސް ސަލާމަތްވާނީ. އެކަމަކު އެފަދަ ކަމެއްގެ ޝަރީއަތްވެސް އިންސާފުވެރިވާންޖެހޭނެ، ގާނޫނީ ހައްގުތައް ލިބެންޖެހޭނެ، އަހަރެމެނަށް އަޑު އިވެނީ ރާއްޖޭގައި ކަލޭމެންގެ ކުރީގެ ރައީސްގެ ޝަރީއަތް އެކޮޅުކޮޅުން ހިންގި ކަމަށް، ޑިފެންސަށް ފުރުސަތެއް ނެތް ކަމަށް،" އޭނާ ބުންޏެވެ.\nމިހެން ހުރި ކަންބޮޑުވުންތަކާ ގުޅިގެން ޒާހިޔާ ވިދާޅުވީ ރައީސް ނަޝީދުގެ ކޭސް ރިވިއު ކުރަން ޖެހުނީ ވެސް ނަޝީދުގެ ފަރާތްޕުޅުން އައި ޝަކުވާތަކާ ވެސް ގުޅިގެންނެވެ. އަދި އެއީ ޕްރޮސެކިއުޝަނަށް ކުރެވޭނެ ކަމަކަށްވެސް ވާތީ އެވެ.\n"ކަންބޮޑުވުންތަކާއި ސުވާލު އުފައްދާފައި ބޭރުގެ ފަރާތްތައްވެސް އެއްބަސްވޭ އެއީ އަންލޯފްލް އެރެސްޓެއް ކަމަށް. އަނެއްކޮޅުން އަޅުގަނޑުމެނަށް ބުނެވޭ މިއީ ތިން އަހަރުވީ މައްސަލައެއް ކަމަށް ހުދު ނަޝީދު ވެސް އެބަ ވިދާޅުވޭ އެއީ އަންލޯފުލް އެރެސްޓެކޭ. ކުރެއްވީ ވަރަށް ސީރިއަސް ކުށެކޭ، އެކަމަކު ދައުވާ ކުރަނީ ބައްތި ނުދިއްލީމާ އަދަބުދޭ މާއްދާއިންނޭ. އަނެއްކާ މައްސަލައަށް އެހާ ދުވަސްވެފައިމެ ރައީސް ކަމަށް ވާދަ ކުރެއްވުމުގެ ފުރުސަތު ވެސް ލިބި ވަޑައިގެންނެވި. ނަޝީދު ކުރައްވާފައި ވަނީ ކުށެއް ނޫން ކަމަކަށް އަދަބު ލިބެން ނުޖެހޭނެ ކަމަކަށް ޝަރީއަތް ނުހިންގޭނެ ކަމަކަށް އެއްވެސް ޑިޕްލޮމޭޓަކު ވިދާޅެއް ނުވޭ. އެކަމަކު ޝަރީއަތުގެ ޕްރޮސެސް ގެންދިޔަ ގޮތުގެ އިންސާފުވެރި ކަމާމެދު ސުވާލު އުފައްދާ،" ޒާހިޔާ ވިދާޅުވި އެވެ.\nޒާހިޔާ ވިދާޅުވި ގޮތުގައި އިނގިރޭސި ހައިކޮމިޝަނާ އެކަމާމެދު ވާހަކަ ދެއްކެވި އިރު އެވަރުގެ ކަމެއް ރައީސް ނަޝީދު ކުރެއްވީ ކީއްކުރަންބާވައޭ ހިތްޕުޅަށް ފުރަތަމަ ވަގުތުވެސް އަރާވަޑައިގެންނެވި ކަމަށް ވިދާޅުވި އެވެ.\n"ވިދާޅުވީ މިވަރުގެ ކަމެއް ކުރެއްވީ ގާޒީއާމެދު ކުރާ ތުހުމަތަކަށް ލޯފްލީ އެޅޭނެ ފިޔަވަޅުތައްވެސް ހުއްޓާ ނޫން ހެއްޔޭ. އެގޮތަށް އަމަލު ކުރެއްވުމުން ހައިރާންވެ ވަޑައިގެންނެވިއޭ، މި ނޫނަސް ދެން އެކި ދިމަ ދިމާއިން ތަފާތު ވާހަކަ އާދޭ ޕޮޒިޓިވް ކޮށާއި ނެގެޓިވްކޮށް ވެސް،"\nރާއްޖޭގެ މަސްރަހާ ގުޅިގެން ސަރުކާރާއި އަދި އިދިކޮޅު ފަރާތްތައްވެސް ވަނީ ސްރީލަންކާގައި ހަރަކާތްތެރިވެފައެވެ. މީގެ އިތުރުން ސަރުކާރުން ވަނީ ޕްރެޝަރު ކުޑަކުރަން ސްރީލަންކާ ސަރުކާރުގެ އެހީއަށްވެސް އެދުނެވެ. ނަމަވެސް އެކަމާ ގުޅޭ ގޮތުން މިހާތަނަށް ސްރީލަންކާގެ އާ ސަރުކާރުން މަސައްކަތެއް ކޮށްދީފައެއް ނުވެއެވެ. އޭގެ ބަދަލުގައި މަޝްވަރާ އިސްކުރަން އެދޭ ކަހަލަ ލުއި ވާހަކައަކުން ކޮންސާނެއް ވަނީ ފާޅުކޮށްފަ އެވެ. މިއީ ރާއްޖެއާ ގުޅޭ ކަމެއްގައި ސްރީލަންކާ ސަރުކާރުން މިފަދަ ގޮތަކަށް ވެސް މިފަހަކުން އަމަލު ކުރި ފުރަތަމަ ފަހަރެވެ. ހަގީގަތުގައި ބޭރުގެ އެހެން ގައުމުތަކުން ކުރާ ސުވާލަށްވުރެ މިކަންވެފައި ވަނީ ދިވެހި ސަރުކާރު މާ ބޮޑަށް ހިތުޖެހުނު ކަމެއްހެން ހީވެއެވެ. ލަންކާ – ރާއްޖެއަކީ އެއްބަނޑު އެއްބަފާ ދެބެން ކަމަށް ދެކެގެން އުޅޭތީ އެވެ.\n"އެހީއަށް އެދުނަސް އެއްޗެކޭ ނުބުނި. އަޅުގަނޑުމެން އެކަމާ ދެރަވޭ. އަސް ސްރީލަންކާ ސަރުކާރަކުން ދުވަހަކ ުވެސް ރާއްޖޭގެ އެތެރޭގެ ކަމަކަށް ސްޓޭޓްމަންޓެއް ނުނެރޭ އަނެއްކޮޅުން ސްރީލަންކާގައި ހިނގައިދިޔަ ހުރިހާ ކަމެއްގެ ތެރޭގައިވެސް ރާއްޖެއިން އެއްޗެއް ބުނެފައެއް ނެތް. އެއަށްވުރެ އެކުވެރިވެފައި ގާތް. އަނެއްކާ ހިއުމަންރައިޓްސް މައްސަލާގައި ސްރީލަންކާއަށް ރައްޓެއްސަކު ނެތް އިރުވެސް އަޅުގަނޑުމެން ތިބީ ސްރީލަންކާއާއެކުގައި. އެހެންވީމާ ކޮންސާންވެެއޭ ބުނުމުން ދެރަވޭ،" ޒާހިޔާ ވިދާޅުވި އެވެ. "އިހަށް ދުވަހު ފީލްޑް މާޝަލްކަން ސަރަަތު ފޮންސޭކާއަށް ދެއްވުމުން ބޭއްވި ރަސްމިއްޔާތާއި ރިޝެޕްޝަން ވެސް ވެސްޓަން ހުރިހާ ގައުމެއްގެ ސަފީރުން ބޮއިކޮޓް ކުރި. އެއީ ތަމަޅައިންގެ ކަންކަމުގައި ފޮންސޭކާ އިސްވެ އުޅުއްވާފައިވާތީ. އިޓަލީވެސް އޮސްޓްރޭލިޔާވެސް އިނގިރޭސި ވިލާތްވެސް އަދި ނެދަލަންޑްވެސްގެ ބޭފުޅުންވެސް ވަޑައެއް ނުގެންނެވި. އީޔޫއަކުން ވެސް ނުދިޔަ އެކަމަކު އަޅުގަނޑުމެން ދިޔައިމު،"\nނަން ނުޖެހުމަށް އެދިވަޑައިގެންނެވި ސަރުކާރުގެ އޮފިޝަލަކު ވިދާޅުވި ގޮތުގައި އެއީ އެކަންވާނެ ގޮތެވެ. ސަބަބަކީ ސްރީލަންކާގެ މިހާރުގެ ސަރުކާރަކީ އިންޑިއާގެ މަދަދާއި އެމެރިކާގެ މަދަދު އޮތް ސަރުކާރަކަށްވުމާއި ރާއްޖެ އާއި އިންޑިޔާގެ ފޮރިން ޕޮލިސީގައި ތަފާތެއް ހުރުމެވެ. އިންޑިޔާ ބޭނުން ނުވާ ގޮތެއް ހެދުމަކީ ލަންކާއަށް މިހާރު ފަސޭހަވާނެ ކަމެއް ކަމަށް ނުބެލެވެ އެވެ.\nއަނެއްކޮޅުން ސްރީލަންކާގައި ރާއްޖޭގެ އޮޕަޒިޝަން ވަރަށް ގިނަ ބޭފުޅުން ހަރަކާތްތެރިވެ އެވެ. ލަންކާ ސަރުކާރާއި އެހެން ދިމަދިމާގައި ވެސް އެބޭފުޅުންގެ ގާތް ބޭފުޅުން ތިބެ އެވެ. މިހާރު ދިމާވެފައިވާ މައްސަލަތަކުގައި އޭބޭފުޅުންގެ މަސައްކަތުން އުފައްދާ ސުވާލުތައް ވެސް ގިނަވެގެން ދިއުމުގެ އެއް ސަބަބަކީ އެއީ އެވެ. މީގެ ތެރެއިން ބައެއް ބޭފުޅުންނަކީ ހާރިޖީ ގުޅުންތަކުގެ ތެރޭގައި އުޅުއްވި ތަޖުރިބާކާރު އަދި ރަހުމަތްތެރީން ގިނަ ބޭފުޅުންނެވެ. އަދި މިހާރު ރާއްޖޭގެ ވަރަށް ގިނަ ޕާޓީ އިދިކޮޅުގައި އޮތުމުން ވެސް އެ ވާހަކަތައް ޕްރެޝަރުގެ ގޮތުގައި ސަރުކާރަށް ދައްކާނެ ޖާގަ ހުޅުވޭ ގޮތް ވެއެވެ.\nރާއްޖޭގެ ސިޔާސި މަސްރަހުގެ އެހެން ކަންކަން ބޭރުގެ ދުރުމިއަށް ނުފެނި ހަމައެކަނި ރައީސް ނަޝީދުގެ ޝަރީއަތާމެދު ސުވާލު އުފައްދާއިރު އެ މައްސަލައިގެ އެޕީލް ނުކުރައްވާ ސިޔާސީ ހައްލަކަށް ނަޝީދު އެދިވަޑައިގަތުމުން ދެން ކަން ހިނގާ ގޮތުން ވެސް އަންނާނީ ނަޝީދުގެ ސުވާލެވެ. އެކަން ވެސް އޮތީ ސަރުކާރުގެ އަތްމަތީގައެވެ.\nބޭރުގެ ކޮންސާންތައް އުފުލިގެން އަންނަ ގޮތާމެދު ވެސް ސުވާލު އުފެދެ އެވެ. އަނެއްކޮޅުން ސަރުކާރުގެ ބައެއްކަންކަން ހުންނަ ގޮތުން އެ ފުރުސަތުވެސް ލިބިގެންދާކަން ގަބޫލުވެސް ކުރަންޖެހޭނެ އެވެ. އަޑުއަހާ އަދި ޒިންމާދާރު ކަމާއެކު ޖަވާބުދޭ ސަރުކާރަކުން ކަން ކުރާނީ އެހެނެވެ.\nވަރަށް ގިނަ ޑިޕްލޮމޭޓުންނަށް ސަރުކާރުން ރައީސް ނަޝީދުގެ މައްސަލައާ ގުޅޭ ގޮތުން ކަންކަން އޮޅުން ފިލުވައިދެ އެވެ. ގިނަ ބޭފުޅުން ގަބޫލުފުޅުވެސް ކުރައްވަ އެވެ. މިސާލަކަށް ފްރެންޗް އެންމެބެސަޑަރު، ނަޝީދަށް ނިސްބަތް ކުރައްވާ "ވީ ބީލިވް ހީ ޑިޑޓް އިޓް" އޭ ވިދާޅުވި އެވެ. އެކަމަކު މީހުން ދެކޭ ގޮތާއި ދުނިޔެ ދެކޭ ގޮތް ބައެއް ސިޔާސީ ކަންކަމުގައި އަބަދުވެސް އޮންނާނީ ފާޑަކަށް ކައްޗަށެވެ. ސަރުކާރުން ވިސްނަންޖެހޭ ހިސާބަކީ އެއީ އެވެ.\n"ކީއްތޯވާނީ ގާނޫނީ ޓީމަށް ފުރުސަތެއް ދިނިއްޔާ ކޯންޗެއްތޯ ގެއްލެނީ. ގައިމުވެސް އިންސާފުވެރިވީމޭ ބުނެވޭނެ، އެކަމަކު އަހަންނަށް އިވުނު ގޮތުގައި 10 ދުވަސް ވެސް ވަކީލުންނަށް ނުދިން. އެހެވީމާ ސުވާލު އުފައްދަން ބޭނުންވި ދިމަ ދިމާއަށް އެ ފުރުސަތު އޮތީ ދެވިފައި،" ލަންކާގެ ނޫސްވެރިޔާ ވިދާޅުވި އެވެ.\nހުރިހާ ކަމެއްގައި އެންމެ ފަސޭހަ ގާނޫނީ ހުއްޖަތް، "ތިންބާރު އޮތީ ވަކިވެފައޭ" ބުނުމަކީ ސުވާލަށް އޮތް ފަސޭހަ ޖަވާބެކެވެ. އެކަމަކު އެއީ މޮޅު ޖަވާބަކަށްވުރެ ޕްރެޝަރުގައުި ކެކޭ ޖަވާބެކެވެ.


SunOnline: #VAAHAKA: Magey Haggei - Episode 25\nމަގޭ ހައްގެއް - 25\nމަރިޔަމް ހިމްނާ (ހިމީ) 30 Jun 2021, 09:58\n"ކިހިނެއްވީ ބައްޕާ؟ ބުނެބަލަ!" ސަޖަލް އަހައިލިއެވެ. ރަޝާދުގެ މޫނުމަތީގައި ހުރި އަސަރުތައް ދެނެގަންނަން އޭނާ ނުކުޅެދުނެވެ.\n"އަދިވެސް އޭނަ އުނދަގޫ ކުރޭތަ؟" ރަޝާދު ސުވާލުކޮށްލިއެވެ.\n"ތި ބުނީ އެ ދުވަހު..." ސަޖަލް ސުވާލުކޮށްލިއެވެ.\n"އާނ.. އޭނަގެ ވާހަކަ މި ދައްކަނީ؟" ރަޝާދު ސުވާލުކޮށްލިއެވެ. އެއާއެކު ސަޖަލް ދެފަރާތަށް ބޯ ހޫރައިލިއެވެ.\n"ދެން އެކަހަލަ ކަމެއް އޭނާގެ ފަރާތުން ފެނިއްޖެއްޔާ ފުލުހަށް ނުގޮސް ނުހުންނާތީ އިނގޭ..." ރަޝާދު ބުނެލިއެވެ. ސަޖަލް ބޯ ޖަހައިލިއެވެ. އެއަށްފަހު އޭނާ ކުރަން ހުރި މަސައްކަތަށް ސަމާލުކަން ދިނެވެ.\nޖެހިގެން އައި ދުވަހު ދިހައެއް ޖަހާއިރު ރަޝާދުގެ އެޕޮއިންޓްމެންޓް ހަމަޖެހިފައި އިނުމުން ސަޖަލްއާ ރަޝާދާ ދެމީހުން ހޮސްޕިޓަލަށް ދާން ނުކުތެވެ. އޭރު ގަޑިން ނުވަގަޑި ބައިވަނީއެވެ. އެމީހުން ދެމީހުން ޓެކްސީއެއްގައި ގޮސް ހޮސްޕިޓަލް ކައިރިއަށް މަޑުކޮށްލިއެވެ. ޑްރައިވަރަށް ލާރި ދައްކާފައި ދެމީހުން ފައިބައިގެން ގޮސް ހޮސްޕިޓަލަށް ވަތްއިރުވެސް އެތެރޭގައި މީހުން ފުދޭވަރަަކަށް ގިނައެވެ. ސަޖަލްއާ ރަޝާދާ ދެމީހުން ދިޔައީ ކެންސަރާ ބެހޭ ޑިޕާރޓްމެންޓާ ދިމާލަށެވެ. އެ ޑިޕާރޓްމެންޓަށް ގޮސް ސަޖަލް ކައުންޓަރު ދޮށަށް ކައިރިވެލިއިރު، ރަޝާދު ގޮނޑި ބަރީގައި މަޑުކޮށްލިއެވެ. އޭނާ އެތަނުގައި އިންދާ އިރުކޮޅަކުން ސަޖަލް އައިސް ގޮނޑީގައި އިށީނދެލިއެވެ. ރަޝާދުގެ ނަންބަރު ޖެހުމާއެކު، އޭނާ އެތެރެއަށް ވަނެވެ. ސަޖަލް މަޑުކޮށްލީ ބޭރުގައެވެ. އޭނާއަށް ފޯނެއް އައުމާއެކު ވަށައިގެންވީ ހަލަބޮލި މާހައުލަށް ނަޒަރު ހިންގައިލަމުން އެތަނުން ނުކުމެލީ ފޯނަށް ޖަވާބު ދެމުންނެވެ. ގުޅީ ރާއްޖޭން ބޭރު ނަންބަރަކުންނެވެ. އެއާއެކު އޭނާއަށް އެއީ ޝައުފާކަން އެނގުނެވެ. ޝައުފާ ބުނީ އޭނާއަށް ފޮނުވި ލިޔުންތަކުގައި ހުރި ބައެއްކަންތައްތައް ރަނގަޅުކޮށްފައި އަލުން ފޮނުވައިލުމަށެވެ.\n"އެހެންވީމަ ޒާމިން ކައިރީ ބުނަންވީ ދޯ ޒާމިން ނިންމި އެއްޗެހިވެސް އަލުން ރަނގަޅުކޮށްލަން..." ސަޖަލް ސުވާލުކޮށްލިއެވެ.\n"އާނ... " ޝައުފާ އެހެން ބުނެލުމަށްފަހު އޭނާ ގެންނަން ބޭނުންވާ ބަދަލުތައް ތަފްސީލް ކޮށްލަދިނެވެ. ސަޖަލް އެ ވާހަކަތައް ކަނުލާ އަޑު އަހަން ހުރުމަށްފަހު، އޭނާ އެ ހުރިހާ އެއްޗެއް އަލުން ރަނގަޅުކޮށްފައި ފޮނުވާނެކަމުގައި ބުނެލިއެވެ.\nޝައުފާ ފޯނު ބޭއްވުމުން، ސަޖަލް އަވަސްވެގަތީ ޒާމިންއަށް ގުޅައިލުމަށެވެ. އޭނާ ޒާމިންގެ ނަންބަރު ހޯދާ އެ ނަންބަރަށް ޑައިލް ކޮށްލިއެވެ. ލަސްތަކެއްނުވެ ޒާމިން ފޯނު ނަގާ ހަލޯ އޭ ބުނެލައިފިއެވެ.\n"ޒާ... ޒާމިންތަ؟" ސަޖަލްއަށް ސުވާލުކޮށްލެވުނެވެ.\n"އަހަރެންގެ ނަންބަރަކަށް ނޫންތަ ތި ގުޅީ؟ އަހަންނޭ މީ... ކީކޭ ސަޖޫ..." ލުއި ހުނުމަކާއެކު ޒާމިން އެހެން ބުނެލުމުން ސަޖަލްއަށްވެސް ލުއި ހިނިތުންވުމެއް ތުންފަތަށް ވެރިކޮށްލެވުނެވެ. އޭނާ އިސްތަށިތައް ކަންފަތުގެ އެއްފަރާތަށް ލައްވައިލިއެވެ.\n"ނޫނޭ... ދެން އެހެންނެއް ނޫން ދޯ!" ސަޖަލް ލަދުވެތި ހުނުމަކާއެކު ބުނެލިއެވެ.\n"ސޯ ކިހިނެއްވީ؟ ކަމަކުތަ؟ ނޫނީ އަހަރެން މަތިން ހަނދާންވީތަ؟" ޒާމިން ސުވާލުކޮށްލިއެވެ.\n"ހެހެ. އެއީ ޝައު ދެންމެ ގުޅާފަ ބައެއް ޕޮއިންޓްސްތައް ބަދަލުކޮށްލަން ބުނީމަ. އެ މަސައްކަތް އެބެޖެހޭ ނިންމަން... ޒިމް ބިޒީ ނޫނިއްޔާ މިރޭގެ ވަގުތެއްގެ ދެމީހުން އޮފީހަށް ގޮސް ނިންމައިލަމާ..." ސަޖަލް ކަންތައްތައް އޮޅުން ފިލުވައިލަމުން ޚިޔާލެއް ދިނެވެ. ޒާމިންްވެސް އެ ޚިޔާލާ އެއްބަސްވިއެވެ. ސަޖަލްއާ ވާހަކަ ދައްކަން ހުއްޓާ ޒާމިންއަށް އޭނާގެ ކްލައިންޓެއްގެ ފޯނެއް އައެވެ.\n"ސަޖޫ... އައި ގޮޓަ ގޯ... ކްލައިންޓެއް އެބަ ގުޅާ... އަހަރެން ފަހުން ހަބަރެއް ވެލާނަން އިނގޭ" ޒާމިން ބުނެލިއެވެ. އެއަށްފަހު އޭނާ ފޯނު ކަނޑައިލިއެވެ. ސަޖަލްއަށް ފޯނު ކަންފަތާ ދުރުކޮށްލަމުން ސްކްރީނުން ފެންނަމުންދިޔަ ޒާމިންގެ ނަމަށް ބަލަހައްޓައިގެން އިރުކޮޅަކު ހުރެވުނެވެ. އޭނާގެ ތުންފަތްމަތީގައި އޭރުވެސް ލުއި ހިނިތުންވުމެއް ވެއެވެ.\nއެހެން ހުރެފައި އޭނާ ގަޑިއަށް ބަލައިލަމުން އެތެރެއަށް ވަނެވެ. އޭނާ ގޮނޑި ބަރީގައި އިށީނދެގެން އިންދާ ރަޝާދު ނުކުތެވެ. އެއަށްފަހު އޭނާ އަތުގައި ހުރި ގަނޑުތައް ސަޖަލްއަށް ދައްކައިލިއެވެ. އެއަށްފަހު އެ ދެމީހުން ޑޮކްޓަރަށް ދެއްކޭތޯ އަވަސްވެގަތީ ރަޝާދުގެ ޗެކްއަޕް ހަދާ ދުވަސްވެސް އައިސް ޖެހިފައިވާތީއެވެ.\n"މިއަދު އަޅެ އެޕޮއިންޓްމެންޓެއް ލިބޭތޯ ބަލަމާ...ޑޮކްޓަރަށް ދައްކައިލަން!" ސަޖަލް ބުނެލިއެވެ. އެއަށްފަހު އޭނާ ގޮސް ކައުންޓަރު ދޮށުގައި ހުއްޓެވެ. އަދި ޑޮކްޓަރު ފައިސަލްއަށް ދައްކާލުމަށް އެޕޮއިންޓްމެންޓެއް ހަމަޖައްސައިދިނުމަށް އެދުނެވެ. ނަސީބަކުން އެމީހުންނަށް އެ ދުވަހުގެ އޯޕީޑީއިން ނަންބަރެއް ލިބުނެވެ. ޑޮކްޓަރު ބަލަން ފަށަން ވަގުތު އޮތުމާއެކު، އެ ދެމީހުން ކާންވެގެން ކެންޓީނާ ދިމާލަށް ހިނގައިގަތެވެ. ރަޝާދުގެ މޫނުމަތިން އޭރު ވަރުބަލިކަން ކޮންމެވެސް ވަރަކަށް ފާޅުވަމުން ދިޔައެވެ. ލުއި ކާއެއްޗެއް ކައިގެން ދެމީހުން ހިގައިގަތް ވަގުތު ޑޮކްޓަރު ބަލަން ފެށިކަމަށް ފޯނަށް މެސެޖުއައެވެ.\nރަޝާދަށް ލިބުނީ ފަސްވަނަ ނަންބަރެވެ. އެމީހުން އެތަނުގައި ތިބޭތާ ބައިގަޑިއިރު ވާން ކައިރިވެފައި ހުއްޓާ ނަންބަރާ ޖެހުނެވެ. ސަޖަލްއާ ދެމީހުން ގޮސް ޑޮކްޓަރު ބަލަމުންދާ ކޮޓަރިއަށް ވަދެލިއެވެ.\n؛ޑޮކްޓަރު ފައިސަލް އެ ދެމީހުން ފެނުމާއެކު ހިނިތުންވެލިއެވެ. ފެށުނީއްސުރެ ރަޝާދު ދައްކަނީ، ފައިސަލަށް ކަމަށްވުމާއެކު އެ ދެމީހުންގެ ދެމެދުގައިވެސް ކޮންމެވެސް ވަރެއްގެ ގާތްކަމެއް ވެއެވެ.\n"ކިހިނެއްތަ މިހާރު؟" ޗެކްއަޕް ހަދަންވެފަ ދޯ..." ލިޔުންތައް ބަލަމުން ފައިސަލް އަހައިލިއެވެ. ރަޝާދު ބޯ ޖަހައިލިއެވެ. ކުރީގެ ރިޕޯޓްތައްވެސް ފަރުވާތެރިކަމާއެކު، ބަލަމުން ފައިސަލް ދިޔައެވެ. އެންމެފަހުން ހެދި ޓެސްޓްތަކުގައި ވެސް ކުރިއާ ބަލާފައި މާ ބޮޑު ކުރިއެރުމެއް ނުފެނިހުރުމުން، އޭނާ ލަފާ ދިނީ ދެން ޓެސްޓްތައް ތަންކޮޅެއް އަވަސް އަވަހަށް ހެދުމެވެ. ދެން ކުރިއަށް ފަރުވާދޭނޭ ޕްލޭން އެކުލަަވައިލާ ނިންމައިލުމަށްފަހު، ފައިސަލް އެމީހުންނަށް ތަފްސީލް ދިނެވެ. އަދި ހަދަންވީ ލޭގެ ޓެސްޓްތަކުގެ މައުލޫމާތުތައްވެސް ދިނެވެ.\nދެމީހުން ޑޮކްޓަރު ކޮޓަރިން ނުކުމެގެން ދިޔައީ ލެބޯޓްރީއަށެވެ. ނަންބަރު ނަގައިގެން އެތަނުގައިވެސް އެތައް އިރަކު މަޑުކުރަން ޖެހުނެވެ. ސަޖަލް އޭނާގެ ފޯނަށް މެސެޖެއް އައުމާއެކު ފޯނު ބަލައިލިއެވެ. ޒާމިންގެ މެސެޖެކެވެ. މެސެޖުގައި އޮތީ މިރޭ ފަހަރެއްގައި އޭނާއަށް އެ މަސައްކަތް ކުރަން ނުދެވިދާނޭ ކަމަށް ބުނެފައެވެ. އެއާއެކު ސަޖަލްގެ ހިތް ކުޑަކޮށް މާޔޫސްވާގޮތްވިއެވެ. އޭނާ މަޑުމޮޅިވިއެވެ.\n"ކިހިނެއްވީ ދަރިފުޅާ... ހާސްވީ ތި؟" ސަޖަލްގެ މޫނުމައްޗަށް އެރި ކުލަވަރު ރަޝާދަށް ފެނުމާއެކު އޭނާ ސުވާލުކޮށްލިއެވެ.\n"ނޫނޭ ބައްޕާ... އެއީ އެންޖީއޯ ކަމެއްގަ!" ސަޖަލް ހިނިތުންވެލިއެވެ. ނަންބަރު ޖެހުމާއެކު ރަޝާދާ އެކު ސަޖަލްވެސް އެތެރެއަށް ވަނެވެ. ދެމީހުން ޓެސްޓްތައް ހަދާ ނިންމާލައިގެން ގެއަށް ދާން ނުކުތްއިރު ހުރީ މެންދުރުން އަނބުރާ ދެއެއް ޖަހާފައެވެ. އެހެންކަމުން ގެއަށް ގޮސް ސަޖަލް އެއްޗަކަށް އޯޑަރު ދިނީ އޭނަވެސް ވަރުބަލިވެފައިހުރީތީއެވެ.\nބާކީ އޮތް ހުރިހާ ވަގުތެއްވެސް އޭނާ ގޭގައި އުޅެފައި ޒާމިން ނުދިޔަޔަސް އޭނާ އެކަނި ގޮސް އެމަސައްކަތްތައް ނިންމާނީއޭ ހިތާ ސަޖަލް ގެއިން ނުކުމެލިއެވެ. އެއާއެކު އޭނާގެ ފައިގައި ޖެހުނީ ދޮރުމަތީގައި އޮތް މާ ބޮނޑިއެކެވެ. އޭނާ ދެބުމަ އުފުއްލައިލުމާއެކު، އެ ނަގާ ބަލައިލިއެވެ. މާ ބޮނޑީގެ އެތެރޭގައި އޮތް ލިޔުންކޮޅު އޭނާ ކިޔައިލިއެވެ. އެއާއެކު އެއީ ރިއުމާންގެ ކަމެއްކަން އޭނާއަށް ޔަޤީން ކުރެވުނެވެ. އެ މާ ބޮނޑި ރީތިކަމުން އެ ނަގައިގެން ގޮސް އޭނާ މޭޒުމަތީގައި ބާއްވައިލިއެވެ. އެއަށްފަހު ގަޑިއަށް ބަލައިލަމުން ގެއިން ނުކުންނަން ހިނގައިގަތެވެ. އޭރު ރަޝާދުވެސް ވީ ކޮޓަރީގައެވެ. އޭނާ ވަރުބަލިވާތީ އަރާމު ކުރަނީކަން ސަޖަލްއަށް އެނގުނެވެ. ގެއިން ނުކުމެގެން ލަސް ފިޔަވަޅުތަކެއްގައި ގޮސް އޭނާ ސައިކަލުމަތީގައި އިށީނދެލިއެވެ. އެއަށްފަހު ފުންނޭވާއެއް ލިއެވެ. އެހެން ކުޑަ އިރުކޮޅަކު އިނުމަށްފަހު، ފުންނޭވާއެއް ދޫކޮށްލާ އޭނާ ސައިކަލަށް ތަޅުދަނޑި ޖަހައިލާ އަނބުރައިލަން އުޅުނު ވަގުތު މީހަކު އައިސް އޭނާގެ އަތުގައި ހިފެއްޓިއެވެ. އޭނާ ބަލައިލިއިރު ހުރީ ރިއުމާންއެވެ. އަނެއްކާވެސް ދުވަސްތަކެއް ފަހުން ރިއުމާން އެގޮތަށް އައުމުން ސަޖަލްއަށް އިރުކޮޅަކު އެމޫނަށް ބަލަހައްޓައިގެން ހުރެވުނެވެ. އޭނާއަށް ބުނާނެ އެއްޗެއްވެސް ނޭނގުނެވެ.\n"ސަޖޫ... އައި އެމް ސޮރީ ... މިހެން ސަޖޫ ހޯދަން އާދެވޭތީ... އެކަމަކު އައި ރިއަލީ ޑޫ ލަވްޔޫ އޭ... އަހަރެން ވަރަށް މަސައްކަތްކޮށްފިން ސަޖޫއާ ނުލާ އުޅެވޭތޯ...ދުރުގަ ހުރެވޭތޯ! އެކަމަކު އެކަމެއް އަހަންނަކަށް ނުވިޔޭ... ޖަސްޓް ކަމް ބެކް. ޔޫ ވިލް ސީ ދަ ޑިފަރެންންސް..." ރިއުމާން ބުނެލިއެވެ.\n"ނޫނޭކޭ... ނޫނެކޭ ބުނަންވީ ކިތައް ފަހަރުތަ؟ އަދިވެސް ތި ހުރީ އުޅޭ ގޮތް. އެ އުޅުމެއް ނުހުނެއްޓެއެއްނު. ދެން ކިހިނެއް އަހަރެން ޤަބޫލުކުރާނީ؟" ސަޖަލް ބުނެލިއެވެ. ރިއުމާން އޭނާގެ އަތުން ސަޖަލްގެ އަތަށް ބާރުކޮށްލިއެވެ. އޭރު އޭނާގެ މޫނުމަތިންވެސް ފެންނަނީ މަޑުމޮޅިކަމެވެ.\n"ދޫކުރޭ އަތުން... އަހަރެން ދން ދާނީ ފުލުހަށް..." ސަޖަލް ރިއުމާންގެ އަތް ފޮޅުވައިލިއެވެ. ރިއުމާން ތަޅުދަނޑި ކުއްލިއަކަށް ނެގިއެވެ. އެއާއެކު ރިއުމާންގެ މަޤްސަދު ސަޖަލްއަށް އެނގުނެވެ. އޭނާ އާދޭސްކޮށްކޮށްވެސް ރިއުމާން އެ ތަޅުދަނޑި ދޭ ޚިޔާލެއް ނުކުރިއެވެ. އެންމެފަހުން ސަޖަލް ގާތަށް ވެސް ރުޅި އަންނަ ގޮތްވިއެވެ. އޭނާއަށް ބާރަށް ވާހަކަ ދެއްކުނީވެސް ރިއުމާންގެ އަމަލުތަކުން ރުޅި އައި ވަރުންނެވެ.\nސަޖަލް ކުއްލިއަކަށް ރިއުމާންގެ އަތުން ތަޅުދަނޑި އަތުލިއެވެ. އެއަށްފަހު އޭނާ ސައިކަލު ސްޓާރްޓްކޮށްލިއެވެ. ސަޖަލް ސައިކަލުގައި ދިޔުމާއެކު ރިއުމާންވެސް އޭނާގެ ކާރަށް އަރާ ސަޖަލްގެ ފަހަތުން އެ ދާ ތާކަށް ދާން މިސްރާބުޖެހިއެވެ.\nސަޖަލް ސައިކަލުގައި ގޮސް މަޑުކޮށްލީ ފުލުސް އިދާރާ ކުރިމައްޗަށެވެ. އެއަށްފަހު އޭނާ އެތަނުގައި ސައިކަލު ޕާކުކޮށްލާފައި ގޮސް އެތެރެއަށް ވަނެވެ. އޭރު އެ މަންޒަރު ބަލަހައްޓައިގެން ރިއުމާން އިންއިރު އޭނާއަށް ހިންދިރުވައިލެވުނެވެ.\nއެހެން ކިޔާފައިވެސް ފަހަރެއްގައި ސަޖަލް އެގޮތަށް އަމަލު ކޮށްފާނޭ އޭނާއަށް ހީކުރެވިފައެއް ނެތެވެ. އޭނާ ފުންނޭވާއެއްލާ ހުންގާނުގައި އަތުން ޖަހައިލިއެވެ. އެއަށްފަހު ދެ އަތް މުށްކަވައިލިއެވެ. ދެން ކަންތައް ވެގެންދާނީ ކިހިނެއްކަން ނޭނގޭ ޙާލުގަ ރިއުމާންގެ ހިތުގެ ތެޅުންވެސް ކޮންމެވެސް ވަރަކަށް ބާރުވެގެން ދިޔައެވެ.


Terroristun? Hageegathugai ves Terroristun tha? | Mihaaru\nޖުމްހޫރީ މައިދާން ކައިރިން ފުލުހުން މީހަކު ހައްޔަރުކުރަން މަސައްކަތްކުރަނީ. -- ފޮޓޯ: ހުސެން ވަހީދު/މިހާރު\n05 އެޕްރީލް 2018 - 09:39 27 comments\nސަރުކާރުން ބުނަނީ އެއީ މަދު އަދަދެއް ކަމަށެވެ. އަދި ރާއްޖޭގައި ޓެރަރިޒަމްގެ އަމަލުތަކަށް ހޭދަކުރާ ބަޔަކު ވެސް ނެތް ކަމަށް ސަރުކާރުން ބުނެ އެވެ.\nއެކަމަކު ކަން ހިނގަމުންދާ ގޮތަށް ބަލާއިރު، އެންމެ ދަރަޖަ މަތީ ޓެރަރިސްޓުންގެ އަދަދު އެންމެ ގިނަ ގައުމަކަށް ހަމަ ގައިމު ވެސް ދިވެހިރާއްޖެ ވާނެ އެވެ. އޭގެ ތެރެއިން ޓެރަރިޒަމްގެ ކުށް ސާބިތުވެފައިވާ ބައެއް ބޭފުޅުން ތިއްބެވީ ޓެރަރިޒަމްގެ ކުށުގައި ޖަލުގަ އެވެ. ބައެއް ބޭފުޅުން ތިއްބެވީ ރާއްޖޭން ބޭރުގަ އެވެ.\nއަދި ޓެރަރިސްޓުންގެ ދާއިމީ ލިސްޓަށް ނާރައި ހަމައެކަނި ދަފްތަރުގައި ނޯޓް ކޮށްލާފައި ތިބި ޓެރަރިސްޓުންތަކެއް ވެސް އެބަ އުޅެ އެވެ.\nޝަރުއީ ހުކުމާ ގުޅިގެން ޓެރަރިޒަމްގެ ދަލުގައި ޖެހިފައިވާ ބޭފުޅުންގެ ތެރޭގައި ކުރީގެ ރައީސް މުހައްމަދު ނަޝީދާއި ކުރީގެ ނައިބު ރައީސް އަހްމަދު އަދީބާއި ކުރީގެ ޑިފެންސް މިނިސްޓަރުން ކަމަށްވާ ތަލްހަތު އިބްރާހީމް ކަލޭފާނާއި މުހައްމަދު ނާޒިމާއި އަދާލަތު ޕާޓީގެ ރައީސް ޝައިޚް އިމްރާން އަބްދުﷲ ހިމެނެ އެވެ. އަދި ކުރީގެ ޕްރޮސެކިއުޓާ ޖެނެރަލް މުހުތާޒް މުހުސިނާއި އދ. މާމިގިލީ ކޯޓުގެ ކުރީގެ އިސް މެޖިސްޓްރޭޓް އަހްމަދު ނިހާނެވެ.\nރައީސް ޔާމީންގެ ވެރިކަމުގައި ޓެރަރިޒަމްގެ ތުހުމަތުގައި އެންމެ ފުރަތަމަ ހައްޔަރުކޮށް ހުކުމް އިއްވި ބޭފުޅުން ކަމުގައިވާ (ކ-ވ) ޝައިޚް އިމްރާނާއި ރައީސް ނަޝީދު އަދި ކާނަލް ނާޒިމް.\nއަދި ރިއާސީ ލޯންޗުކޮޅު "ފިނިފެންމާ" ގޮއްވައިލި މައްސަލައިގައި ކުރީގެ ނައިބު ރައީސް އަހްމަދު އަދީބުގެ ކުރީގެ ދެ ބޮޑީ ގާޑަކު ވެސް ވަނީ ޓެރަރިޒަމްގެ ކުށް ސާބިތުވެ ޖަލަށް ލައިފަ އެވެ. ނޮވެމްބަރު 2015 ގައި މުލިއާގޭ ކައިރީގައި ބޮމެއް ބޭއްވި މައްސަލައިގައި ވެސް ހަތަރު މީހަކު ވަނީ ޓެރަރިޒަމްގެ ކުށުގައި ޖަލަށް ލައިފަ އެވެ.\nމީގެ އިތުރުން، ޓެރަރިޒަމްގެ ދަލުގައި ރަނގަޅަށް ޖެއްސުމަށްޓަކައި ލަވަމުންދާ އިތުރު 14 ބޭފުޅަކު ވަކި ގޮތެއް ނުނިމި އެބަ ތިއްބެވި އެވެ. އޭގެ ތެރޭގައި ކުރީގެ ރައީސް މައުމޫން އަބްދުލް ގައްޔޫމާއި އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދާއި ކުރީގެ ޕޮލިސް ކޮމިޝަނަރު އަހްމަދު އަރީފާއި ކުރީގެ ޑިފެންސް މިނިސްޓަރު އަމީން ފައިސަލް އާއި އެމްޑީޕީގެ ކުރީގެ ޗެއާޕާސަން އަލީ ވަހީދާއި ކުރީގެ ޓްރާންސްޕޯޓް މިނިސްޓަރު އަދި ޖުމްހޫރީ ޕާޓީގެ ނައިބު ލީޑަރު އަމީން އިބްރާހީމާއި ޖުމްހޫރީ ޕާޓީގެ އޭރުގެ ފޮރިން ރިލޭޝަންސް އެގްޒެކްޓިވް ސޮބާހް ރަޝީދު ހިމެނެ އެވެ.\nމި 14 ބޭފުޅުންގެ ލިސްޓުގައި ހިމެނޭ މަޖިލީހުގެ މެމްބަރުންނަކީ؛ ގަލޮޅު ދެކުނު ދާއިރާގެ އަހްމަދު މަހްލޫފާއި ދިއްގަރު ދާއިރާގެ ފާރިސް މައުމޫނާއި ހިތަދޫ މެދު ދާއިރާގެ، ސިފައިންގެ ކުރީގެ ޖެނެރަލް އިބްރާހީމް ދީދީ އާއި ދަނގެތީ ދާއިރާގެ އިލްހާމް އަހްމަދާއި މައްޗަންގޮޅީ ދެކުނު ދާއިރާގެ އަބްދުﷲ ސިނާނާއި ކިނބިދޫ ދާއިރާގެ މެމްބަރު، ކުރީގެ ޕޮލިސް ކޮމިޝަނަރު އަބްދުﷲ ރިޔާޒް އެވެ.\nމި 14 ބޭފުޅުންނަކީ ވެސް، ޓެރަރިޒަމްގެ ދައުވާ ކޮށްފައިވާ ސިޔާސީ ބޭފުޅުންނެވެ. މީގެ ތެރެއިން މަދު ބޭފުޅަކު ފިޔަވައި ހުރިހާ ބޭފުޅުން ވެސް ތިއްބެވީ ޝަރީއަތް ނިމެންދެން ހައްޔަރުކޮށްފައި ބައިތިއްބަން ކޯޓުން ހުއްދަ ދީފަ އެވެ.\nސުޕްރީމް ކޯޓުގެ އަމުރު ތަންފީޒު ކުރުމަށް ގޮވާލައި ފެބްރުއަރީ 21 ވަނަ ދުވަހުގެ ރޭ އިދިކޮޅު ހަރަކާތުން ބޭއްވި އެއްވުމުގައި މަހްލޫފާއި އެހެން ބައެއް މީހުން ރައީސް ޔާމީނާ ދެކޮޅަށް އަޑުއުފުލަމުން މަގުތަކުގައި ހިނގަނީ. --ފޮޓޯ: ނިޝާން އަލީ/މިހާރު\nޓެރެރިޒަމްގެ ކުށް، ސިޔާސީ ހުރިހާ ބޭފުޅުންނަށް ފަސޭހައިން ހެޔޮވަރު ކޮށްލެވޭ ލިބާހަކަށްވީ، މޭޑޭގެ މުޒާހަރާ އިން، ޝައިޚް އިމްރާން ހައްޔަރުކޮށް އޭނާގެ މައްޗަށް ޓެރަރިޒަމްގެ ދައުވާ ކުރި ފަހުންނެވެ. އޭރު، ކުރީގެ ރައީސް މުހައްމަދު ނަޝީދުގެ މައްޗަށް އޮތީ، ކްރިމިނަލް ކޯޓުގެ ކުރީގެ އިސް ގާޒީ އަބްދުﷲ މުހައްމަދު ހައްޔަރު ކުރި މައްސަލައިގައި މާ ލުއި އަދަބެއް ލިބޭ ދައުވާއެއް ކޮށްފަ އެވެ. އެހެންކަމުން އެ ދައުވާ އަނބުރާ ގެނެސް ޓެރަރިޒަމްގެ ގާނޫނުގެ ދަށުން އެމަނިކުފާނުގެ މައްޗަށް ވެސް ޓެރަރިޒަމްގެ ދައުވާކުރި އެވެ.\nއެ ހިސާބުން ޓެރަރިޒަމްގެ ކުށަކީ ސިޔާސީ ޚަންޖަރަކަށް ވި އެވެ. ސަރުކާރަށް ތުރާލަކަށްވާ ސިޔާސީ ކޮންމެ ބޭފުޅަކު ޓެރަރިޒަމްގެ ޚަންޖަރުން ކަތިލަމުން ދަނީ އަޖާއިބު ކުރަނިވި ގޮތްގޮތަށެވެ. އެ ހަމަލާތައް އެންމެ ފަހުން އަމާޒުވި ބޭފުޅުންގެ ތެރޭގައި ކުރީގެ ރައީސް މައުމޫން އަބްދުލްގައްޔޫމާއި ފާރިސް މައުމޫނާއި މަހްލޫފް ފަދަ ބޭފުޅުން ފާހަގަކޮށްލެވެ އެވެ.\nޓެރަރިޒަމްގެ ކުށް ސާބިތުވެ ޖަލަށް ލާފައި ތިބި ސިޔާސީ ބޭފުޅުންގެ މައްޗަށް ޝަރީއަތް ހިންގި ގޮތާ މެދު ގިނަ ބައެއްގެ މެދުގައި އޭރު ވެސް ބަހުސް ކުރެވުނެވެ. އެ ޝަރީއަތްތައް ހިނގައިދިޔައީ ޝަރުއީ އަދި ގާނޫނީ އިޖުރާއާތުގެ ތެރެއިން ނޫން ކަމަށާއި އެއީ ސިޔާސީ ޝަރީއަތްތަކެއް ކަމަށް، އެ ބޭފުޅުންގެ ވަކީލުންނާއި އާންމުންގެ ގިނަ ބަޔަކު އޭރު ވެސް ބުނަމުން ދިޔަ އެވެ. ކޯޓުގައި ވެސް އެކަން ފާހަގަކުރި އެވެ.\nމިދިޔަ ފެބްރުއަރީ މަހުގެ ފުރަތަމަ ދުވަހު ސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން ދައުލަތުގެ މައްޗަށް ނެރުނު އަމުރުގައި، އެ ކޯޓުގެ ހުރިހާ ފަނޑިޔާރުން ވެސް އޮތީ، އެ ޝަރީއަތްތަކާ މެދު ކުރެވުނު ތުހުމަތުތަކަށް އިއުތިރާފްވެވަޑައިގެންފަ އެވެ.\nއެ އަމުރުގެ ފަސް ވަނަ ނަންބަރުގައި މައިގަނޑު ފަސް ކަމަކަށް ސުޕްރީމް ކޯޓުގެ ފަސް ފަނޑިޔާރުން އިއްތިފާގުވެ ވަޑައިގެންފައިވެ އެވެ. އެއީ؛ (1) އެ އަމުރުގައި ހިމަނާފައިވާ ނުވަ ބޭފުޅުންގެ މައްޗަށް ދައުވާކޮށް ޝަރީއަތް ހިންގާފައިވަނީ ސިޔާސީ ސަބަބުތަކަށްޓަކަ އެވެ. (2) އެ ބޭފުޅުންގެ މައްޗަށް ތަހުގީގު ހިންގީ ގާނޫނުއަސާސީ އާއި ރާއްޖެ ބައިވެރިވެފައިވާ އިންސާނީ ހައްގުތަކާ ބެހޭ ބައިނަލްއަގުވާމީ މުއާހަދާތަކާ ޚިލާފަށެވެ. (3) އެ ބޭފުޅުންގެ މައްޗަށް ދައުވާކުރީ ގާނޫނާ ޚިލާފަށް ހިންގި ތަހުގީގުތަކެއްގެ މައްޗަށް ބިނާކޮށެވެ. (4) އެ ބޭފުޅުންގެ މައްޗަށް ހުކުމްކޮށްފައިވަނީ، ދައުވާ އުފުލާ ފަރާތަށާއި ފަނޑިޔާރުގެ އަށް ނުފޫޒު ފޯރުވައިގެން ގާނޫނީ އިޖުރާއާތުތަކާ ޚިލާފަށެވެ.\nސުޕްރީމް ކޯޓުން މިހާ ސާފުކޮށް ބަޔާންކޮށްފައިވާ އަމުރެއް ނެރުމުން، ފެބްރުއަރީ ފަސް ވަނަ ދުވަހު ކުއްލި ނުރައްކަލުގެ ހާލަތު އިއުލާން ކޮށް، އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދު ހައްޔަރު ކުރި އެވެ. އަދި ޖެހިގެން އައި ދުވަހު އެ ކޯޓުގެ އަނެއް ތިން ފަނޑިޔާރުންގެ އިއްތިފާގުން، ފަސް ފަނޑިޔާރުންގެ އަމުރު ބާތިލުކުރި އެވެ.\nކުއްލި ނުރައްކަލުގެ ހާލަތު އިއުލާން ކުރުމަށް ފަހު ހައްޔަރު ކޮށްފައިވާ އުއްތަމަ ފަނޑިޔާރު އަބްދުﷲ ސައީދު (ކ) އަދި ސުޕްރީމް ކޯޓުގެ ފަނޑިޔާރު އަލީ ހަމީދު. - ފޮޓޯ: މިހާރު\nސުވާލަކީ، މިހާރު ޓެރަރިޒަމްގެ ތުހުމަތުގައި ހައްޔަރުކޮށްފައި ތިބި ސިޔާސީ ބޭފުޅުން ކުރެއްވި ނަމަ ކުރެއްވި އަމަލަކީ ހަމަ ޓެރަރިޒަމްގެ އަމަލުތަކެއް ހެއްޔެވެ؟ ނުވަތަ އެ ބޭފުޅުންނަކީ ހަމަ ހަގީގަތުގައި ވެސް ޓެރަރިސްޓުން ހެއްޔެވެ؟\n"ނޫން އެއީކީ ޓެރަރިސްޓުންނަށް ވެގެން ކުރާ ދައުވާތަކެއް ނޫން. ކާކުތޯ އެކަން ގަބޫލުކުރާނީ. ރައްޔިތުން ނުކުރާނެ ގަބޫލެއް. ނުކުރާތީ ނޫންތޯ އެ ބުނާ ޓެރަރިސްޓުންގެ ފޮޓޯ ހިފައިގެން ރައްޔިތުން ނުކުމެ އެމީހުން މިނިވަންކޮށްދޭށޭ ކިޔައިގެން އެ ގޮވަނީ. ކޮން ގައުމެއްގައިތޯ ޓެރަރިސްޓުން މިނިވަންކޮށްދޭން ގޮވައި މުޒާހަރާ ކުރަނީ. އެއީކީ ޓެރަރިސްޓުންނެއް ނޫން،" މި ސަރުކާރުގެ ޓްރާންސްޕޯޓް މިނިސްޓަރުކަން ކުރެއްވި އަމީން އިބްރާހީމް ވިދާޅުވި އެވެ.\nއޭނާ ވިދާޅުވި ގޮތުގައި ސަރުކާރުން ޓެރަރިސްޓުން ކަމަށް ބުނާ ބޭފުޅުންނަކީ، ޓެރަރިސްޓުން ކަމަށް ގަބޫލު ކުރާ ނަމަ، ފުލުހުންގެ މުގުރުތަކުގެ ހަމަލާތަކާއި ޕެޕާ ސްޕްރޭއާ ކަރުނަ ގޭސްތަކުގެ ކުރިމައްޗަށް ރައްޔިތުން ނުކުމެ އެ ބޭފުޅުން މިނިވަންކޮށްދޭކަށް ނުގޮވާނެ އެވެ.\n"ސަރުކާރުން ޓެރަރިސްޓެކޭ ބުނާ ކޮންމެ މީހަކު މި ފެންނަނީ ރައްޔިތުންގެ ލޯބި މިލްކުވެގެންދާ ބައެއްގެ ގޮތުގައި. ގާނޫނުގައި ޓެރަރިޒަމް މާނަކޮށްފައި އޮތް ގޮތަކަށް ނޫން ސަރުކާރުން ޓެރަރިޒަމޭ ކިޔައިގެން ރައްޔިތުންނަށް މި ދައްކައިދެނީކީ،" އަމީން ވިދާޅުވި އެވެ.\nއޭނާ ވިދާޅުވި ގޮތުގައި ރައީސް ޔާމީނާ ދެކޮޅަށް ތެދުވާ ކޮންމެ މީހަކީ ޓެރަރިސްޓެކެވެ. ރައީސް ޔާމީންގެ ވެރިކަން ބަދަލުކުރަން ވެއްޖެޔޭ ބުނާ ކޮންމެ މީހަކީ ވެސް ޓެރަރިސްޓެކެވެ. މިހާރު ޓެރަރިޒަމްގެ ދައުވާކޮށްފައިވާ ސިޔާސީ ހުރިހާ މީހުންނަކީ ވެސް، ޓެރަރިޒަމްގެ އަމަލެއް ކުރުމެއް ނެތި ރައީސް ޔާމީނާ ދެކޮޅަށް ތެދުވި މީހުން ކަން އޭނާ ފާހަގަ ކުރެއްވި އެވެ.\nސުޕްރީމް ކޯޓުގެ އަމުރު ތަންފީޒު ކުރުމަށް ގޮވާލައި މާލޭ ޖަލުގެ ކުރިމަތީގައި އިށީނދެ ތިބި އިދިކޮޅު ފަރާތްތަކުން އަޑު އުފުލަނީ.---ފޮޓޯ: މިހާރު\n"އަޅުގަނޑަށް ޓެރަރިޒަމްގެ ތުހުމަތު ކޮށްފަ ދައުވާ ކުރަން ފޮނުވީ މޭ ޑޭގެ މުޒާހަރާގައި ވާހަކަ ދައްކައިގެން. އަޅުގަނޑުގެ ވާހަކައިގައި ބުނިހާ ވެސް އެއްޗަކީ، އަޅުގަނޑުމެން ކޮންމެ މީހަކީ ވެސް ދިވެހި ކާބަފައިން ފަދައިން ގައުމަށްޓަކައި ގުރުބާންވާ ބަޔަކަށް ވާންޖެހޭނެޔޭ، އެހެން ބުނީމާ ރައީސް އޭގެ މާނަ ނެންގެވީ ޓެރަރިޒަމް ކަމަށް،" އަމިއްލަ އަށް އިނގިރޭސި ވިލާތަށް އަރުވާލެއްވިގެން ހުންނެވި އަމީން ވިދާޅުވި އެވެ.\nއެންމެ ފަހުން ޓެރަރިޒަމްގެ ދައުވާ އުފުލުނު ބޭފުޅަކީ، މި ސަރުކާރަށް އެންމެ ބޮޑު ތުރާލަކަށް ވެފައިވާ، ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރު އަހްމަދު މަހްލޫފެވެ. އޭނާގެ މައްޗަށް ޓެރަރިޒަމްގެ ދައުވާ ކުރަނީ، މިދިޔަ ފެބްރުއަރީ މަހުގެ3ވަނަ ދުވަހު މާފުއްޓަށް ވަޑައިގެން، ފެބްރުއަރީ 1 ވަނަ ދުވަހު ސުޕްރީމް ކޯޓުން ކުރި އަމުރުގައި ބުނެފައިވާ ބޭފުޅުންތައް މިނިވަން ކުރުމަށް ގޮވާލައި މާފުށީ ޖަލު ކައިރީގައި މުޒާހަރާ ކުރެއްވި މައްސަލައިގަ އެވެ.\nފެބްރުއަރީ މަހުގެ3ވަނަ ދުވަހު، "އެވަރުގެ ބޮޑު ޓެރަރިޒަމްގެ އަމަލެއް" ކުރުމުން ވެސް، ގާނޫނު ތަންފީޒު ކުރާ އިދާރާތަކުން ވެސް މަހްލޫފް ހައްޔަރު ކުރާކަށް ނޫޅެ އެވެ. އޭނާ ހުންނެވީ ފުރިހަމަ މިނިވަންކަމާ އެކު މުޖްތަމައަށް ދޫކޮށްލައިފަ އެވެ. ފުލުހުން އޭނާ ހައްޔަރު ކުރީ ފެބްރުއަރީ 22 ވަނަ ދުވަހު މާލޭގައި ކުރި މުޒާހަރާގެ ތެރެއިންނެވެ.\n"ރާއްޖޭގައި ކޮން ގަވާއިދެއްގައިތޯ އޮތީ މާފުށްޓަށް ގޮސް މުޒާހަރާ ކުރުމަކީ މަނާކަމެކޭ. ކޮން ގާނޫނެއްގައި ކޮން ގަވާއިދެއްގައިތޯ އޮތީ މިވެނި ރަށެއްގައި މުޒާހަރާ ކުރުމަކީ މަނާ ކަމެކޭ. ގަވާއިދުގައި ވެސް ކަނޑައަޅާފައި އޮތީ މާލޭގައި މުޒާހަރާ ކުރުން މަނާ ތަންތަން. ސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން ކުރި އަމުރެއް، އެ އަމުރު ސައްހަ ގޮތުގައި އޮއްވައި ތަންފީޒު ކުރާށޭ ގޮވުމަކީ ޓެރަރިޒަމަށް ވަނީ ކޮން ގޮތަކުންތޯ؟" އަމީން ސުވާލު ކުރެއްވި އެވެ.\nސަރުކާރަށް މުހިންމީ ގާނޫނުގައި ޓެރަރިޒަމް މާނަކޮށްދީފައި އޮންނަ ގޮތެއް ނޫނެވެ. އަދި ރައްޔިތުން އެކަމާ މެދު ދެކޭ ގޮތެއް ވެސް ނޫނެވެ. ކޮންމެ ތުހުމަތެއް ކުރިޔަސް އެއީ ރައްޔިތުން ބަލައިގަންނަ ކަމެއްތޯ ނޫންތޯ ބެލުން ސަރުކާރަށް މުހިންމެއް ނޫނެވެ.\nސަރުކާރަށް މުހިންމީ ސަރުކާރަށް ކުރިމަތިވާ ހުރަސްތައް ނައްތައިލުމެވެ. ސަރުކާރުގެ ވެރިން ވިދާޅުވާ ގޮތުން ނަމަ، ތަރައްގީ އަށް ހުރަސްއަޅާ މީހުން އެއްފަރާތް ކޮށްފައި ވިޔަސް، ސަރުކާރު ދާނީ ކުރިއަށެވެ. އެންމެ ކުޑަމިނުން އަންނަ ރިއާސީ އިންތިޚާބުގައި ރައީސް ޔާމީނަށް ގޮންޖެހުމަކަށް ވެދާނެ ހެން ހީވާ ކޮންމެ މީހަކު އެއްފަރާތް ކުރުމަކީ ސަރުކާރުން މިވަގުތު އެންމެ ބޮޑު އިސްކަމެއް ދޭނެ ކަންތަކެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ރައީސް މުހައްމަދު ނަޝީދު އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ފާރިސް މައުމޫން ކާނަލް ނާޒިމް އިމްރާން އަބްދުﷲ، ހޯމް މިނިސްޓަރު ކުރީގެ ފަނޑިޔާރު އަލީ ހަމީދު ރައީސް އަބްދުﷲ ޔާމީން ކުރީގެ އުއްތަމަ ފަނޑިޔާރު އަބްދުﷲ ސައީދު


Tholhi eh, Indonesia kujjeh ge kandhuraa foo dhuvvaalaifi | Mihaaru\nތޮޅިއެއް، އިންޑޮނީޝިއާ ކުއްޖެއްގެ ކަނދުރާ ފޫދުއްވާލައިފި\n25 ޖެނުއަރީ 2020 - 08:202comments\nމި މަންޒަރު ފެންނަ ފޮޓޯތަކެއް ސޯޝަލް މީޑިއާގައި އަންނަނީ ދައުރުވަމުންނެވެ.\nމުހައްމަދު އިދޫލް، 16، އަށް ތޮޅި ދިން ހަމަލާގައި އޭނާގެ ކަނދުރާގެ ވާތް ފަރާތުން އޭގެ ތުނގަނޑު ވަދެގެން ގޮސް އެ ނުކުމެފައި ހުރީ ބޮލާ ދިމާލުން ކަނދުރާގެ ފަހަތުންނެވެ.\nމީގެ ހަ ދުވަސްކުރިން ހިނގި މި ހާދިސާގައި މުހައްމަދުގެ ފުރާނަ ސަލާމަތްވެފައި ވަނީ އޮޕަރޭޝަނެއްކޮށްގެންނެވެ. އޭނާ ކިޔައި ދިން ގޮތުގައި ސްކޫލް ރައްޓެއްސެއް ކަމަށްވާ ސަރުދީއާ އެކު ރޭގަނޑު ދެ މީހުން ވަކިވަކި ކުޑަ ދެ ދޯންޏެއްގައި މަހަށް ނުކުމެ އުޅެނިކޮށް، ތޮޅި ދިން ހަމަލާ އެކު އޭނާ މޫދަށް ވެސް ވެއްޓުނުވެ. އޭނާ ސަލާމަތްކުރީ އެކުވެރިޔާ އެވެ. އެގޮތުން އެއްގަމާ ހަމައަށް ގޮސް، މުހައްމަދު ހޮސްޕިޓަލަކާ ހަމައަށް ގެންދަން 90 މިނިޓް ނެގި އެވެ.\n"ދެ މީހުން ގާތްގާތުގައި މަސް ބާނަން ތިބެފައި، ސަރުދީ ބައްތި ދިއްލާލި ވަގުތު ތޮޅި ފުންމައިގެން އައިސް ކަނދުރާ އަށް ހަމަލާ ދިނީ. އެއާ އެކު އަހަރެން މޫދަށް ވެއްޓުނީ،" މުހައްމަދު ބުންޏެވެ. "ނަސީބަކުން ދެ މީހުންނަށް ތަންކޮޅެއް ގާތުގައި ތިބެވުނީ. އެ ހިސާބުން އެކުވެރިޔާ މޫދަށް ފުންމާލައި އަހަރެން އެއްގަމާ ހަމައަށް ގެންދިޔައީ."\nއޭނާ ކިޔައިދިން ގޮތުގައި ތޮޅި ދިން ހަމަލާ އެކު ފުރާނަ ސަލާމަތްވާނެ ކަމުގެ އުންމީދު ގެއްލުނެވެ. އެއީ އޭގެ ތުންގަނޑު އެކީއެކަށް ކަރަށް ހެރި، މޫދަށް ވެއްޓިފައި އޮތް އިރު އެގޮތް މިގޮތަށް ތެޅުމުންނެވެ.\n"ދެން އަހަރެން އޮތީ މަހުގައި ހިފަހައްޓައިގެން. މިއީ އަސްލު ސިފަކޮށްދޭން ވެސް ދަތި ކަމެއް،" 75 ސެންޓިމީޓަރުގެ ތޮޅިއާ ބެހޭ ގޮތުން މުހައްމަދު ބުންޏެވެ.\nމި ހާދިސާއާ ގުޅިގެން އޭނާ އަށް އެންމެ ފުރަތަމަ ފަރުވާ ދިނީ އިރުދެކުނު ސުލަވޭސީގެ ހޮސްޕިޓަލެއްގަ އެވެ. އޭގެ ފަހުން މަކަސައްރުގެ ޕްރޮވިޝަން ހޮސްޕިޓަލަށް ގެންގޮސް ފަރުވާ ދިނުމަށް ފަހު، އޮޕަރޭޝަންކުރީ ވަހިއްދީން ސުދިރޯހުސޯޑޯ ހޮސްޕިޓަލްގަ އެވެ.\nއެތަނުގެ ޑިރެކްޓަރު ޚާލިދު ސަލާހް ވިދާޅުވީ މުހައްމަދުގެ ފުރާނަ ސަލާމަތްކުރެވުނީ ފަސް ޑޮކްޓަރުންގެ ޓީމަކުން ކުރި މަސައްކަތުން ކަމަށެވެ.\n"މިއީ މިކަހަލަ ކޭސްއަކާ ކުރިމަތިވި ފުރަތަމަ ފަހަރު. މުހައްމަދު ކަރުން ތޮޅީގެ ތުންގަނޑު ނެރުނީ ގަޑިއެއްހާ އިރުގެ ސާޖަރީއަކަށް ފަހު،" އޭނާ ވިދާޅުވި އެވެ.\nފަރުވާ އަށް ފަހު، މުހައްމަދު ގެއަށް ދޫކޮށްލި ނަމަވެސް ޑޮކްޓަރުންގެ ޓިމުން އަންނަނީ އޭނާގެ ހާލަތު ވަރަށް ގާތުން މޮނިޓަކުރަމުންނެވެ.\nމުހައްމަދު ބުނީ ކަރު ކަނާތްފަރާތަށް އެނބުރުމުގައި ހުރި ދަތިކަމެއް ފިޔަވައި އޭނާ އަށް އިތުރު އެއްވެސް މައްސަލައެއް ދިމާނުވާ ކަމަށެވެ. އަދި ހިތުން ނުފިލާވަރުގެ ބޮޑު އަނިޔާއެއް މަހެއްގެ ފަރާތުން ލިބުނު ނަމަވެސް މަސްވެރިކަން ދޫކޮށްނުލާނެ ކަމަށް ބުންޏެވެ.\n"މަސް ބޭނުމަކީ އަހަރެން އެންމެ ކުރާ ހިތްވާ ކަންތައް. އެހެންވީމާ މިކަމެއް ހުއްޓައެއްނުލާނަން. މި ހާދިސާ އިން އެނގުނު އެއްޗަކީ ކުރިއަށް ވުރެ ފަރުވާތެރި، ރައްކާތެރިކަމުގެ ފިޔަވަޅު އަޅަންޖެހޭކަން،" އޭނާ ބުންޏެވެ.\nއިތުރު ލިޔުންތައް އެކްސިޑެންޓް ކުޑަކުދިން އިންޑޮނީޝިއާ މަސް ކަނޑުމަތީގެ ހާދިސާ މަސްވެރިކަން


Ehbbaivanthakan Fundufundu Kollan Jaaga Dheegen Nuvaane - MRM - Vaguthu\nއެއްބައިވަންތަކަން ފުނޑުފުނޑުކޮށްލަން ޖާގަ ދީގެން ނުވާނެ - އެމްއާރުއެމް\nގައުމުގެ އެއްބައިވަންތަކަން ފުނޑުފުނޑުކޮށްލުމުގެ ޖާގަ އެއްވެސް ފަރާތަކަށް ދީގެން ނުވާނެކަމަށް ކުރީގެ ރައީސް މައުމޫން އަބްދުލް ގައްޔޫމް އިސްވެ ހުންނަވާ މައުމޫން ރީފޯމް މޯވްމެންޓް (އެމްއާރްއެމް) އިން ބުނެފިއެވެ.\nއެ ޕާޓީން ގައުމީ ދުވަހުގެ މުނާސަބަތުގައި މިއަދު ނެރުނު ތަހުނިޔާގެ މެސެޖުގައި ބުނެފައި ވަނީ، ގައުމު ސުލްހަމަސްލަސްކަން ނަގާލުވާލުމަށް، އެއްބައިވަންތަކަން ފުނޑުފުނޑުކޮށްލުމުގެ ޖާގަ އެއްވެސް ފަރާތަކަށް ދެވިގެން ނުވާނެކަމަށެވެ.\nއަދި ދިވެހި މުޖުތަމައުއަކީ އެކަކު އަނެކަކަށް ކަމޭހިތާ، އެކަކު އަނެކަކަށް ހެޔޮއެދޭ، އެކަކު އަނެކަކަށް ޖާގަދޭ، އެއްބައިވަންތަ ސަމާހަތްތްތެރި މުޖުތަމައަކަށް ހަދަންޖެހޭ ކަމަށެވެ.\nއެމްއާރްއެމްގެ މެސެޖުގައި ވަނީ ދިވެހި ކޮންމެ ދަރިއަކީވެސް ގައުމަށްޓަކައި ޤައުމުގެ ކޮންމެ ގޮވާލުމަކަށް އިޖާބަދޭން ތައްޔާރަށްހުރި ފަރުދަކަށް ވާންޖެހޭ ކަމަށެވެ. އަދި ގައުމަށް ތިބާ ބޭނުންވެއްޖެ ކޮންމެ ހިނދެއްގައި ތިމާއަށް ގައުމަށް ކޮށްދެވޭނީ ކޮން ކަމެއްތޯ އަހާނެ ބަޔަކަށްވާން އަޒުމު ކަނޑައެޅުމަށް ގޮވާލާފައި ވެއެވެ.\nގައުމީ ދުވަސް ފާހަގަ ކުރަނީ ކޮންމެ އަހަރެއްގެވެސް ރަބީޢުލްއައްވަލް މަހުގެ ފުރަތަމަ ދުވަހުއެވެ\nރައީސް މައުމޫނު މިވަދާޅުވާ އެއްބައިވަންތަކަމަކީ ކޮބައިކަމާމެދު ސުވާލު އުފެދޭ. އިސްލާމްދީނަށައި އެދީނުގެ ރަސޫލާ( ސއވ) އަށް ހަޖޫޖަހާއިރު އެކަމާ ތެދުވަންނުކެރުނު މީހަކު ކޮންއެއްބައިވަންތަކަމެކޭ މިކިޔަނީ. ލާދީނީ އެއްބައި ވަންތަކަން ތޯއްޗެއް.\nލާދީނީ ބައިގަނޑުގެ އެއްބައިވަންތަކަމުގެ ވާހަކަ ކަންނޭގެ މިކިޔަނީ.\nއޮކްޓޯބަރ 29, 2019 14:19\nކޮން އެމްއާރްއެމް އެއްބާމީ. 5000 މެމްބަރުން ހަމަނުވާނެ މިހާރުވެސް ބަލާ.\nއޮކްޓޯބަރ 29, 2019 14:27\nއެއްކަލަ މައުމޫނު.. ގައުމު ބާއި ބާއި.. ކުރުވީ މައުމޫނު އިސްވެކުރި މަސައްކަތުން.. ގައުމުގަ މިފިތުނަ އުފެދެން ޖާގަދިނީ މައުމޫނު.. މައުމޫނު ހަނދުކޭތައެއް ހިބަރުވަދެއްގަ ނުގެންނެވިނަމަ މިފިތުނައާ ބާއިބާއި ނުވީސް.. ކަޅުފޮށީގަ ޖާބިރުގެ 29މިލިޔަށް ރުފިޔާ ނުއުފުލިނަ ގައުމުއޮންނާނީ ހިންދެމިލައިގެން އުފަލުން.. ބައެއްމީހުން ތުންދަމައިގެންތިބިނަވެސް.. މޑޕ އައިސީޔޫގަ ނޭވާހުއްޓިފައޮއްވާ އޮކްސިޖަންދިނީ މައުމޫނު.. ވެރިކަމުގެ ދަހިވެތިކަމުގަ ފާރިސް މޑޕ ހަރުގެެއަށްވެއްދީ މައުމޫނު.. މޑޕ އޮފީހުގަ ޕޕމގެ ދިދަނެގުވީ ގެންދިޔައީ މައުމޫނު.. ދެންކޮން ހާސަރެ.. މިލާދީނީ ބައިގަޑާއެކު ދެމިހުރެގެން ތިފަދަ މުނާފިގު ބަޔާންތަނެރުމުން އަހަރެމެންގެ ލޭހޫނުވޭ.. ރޭގަވެސް މައުމޫނުގެ ދަރިކަލުން ގައްސާނު ފުލުހަށްގެންދިޔައީ މިލާދާނީ ވެރިކަމުން.. މައުމޫނު ހިމޭނުން ނުހުރެވެންޏާ ހޭނެތޭ ބޭހެއްބޭނުންކޮއްގެންވެސް އެބަޖެހެއެއްނުން ހިމޭންވޭތޯބަލަން. ގައުމުގެ މިއަދުގެ ހާލަތުބުނަނީ މައުމޫނޭ ﷲއައްޓަކާ ހިމޭންވާށޭ ލާދީނީ މިސަރުކާރަށް ހިއްވަރުނުދީ..\nއޮކްޓޯބަރ 29, 2019 14:33\nއެހެންވެދޯ ކލޭ ފައިސާދީގެ އެކެއް ފެބްރުއަރީގަ މުޅި ގައުމު ހަލާކުކޮށްލީ. މުނާފިގު ކަލޭގެ\nއޮކްޓޯބަރ 29, 2019 14:37\nކަލޭތީ މިޤަވްމުގެ އެއްބައިވަންތަކަމާ އިޖްތިމާޢީ ފޭރާން އަމިއްލަ އެދުމާގެން ހަފުސްކޮށްލި މީހާ! އެ ހަފުސްކޮށްލުމަކުން ކަލޭ ހީކޮށްގެންހުރި މަންފާތަކެއްވެސް ކަލެއަކަށް ނުލިބުނު! މިކަލޭގެ ލަދުވެސް ނުގަނެޔޭ ދޯ؟\nއޮކްޓޯބަރ 29, 2019 14:41\nމިގައުމުން އިސްލާމްދީން ނެތިކޮއްލިޔަސް ހެޔޮތަ؟\nއޮކްޓޯބަރ 29, 2019 14:57\nރައީސް މަޢުމޫން ބަސްމަދުކޮށްގެން ތިޔަހުންނަވަނީ މިހާރުގު ސަރުކާރުން ވައްކަންކުރާތަން ނުފެންނާތީތޯ.. ބަދަލުދިނުމުގެ ނަމުގާ ވައްކަމެއް ނޫންތޯކުރަނީ އަދި ޕްރޮޖެކްޓަތައް ހައިޖެކްކޮށްގެން ބޮޑެތިކަޓުލައިގެން މިގެންދަނީ... ރައީސް މަޢުމޫންއަށް މިކަމުގައި ނުފެންނަނީތޯ މިކުރާކަންކަން..\nއޮކްޓޯބަރ 29, 2019 15:19\nމާތް ދީނަށާއި ރަސޫލާއަށް ފުރައްސާރަ ކުރާ ފުރިހަމަ މުސްލިމުން ތިބި ފަސްގަނޑެއްގައި ހަމަޖެހުމާއި މަސްލަހަތު އޮންނާނެ ފޯމިއުލާއެއް ފެނުނީތަ؟ ތިބޭފުޅާއަށް 24 ގަޑިއިރު ކޭތަހިފައިފަ ހުރިތަން ފެނިދާނެ އެކަމަކު މިބުނާ ކަންކަމުގެ ފޯމިއުލާއެއް ފެނުން އެއީ ވާނޭކަމެއްނޫން.\nއޮކްޓޯބަރ 29, 2019 15:43\nމިހިރަ މައުމޫން އަށް ނުކެރުނޭ ޤައުމީ ދުވަހުގެ ވާހަކަ ދެއްކިއިރު މިޤައުމައް މިއަދު ޖެހިފައި މިވާ އެމްޑީއެން ގެ ބަލާވެރިކަމާބެހޭ ގޮތުން ޗުޕް ވެސް ބުނެލަން އެހެންތާ ވާނީ މީނާއަކީވެސް އެޒާތުގެ ވާހަކަ 2008ގެ ރިޔާސީ އިންތިހާބް ދުވަސްވަރު ދައްކާފަ ހުރިމީހެއްވިއްޔަ\nއޮކްޓޯބަރ 29, 2019 15:49\nކާފާ! އަހަރެމެން އެއްބައިވާންވީ އިސްލާސްދީނާއި ރަސޫލާއަށް ފުރައްސާރަކުރާ މީހުންނާތަ؟ އަނެއްކާ ކާފަ ހަމަތަ؟\nއޮކްޓޯބަރ 29, 2019 16:01\nޒުވާނުން ލާދީނި ކުރުވައި އެކަން އެގޮތުގައި ދަމަހައްޓާ ވާހަކަ!\nއޮކްޓޯބަރ 29, 2019 16:48\nއެއްބައި ވަންތަ ކަމޭކިޔަން ލަދެއް ނުގަނޭތަ އަމިއްލަ އެދުމައިގެން ގައުމު ފުނޑާލާފަ.\nއޮކްޓޯބަރ 29, 2019 17:20\nމީނާއައްވެސް ދީން ހިމާޔަތް ކުރުނުގެ އެއްވެސް ވާހަކައެއް ނުދެއްކުނުތާ.. މިއީ މިވާވަރަކީ. ރައްޔިތުންނައް މިފެންނަނީ މި މީހުންގެ ހަގީގީ ސޫރަ.\nއޮކްޓޯބަރ 29, 2019 17:33\nކާފާ ކާފަހިތަށް އަރާތަ ސުވަރުގެއާއި ނަރަކަވާކަން އަޅެކާފަހިތުގައި އިސްލާމްދީނުގެ ދިފާއުގައި ބަހެއް ނުބުނެވިން ތިޔައުޅެނީ ކީއްވެގެން އަހަރުން ކުޑައިރު ކާފަ ޓީވީއަށްއަރާ ބުނި ކީރިތި ރަސޫލާ ނުވާނަމަ މިދުނިޔެވެސް ނެތީހޭ މިހުރިހާކަމެއް އެނގޭއިރުވެސް ތި ކާފަ މިކަމާދެކޮޅަށް ބަހެއްނުބުނެވިގެން ތިޔައުޅެނީ ކާފަރުން އެއްބައިވަންތަ ކުރުވަންދޯ.\nއޮކްޓޯބަރ 29, 2019 18:09\nގާނޫނު އަސާސީގައި ބުނާ ހަމަ އެކަނި ދުވަސް ގައުމީ ދުވަހު ފުރަމާލޭގެ މަގެއްގެ މަތިން ދިވެހި ދިދަ އެއް ވެސް ނުފެނޭ އެކަމު މިމީހުން މިކިޔަނީ ގައުމިއްޔަތޭ ލަދުގެ ކަންފުޅެއް ވެސް ނެތް ރައީސް ވެސް ގޮވާލި ގައުމީ ވާށޭ ގައުމީ ވެވޭނީ ގައުމީ ރޫޙު އާލާކޮށްގެން ގައުމީ ދިދައަށް އިހުތިރާމް ނުކުރާ ބަޔަކަށް މިގައުމުގެ ގައުމީ ވަންތަކަމޭ ނުކިޔޭނެ.... އެހެންވެ ގައުމީ ދިދަޔާއި ބެހޭ އުސޫލު އުވާލީ ޕާޓީ ދިދަ އުސްތަންތަނަށް ނަގާ ޕާޓީ ކުރި އަރުވަން ދިވެހި ކިޔާތީ ލަދުން މިކިޔަނީ ޖަޒީރާ އޭ ބަލަ އަހަރެމެންގެ އަސްލަކީ ދިވެހި ދިވެހިންގެ ދީން ދިވެހިންގެ ގައުމު ދިވެހިންގެ ތަރިކަ ދިވެހިންގެ ބަސް .... ޖަޒީރާ ބަސް ޖަޒީރާ ތަރަކައެކޭ ނޫން ކިޔަނީ ހިލާ އެހެން ކިޔަކަ ނުދޭނަން\nއޮކްޓޯބަރ 29, 2019 18:36\n30 އަހަރު ފިނިހަކަ ތަރައްޤީ ކޮއްފަ. ގިނަޒުވާނުންތަކަކަށް ހަކުރު ބޯންދީ ކުށް މުޅިރާއްޖެޔަށް ފަތުރާ ގައުމު ފުނޑާފަ. ޢަދިވެސް ނުފުދިގެން ޕާޓީ ހަދައިގެން މިއުޅެނީ. ދޭބަލަ ފަރަށް ބޮލިހޮވާން.\nއޮކްޓޯބަރ 29, 2019 22:30\nމުނާފިޤުންގެ ސިފަ ތައް ވަރަށް ބޮޑަށް ފާޅުވާ މީހެއް


MMC aai broadcom ehkohlumuge bill majileehah fonuvanee | Mihaaru\nއެމްއެމްސީ އާއި ބްރޯޑްކޮމް އެއްކޮށްލުމުގެ ބިލްް މަޖިލީހަށް ފޮނުވަނީ\nމަޖިލީހުގެ މިނިވަން މުއައްސަސާތަކާ ބެހޭ ކޮމިޓީން މީޑިއާ ކައުންސިލާ އެކު ކުރިން ބައްދަލުވުމެއް ބާއްވަނީ. މީޑިއާ ކައުންސިލާއި ބްރޯޑްކޮމް އެއްކޮށްލަން ސަރުކާރުން މަޖިލީހުގެ މި ދައުރަށް ހުށަހަޅާނެ. ފައިލް ފޮޓޯ\nސަރުކާރުގެ ފަރާތުން ރައްޔިތުންގެ މަޖިލީހުގެ މި ދައުރަށް 20 ބިލެއް ހުށަހަޅަން ނިންމައި، އެ ބިލްތަކުގެ ނަންތައް އެޓާނީ ޖެނެރަލްގެ އޮފީހުން މިރޭ ވަނީ އާންމުކޮށްފަ އެވެ. އެ ލިސްޓުގައިވާ އެއް ބިލަކީ އެމްއެމްސީއާއި ބްރޯޑްކޮމް އެއްކޮށްލުމުގެ ބިލެވެ.\nއެ ދެމުއައްސަސާ އެއްކޮށްލެވޭ ގޮތަށް ގާނޫނު އިސްލާހު ކުރަން ރައްޔިތުންގެ މަޖިލީހުން ވެސް މީގެ ކުރިން މަސައްކަތްތަކެއް ކުރި އެވެ. މަޖިލީހުގެ މިނިވަން މުއައްސަސާ ތަކާ ބެހޭ ކޮމިޓީން އެކަމާ ބެހޭ ގޮތުން މީޑިއާތަކުގެ ވެރިންނާ މަޝްވަރާ ވެސް ކުރި އެވެ. އެނގިފައިވާ ގޮތުގައި ،ކޮމިޓީން އޭރު އެއްކުރި މައުލޫމާތައް ވެސް މިހާރު އޮތީ ރިކޮމެންޑޭޝަންތަކެއްގެ ގޮތުގައި އޭޖީ އޮޮފީހަށް ފޮނުވައިފަ އެވެ.\nއޭޖީ އޮފީހުން މިރޭ ބުނީ މަޖިލީހުގެ މި އަހަރުގެ ތިން ވަނަ ދައުރަށް ފޮނުވާ ބިލްތަކުގެ މައުލޫމާތު ހާމަކުރާނީ އެއިން ކޮންމެ ބިލެއް ވެސް މަޖިލީހަށް ފޮނުވުމަށް ފަހުގައި ކަމަށެވެ.\nމި ދައުރަށް ފޮނުވާ މުހިއްމު ބައެއް ބިލްތައް:\n- ކޯޓުތަކުގެ ގާނޫނަށް އިސްލާހު ގެނައުމުގެ ބިލް.\n- ފަނޑިޔާރުންގެ ގާނޫނަށް އިސްލާހު ގެނައުމުގެ ބިލް.\n- ފޮރިން އިންވެސްޓްމެންޓް ބިލް.\n- އިލެކްޓްރޯނިކް މުއާމަލާތްތަކުގެ ބިލް.\nމީގެ އިތުރުން ކާބޯތަކެއްޗާ ބެހޭ ބިލަކާއި އާއްްމު ދަތުރުފަތުރުގެ ބިލެއް އަދި އަބުރާ ބެހުމުން ބަދަލު ނަގައިދިނުމުގެ ބިލެއް ވެސް މި ދައުރަށް ފޮނުވާ ބިލްތަކުގެ ލިސްޓުގައި ހިމެނެ އެވެ.\nރައްޔިތުންގެ މަޖިލިސް މޯލްޑިވްސް ބްރޯޑްކާސްޓިން ކޮމިޝަން މޯލްޑިވްސް މީޑިއާ ކައުންސިލް އެޓާނީ ޖެނެރަލްގެ އޮފީސް\nބޭކާރު ކަމެއް ޙަރަދެއް ވަކިކުޑައެއްނުވާނެ ބައިއެޅޭނީ ކެއޮޅައް ފެންނަގޮތަކައް އޮޑިވެރިފަރާތައް ދައްކާނީގެއްލުން\nކޮންމެ ސަރުކާރެއް އައިސް ނަން ބޯޑު ބަދަކުރުން ނޫންކަމެއް ނުކުރޭ. ނަން ބޯޑާ އެތާކުން ދޭޚިދުމަތާ އޮތީ ކޮން ގުޅުމެއްތަ؟ ނަން ބޯޑު ބަދަލުކުރުމަކީ ދައުލަތުން ކުރާ ބޭކާރު ހޭދައެއް.\nރަށުތެރޭ ދެގެއަކުން ހިންގާ ދެތިން ޓީވީޗެނަލަކާއި އޮންލައިން ހައެއްކަ ވެބްސައިޓެއްގެ ކަންކަން ބަލަހައްޓާނެ ގޮތެއްނޭނގިގެން އަދިވެސް މިއުޅެނީ އިނގިރޭސި ނަންނަމުގަ ޒާތްޒާތުގެ އޮފިސްތައް ހަދައިގެންވެސް.


މަޤާމުގެ ނަންބަރު: 320232\nރޭންކް: ޖީ.އެސް. 3\nއިންވެންޓްރީއާއި ހަރުމުދަލުގެ ރަޖިސްޓްރީ ބެލެހެއްޓުމަށްޓަކައި ކުރަންޖެހޭ އެންމެހައި މަސައްކަތްތައް ކުރުން.\nމިނިސްޓްރީގެ ސްޓޮކް މެނޭޖްކޮށް ބެލެހެއްޓުމުގެ ހުރިހާ މަސައްކަތެއް ދުވަހުން ދުވަހަށް ކުރުން.\nމިނިސްޓްރީގެ ނަމުގައި ރަޖިސްޓްރީކޮށްފައިވާ އެއްގަމުގައި ދުއްވާ އުޅަނދުފަހަރާއި ކަނޑުގައި ދުއްވާ އުޅަނދުފަހަރު ރަޖިސްޓްރީ ކަންތައް ބެލެހެއްޓުން.\nއޮފީސްހުޅުވައި (މިނިސްޓްރި އާއި މިނިސްޓްރީ ދަށުގައިވާ އޮފީސްތައް) ލެއްޕުމާބެހޭ އެންމެހައި ކަންތައް އިންތިޒާމްކޮށް ބެލެހެއްޓުން.\nސެކްޝަނުން ލިޔަންޖެހޭ މެމޯފަދަ ތަކެތި ލިޔެ ފޮނުވަންޖެހޭ ފަރާތްތަކަށް ފޮނުވުން.\nޔުނިޓްގެ ލިޔެކިޔުންތައް ޤަވާޢިދުން ފައިލްކޮށް ބެލެހެއްޓުން.\nއަހަރު ރިޕޯރޓަށް ބޭނުންވާ މަޢުލޫމާތު އެއްކޮށް ބެލެހެއްޓުން.\n(ރ) ޤައުމީ ނުވަތަ ބައިނަލް އަޤުވާމީ ޖަމްއިއްޔާ/ ޖަމާއަތެއްގައި މަސައްކަ ކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތުތައް (އެއްއިދާރާއެއްގައި ތަފާތު މަޤާމުތަކުގައި ވަޒީފާ އަދާކޮށްފައިވީ ނަމަވެސް) ވަކިވަކިން ބަޔާންކޮށް އެތަނަކުން ދޫކޮށްފައިވާ ލިޔުން އަދި އެ ޖަމްޢިއްޔާ ޖަމާޢަތަކީ ހިނގަމުންދާ ޖަމްޢިއްޔާ/ ޖަމާޢަތެއްކަން ބަޔާންކޮށް އެތަނުން ދޫކޮށްފައިވާ ލިޔުން.